text:
以下銷售店舖只適用於全護抗敏配方
產品數量有限,只限指定店舖提供,售完即止.產品數量供應視乎個別商戶而定,詳情請直接向有關商戶查詢.
香港區
中國藥房
香港柴灣道343號宏德居B座58-59地下
嘉華蔘茸中西大藥房有限公司
香港柴灣小西灣道10號小西灣廣場二樓212號舖
榮興參茸中西藥房
香港柴灣道345號金源樓29及32號地下
東興大藥房有限公司
香港筲箕灣愛蝶灣商場55號舖
亨宜中西藥行有限公司
香港筲箕灣愛禮街2號愛蝶灣商場46號舖地下
天力藥房有限公司
香港筲箕灣東大街98-112號景輝大廈地下H舖
中華中西藥房有限公司
香港筲箕灣道388號逢源大廈地下L2號舖
振興中西藥房
香港西灣河筲箕灣道174號地下
康成大藥房
香港筲箕灣道112號
豐達西藥房有限公司
香港筲箕灣道79號太安樓G12,B2舖
海昇西藥房有限公司
香港鰂魚涌英皇道1018號海景樓地下4號舖
千島藥房
香港鰂魚涌英皇道997號地舖惠利大廈地下E舖及閣樓K&L
國城大藥房
香港北角英皇道343-349號新達大廈地下4號舖
仁德大藥房
香港天后電氣道60號地下
仁和中西大藥房
香港英皇道2-4號A鴻安大廈地下B舖
富泰藥房有限公司
北角北角道1-9號地下
健豐中西藥房有限公司
香港北角英皇道560號健威商場L16號舖
富康大藥房
香港灣仔石水渠街17號地下
兆德大藥房
香港上環皇后大道中273-277號禧利大廈地下C號舖
全昌中西藥房
香港上環皇后大道中368號偉利大廈地下4號舖
森永大藥房
香港西環干諾道西168號豐盛大廈地下2E舖
信譽藥房有限公司
香港堅尼地城卑路乍街136號D舖
華達中西藥房
香港西環德輔道西364號地下7號鋪
正佳藥房有限公司
香港西環正街38號地下
峻業藥房
香港西環卑路乍街50號地下
卓興大藥房
香港仔中心4期地下4號舖
嘉利大藥房
香港香港仔東勝道26號地下
誠德大藥房有限公司
香港香港仔成都道26號地下7號舖
天星藥房 (舊)
香港香港仔大道194-196號地下
僑豐西藥房有限公司
香港鴨脷洲海怡廣場西翼1樓111號舖
英國(明興)藥房
香港駱克道272號地下
華貴蔘茸中西大藥行
香港香港仔華貴道3號地下華貴坊地下8號鋪
華富中西大藥行
香港華富邨華光樓703-704室
康泰西藥行
香港香港仔田灣嘉禾街2至12號地下
利東中西藥行
香港仔鴨脷洲利東邨第1商場204號
有成藥行
香港仔鴨脷洲利滿樓5號舖
仁安藥房有限公司
香港中環砵甸乍街20號地下
長泰西藥房(香港)有限公司
香港上環永樂街12-16C號地下
宏基中西藥房有限公司
香港西環德輔道西127號地下
萬盛中西藥業
香港西營盤皇后大道西227號地下
萬事達(香港)藥房
西環皇后大道西451號業昌大廈地下17號舖
明輝西藥行
香港皇后大道西507號地下
西環大藥房有限公司
香港西環卑路乍街45號地下同興大廈
泓盛大藥房
香港西環德輔道西200號地下A舖
中國藥房
柴灣小西灣道9號富欣花園42號
祥康藥業有限公司
香港筲箕灣金華街61A地下(金華樓)
佐鴻中西藥行
香港筲箕灣筲箕灣道370號地下
九龍區
寶達藥房有限公司
九龍官塘秀茂坪寶達邨寶達商場地下16號舖
冠生中西大藥房
九龍秀茂坪商場1樓109-110號
新城蔘茸中西藥房
九龍秀茂坪秀明道秀茂坪商場1樓101-105號舖
鴻運大藥房有限公司
九龍新蒲崗爵祿街50號地下
鴻運中西大藥房有限公司
九龍新蒲崗爵祿街62號-64號地下
安康大藥房
九龍新蒲崗爵祿街78號地舖
新城中西藥房
九龍新蒲崗啟德花園商場2期3D舖
仁泰中西藥行
九龍黃大仙啟德花園購物商場1樓1-2號舖
潮發大藥房
九龍九龍城衙前圍道88號地下
泛亞大藥房
九龍九龍城獅子石道51號地舖
信德中西藥房
九龍城馬頭圍道276-276A號生昌大廈地下A&B鋪
卓興大藥房有限公司
九龍土瓜灣馬頭角道7號地下
福興大藥房
九龍土瓜灣馬頭角道35B地下
建樂大藥房有限公司
九龍土瓜灣道78-80 S-W號定安大廈地下5號舖
全家福
九龍士瓜灣馬頭圍道404號地下
信興藥房
九龍土瓜灣馬頭圍道378號地下
信昌中西藥房
九龍馬頭圍道438號地下
嘉福(藝林)中西藥行
土瓜灣道78號A定安大廈地下1號舖
廣大西藥房
九龍土瓜灣道243號地下
正安中西藥房
九龍紅磡德民街2-34號,紅磡商場3號地舖
誠信大藥房
九龍土瓜灣馬頭圍道71-73B地下
榮華藥房
九龍紅磡黃埔花園11期紫荊商場地下G14
美參中西藥業公司
新界東涌迎東邨迎東商場16號舖
長春發展有限公司
東涌映灣園商場二期28舖
明逸中西藥海味行
東涌逸東邨逸東商場10號地下
美蔘中西藥業公司
東涌逸東邨逸東街市95-98號舖地下
富安西藥房有限公司
九龍亞皆老街19號地下
健怡康藥房有限公司
九龍旺角亞皆老街7號地下
仁愛大藥房有限公司
九龍大角咀埃華街57號地下
正興大藥房有限公司
深水埗基隆街296號地下
康健西藥房
九龍深水埗長沙灣道244號地下
德成大藥房
九龍深水埗桂林街93號地下
永華西藥行有限公司
九龍青山道277號地下
中興大藥房
九龍深水埗桂林街115-119號2號舖
富大西藥房有限公司
深水埗基隆街320號聯康大廈地下
祥興西藥房有限公司
九龍深水埗北河街201號
創世藥房有限公司
香港九龍長沙灣順寧道273號日輝大廈地下G2舖
誠信大藥行有限公司
長沙灣保安道333號地下
德華大藥房
九龍長沙灣青山道333號地下及一樓
(舊)偉華西藥房有限公司
九龍深水埗青山道386號地下
(新)偉華西藥房
九龍青山道296號地下
佳信藥業有限公司
九龍長沙灣青山道290-292號地下A舖
榮華蔘茸中西藥房
九龍油塘鯉魚門廣場1樓106-107號
啟源中西藥房有限公司
九龍藍田啟田村啟田商場214A室
仁信大藥房香港有限公司
九龍藍田啟田道49號16-18號舖
大來大藥房
九龍官塘協和街93-115號地下J地舖
卓興藥粧
九龍牛頭角道55號利基大廈A3&B號舖地下
福興大藥房
九龍牛頭角道77號淘大商場2期地下G181A舖
御興堂藥坊
牛頭角道179-181號兆景樓地下21號舖
二友參茸藥行
九龍牛頭角安基苑商場10號舖
鈞興大藥房
九龍牛頭角道33號宏光樓地下6號舖
啟德中西大藥房有限公司
香港九龍城沐安街18號啟明苑零售大樓地下2號舖
李家園(業興)中西藥行
九龍牛池灣金池徑33號地下
彩運西藥行有限公司
九龍彩雲(一)邨彩雲商場二期3樓A308號舖
富康中西藥房集團有限公司
九龍慈雲山毓華街23號慈雲山中心5樓516號舖
興盛中西藥房
九龍黃大仙竹園南邨秀園樓1樓商場119號
金之燕中西藥業有限公司
九龍鯉魚門廣場一樓117-118號鋪
榮華藥坊
九龍油塘油麗商場一樓111-112號
長成中西藥行
九龍藍田興田村商場2樓211號
寶泰中西藥房
藍田匯景商場3樓4A 2-7號舖
榮發中西藥行有限公司
九龍藍田德田商場3樓308室
汕頭藥行
九龍秀茂坪邨秀茂坪街市地下26號舖
俊生中西藥行有限公司
九龍觀塘安泰邨安泰商場111號舖
回春堂中西大藥行
九龍順利邨利康樓3樓商場G5號
順悅西藥行
九龍順利紀律部隊宿舍第二層平台商舖15B1
寶萊大藥房有限公司
九龍城衙前圍道118號地下
合興大藥坊有限公司
九龍深水埗大南街289號地下
金傑藥房
九龍長沙灣道220至224號祥賢大廈地下A2舖
環球西藥房
深水埗荔枝角道312A地下
康富中西大藥房有限公司
深水埗基隓街272號地下
高登大藥房
九龍太子道西108-118號康寧大廈C1-C3舖
建業中西大藥房
九龍深水埗大埔道47-49號地下E2,E3.F舖
恆生中西參茸藥房
九龍青山道270號地下
鴻發中西藥行
九龍荔枝角深盛路9號宇晴匯商場2樓68號
保康泰參茸海味藥業
九龍深水埗順寧道寶熙苑商場8號舖
中源蔘茸中西藥行
九龍將軍澳明德邨明德商場10號舖地下
興盛大藥房有限公司
九龍觀塘協和街141號地下
天興中西藥行
九龍觀塘協和街165號合和大廈1樓M室
和興中西藥行
官塘瑞和街27號C
啟安中西藥房
九龍樂華北邨信華樓112號地下
港誠中心藥行
九龍土瓜灣美景街82號地舖
祥華西藥房有限公司
九龍紅磡馬頭圍道113號地下
紅磡藥房
九龍紅磡船塢街101-109黃埔新地下1A5舖
順海國際集團中西大藥房貿易有限公司
九龍土瓜灣馬頭圍道125號地下
黃埔大藥房
九龍紅磡德民街20號,黃埔新村W-Z3B地舖
尚裕大藥行
九龍油麻地上海街103號地下
榮發藥房
九龍油麻地西貢街1號W地下
裕民大藥房
九龍油麻地上海街136號地舖
康信大藥行
九龍油麻地文蔚街文蔚樓6號地舖
榮華中西藥房
九龍牛頭角道189號牛頭角上邨商場3號舖
和順堂中西藥房有限公司
九龍牛頭角彩德邨彩德商場505號
回春園藥行
九龍彩虹邨金華樓9號地下
福勝中西藥行
九龍九龍灣啟業邨啟樂樓8號舖地下
光榮中西藥行
九龍彩虹邨金漢樓36號地下
東方中西藥行
九龍富山邨富仁樓10號地下
慈安參茸中西藥行
九龍慈雲山毓華里嘉華大廈30號E1地下
金城中西藥行
九龍慈雲山慈正邨二期商場3號地舖
健榮大藥房
九龍新蒲崗爵祿街42號地舖
隆發大藥行
九龍新蒲崗彩虹道采頤花園770號地舖
榮泰大藥房有限公司
九龍新蒲崗爵祿街8號A
宏輝中西藥行
九龍新蒲崗崇齡街44號地下
潮州大藥房有限公司
九龍旺角旺角道18-20號地下5A鋪
中美藥房
九龍亞皆老街80號地下
德勝西藥房
九龍旺角窩打老道69號B地下
恒誠大藥房化粧品有限公司
旺角水渠道3-13號長寧大廈C&D舖(SHOP 2)
何文田中西藥妝
九龍何文田佛光街80號何文田廣場3樓316號舖
業誠藥行
九龍旺角廣東道99號
仁康港灣藥房有限公司
九龍大角咀福利街8號,港灣豪庭廣場地下G23
新界區
恆利大藥房
新界沙田沙角邨沙燕樓2樓232-233號舖
港城中西大藥房
新界葵芳盛芳街15號運芳洋樓地下3號舖
德盛中西藥行
新界葵盛東商場一樓126號
德仁中西大藥房
荃灣下葵涌盛芳街29號
東海中西藥房有限公司
新界葵涌葵盛東邨葵盛東商場1樓133號舖
永昌大藥行有限公司
新界葵涌葵興邨商場地舖7號
德華藥業發展有限公司
葵涌石蘺商場一期一樓A102號舖
智生大藥房
葵涌石蔭路天安樓地下78A舖
莊生藥房有限公司
葵涌童子街4號福蔭大廈地下G1-2號舖
德華大葯房有限公司
新界石籬村商場2期217號
榮華參茸中西藥房
新界葵涌石蔭路98-100號地下
偉景西藥房有限公司
上葵涌石蔭路113-117號E舖地下
宏泰藥房
葵涌石蔭路71號地下4號舖
緯昌西藥房
葵涌石蔭路39號 葵麗樓地下
偉大藥行
青衣長宏邨長宏商場1號舖
寶康中西藥房
荃灣德士古道51號地下
鴻發中西藥行
新界葵涌上角街葵涌商場121號
金安中西藥行
新界荃灣大窩口邨(石頭街)第二商場8號舖
濟生中西藥行
荃灣荃灣中心商場地下S40A號
長春蔘茸中西藥行
新界荃灣海濱花園1-4座平台127號
長春參茸中西藥房
新界荃灣河背街77號地下
恆威大藥房
荃灣川龍街64號地下
健安藥房
荃灣川龍街117號地下
嘉城西藥房
荃灣川龍街28-30號及海霸街117號華祥地下3A舖
荃威大藥房
新界荃灣眾安街84號地下
新明藥房有限公司
荃灣眾安街110號地下
志成大藥房有限公司
荃灣鹹田街46號地下(成安樓)
潮盛大藥房
荃灣眾安街53號地下
富城中西大藥房
新界荃灣德士古道36-60號東亞花園商場A113-A118B舖
華洪堂
新界荃灣德華街6號地下
春生厚蔘茸中西藥房有限公司
將軍澳寶琳邨寶勤樓306-307號舖
新城西藥房
將軍澳新都城第1期商場218號
新都城中西藥房
將軍澳新都城廣場二期UG37-38號舖
新城中西藥房(香港)有限公司
新界將軍澳康城路1號 THE LOHAS 康城2樓204號舖
榮華參茸中西藥房
將軍澳厚德商場東翼地下G35-36號
榮華蔘茸中西藥房
將軍澳君傲灣君薈坊地下64-66號
仁康中西藥房(坑口)
將軍澳坑口培成路15號1樓連理街商場107號
仁康藥房有限公司(新都城)
將軍澳欣景道8號新都城中心第二期商場80-81號舖
新興隆中西藥行有限公司
新界沙田隆亨邨隆亨商場101舖
萬順安粧藥
沙田石門站京瑞廣場2期G12舖地下
成豐藥行
新界沙田廣源村商場2座13號
榮華藥房
新界沙田第一城商場G36號地下
卓凱中西大藥房
沙田新翠村商場4B地下
長城國產藥業西藥房
新界沙田禾輋邨禾輋商場2樓204A-205A舖
金城門中西藥房有限公司
新界沙田大圍道52號頤萱樓地下
運通(發記)中西葯行
新界沙田禾輋商場3樓319室
仁安大藥房
新界沙田大圍道50號頤萱樓地下
新城藥房集團有限公司
新界馬鞍山新港城2樓2E-27號舖
東昇藥行有限公司
馬鞍山耀安村商場地下105號
活士西藥房
新界馬鞍山新港城中心商場2樓2240-41號舖
仁安大藥房有限公司
新界沙田馬鞍山恆安商場2樓211號
永寧西藥房
西貢宜春街18號地下
莊生中西藥行
大埔富亨邨富亨商場9號舖
富善中西藥行
新界大埔富善邨富善商場1樓F123號鋪
冠生中西大藥房有限公司
新界大埔大埔中心商場9-11地舖
冠華藥房
新界大埔寶鄉街72號地下
文康大藥房
新界大埔安慈路3號翠屏商場16號舖
兆安中西藥行
新界大埔運頭塘邨商場地下2號舖
東昇中西藥房有限公司
新界大埔運頭塘邨商場地下10號舖
漢城燕窩中西藥房
新界大埔安慈路2號八號花園11-12號舖
冠華西藥房
大埔大元邨新街市A座412號舖
冠文西藥房
大埔大埔墟大光里10-22號大運大廈地下F舖
豐利中西大藥坊
粉嶺華明路21號華明村商場G01-G02號舖
龍豐藥業(集團)有限公司
新界粉嶺業暢街23號龍豐集團中心5樓
大鵬中西藥房有限公司
新界粉嶺聯和墟聯盛街10-16號A地下
東華大藥房
新界粉嶺百和路88號花都廣場96號舖地下
御康藥房有限公司
新界粉嶺一鳴路15號碧湖花園商場2樓16號舖
健民大藥房
新界上水名都商場20A-B地下
宇宙西藥房有限公司
新界元朗安寧路5-9號安榮樓C-4地舖
冠誠西藥房
新界元朗大棠路23-27號合益廣場A57號地舖
莉滿葯房
元朗安寧路104號C安利大樓地下
華氏大藥房有限公司
新界元朗福康街2號地下
榮康藥房
新界元朗鳳攸北街2-6號永富閣16A地舖
天晴藥業
天水圍天秀號8號地下G15&16號舖
寶健大藥房(香港)有限公司
天水圍天恩路嘉湖銀座1期1樓139號
道安(富榮)中西藥房
天水圍嘉湖山莊樂湖居商場一樓C41A舖
寶健大藥房有限公司
新界天水圍新北江商場地下
祥益西藥房
新界屯門良景邨商場L431舖
智文藥房
屯門時代廣場南翼17號地下
學勤藥房有限公司
屯門啟發徑1-13號萬成樓3號舖地下
聯益中西藥房
新界屯門蝴蝶邨蝶心樓商場地下107號
新利西藥房
屯門鄉事會路94-110號,康利大廈21號地鋪
新宏興中西藥房
屯門啟民徑3號地下
華興大藥房
屯門鄉事會路64-66號泰興大樓地下1-2號舖
東亞大藥房
新界屯門愛勇街4號友愛邨 H.A.N.D.S 商場 S 區 S-215-, S-216 號舖
東亞中西藥房
新界屯門置樂花園商場地下1-4號地下
華興中西藥房
新界屯門良景商場3樓340號
莊臣藥房有限公司
屯門友愛邨商場地下S101舖
偉榮健美坊
新界屯門友爰邨愛勇樓S-217號舖
尚德中西藥房
屯門富泰邨富泰商場1樓103B
榮華藥房
將軍澳唐德街9號將軍澳豪庭G102號舖
厚德大藥坊
新界西貢將軍澳常寧道厚德邨TKO街市地下113號
寶萊大藥房
新界將軍澳欣景路新都城中心2期UG層UG065-66號舖
永興大藥房
新界將軍澳唐俊街11號寶盈花園地下S7B, S8鋪
國城藥房
新界沙田好運中心L3, 30A舖
建誠西藥房
新界大埔廣福道106-112號地下
新豐大藥房有限公司
大埔太和廣場114號舖
歐冠大藥房
新界屯門湖翠路168-236號海趣坊35號舖
康福西藥行
新界屯門石排頭路翠林花園6號地舖
聯豐大藥房有限公司
新界屯門屯門市廣場065-066號地下
屯門藥房有限公司
新界屯門新墟鄉事會路94-110號康利中心26號地下
華興中西藥行
新界屯門兆麟苑商場10號
康達大藥房有限公司
屯門寶怡花園商場地下G3號舖
陳萬昌中西大藥房
新界上葵涌石蔭路105號地下
都盛中西藥行
新界葵涌安蔭邨安蔭商場113號
明記超級市場(石蔭)有限公司
葵涌石蔭道66號地下
富城中西藥行
新界青衣青衣商場101號舖
金城中西藥行
新界青衣長發邨長發廣場303舖
柏萊中西藥行
青衣翠怡花園商場地下301號
開成中西大葯行
新界荃灣大窩口德士古道61C地下
信大藥房有限公司
荃灣川龍街35-39號川龍樓地下1號舖
榮華參茸中西藥房
新界荃灣曹公坊26號傳德樓地下
晴諾藥房有限公司
荃灣沙咀道273號地下
田心藥行
新界荃灣兆和街7號慶興樓地下8號舖
知心西藥房有限公司
荃灣眾安街65號地下
榮華蔘茸中西藥行
荃灣石圍角邨商場地下113號
海洋中西藥房
香港英皇道987號A
1+1便利店
香港北角堡壘街21-23號A1號
公信藥行
新界沙田博康邨博華樓5號地下
新利安中西藥行
新界沙田新田圍邨商場4樓24號
大安藥業公司
沙田大涌橋路20-30號河畔花園31號地下
華安中西藥行
西貢灣景街24號地下
中輝參茸中西大藥行有限公司
新界粉嶺雍盛苑商場16號地下
鴻德參茸中西藥行
新界粉嶺牽晴間購物廣場地下G32鋪
金利豐中西藥行
新界粉嶺祥華邨商場地下3號舖
漢方杏林堂
上水龍琛路32號地下
回春藥房
新界上水新豐路105號地下
友信日韓藥粧有限公司
新界上水彩園廣場G6號舖
東方中西藥業公司
長洲興隆街107號地下
永安藥業公司
長洲大新街41號地下
健昌中西藥行
新界元朗媽廟路同發大廈O舖地下
金源中西藥行
新界元朗教育路45號地下
錦業中西葯行
元朗大棠路32-34號捷榮樓F地舖
聯合藥房
元朗教育路9-13號興發大廈5號舖
榮興藥行
新界元朗朗屏邨石屏樓6號地下
怡康藥房有限公司
新界元朗安寧路59號B同昌樓A舖
樂誠大藥房
新畀元朗俊賢坊18號權益大樓14號地舖
名譽藥房
新界元朗青山公路207號地下
信譽環球藥房有限公司
新界元朗谷亭街21號地下
牡丹西藥房
元朗合財街16-20號合益廣場地下A62號舖
仁人中西藥房
新界天水圍天澤商場街市 TC 6號舖


c: text/html

text:
港鐵北角站 A1 出口, 步行約2分鐘 繼續閱讀
電話號碼
63338756
營業時間
今日營業
11:00 - 22:00
星期一至日
11:00 - 22:00
付款方式
其他資料
加一服務費
以上資料只供參考, 請與餐廳確認詳情
食家推介
ayumiwwy 等級4 2022-08-22
145 瀏覽
之前係旺角分店食過明明好好食,經開北角見到有仲超興奮帶埋屋企人嚟食,依家限定係虎尾(腸仔)拉麵,上到台好香湯比較小,但都肚餓就起筷前飲啖湯先,哇~個湯油到嘔出嚟,搞埋個底再試下都食唔到,真係忍唔住拎個冰水洗下d 麵先食到最皇牌嘅肉都唔夠旺角個邊好食,好彩都做到層層分明嘅視覺效果d 位窄到問拎個籃放袋都唔可以,係商場開其實都預左係有小小嘢買完過黎食嘢,結果係攬住d 嘢咁食左碗超難食嘅拉麵,真係唔明點解分別咁大 繼續閱讀
Tiffanywong8 等級3 2022-08-10
163 瀏覽
行完街諗唔到食咩之際是但入咗依間拉麵店 無抱任何期望可能因為咁就有驚喜啦ᕕ( ᐛ )ᕗ虎尾沾汁麵(黑虎)$85虎尾沾汁麵有白虎,赤虎,黑虎湯底選擇而我今次揀咗黑虎 以豬骨湯底熬製 配入黑蒜油 湯底濃郁惹味沾汁麵是用粗身麵 掛湯力很強配料方面 最吸引莫過於8吋長嘅虎尾腸豬肉肥瘦均勻 入口即溶 不會太油膩虎尾拉麵$85以幼身麵為主 相比之下 湯底無咁濃但味道都好夠 如果唔想要太濃嘅湯底依個都不坊係個好選擇武藏煎餃子$38看似很普通 但其實都很不錯外皮厚薄適中 豬肉餡料 底部煎得香脆配上餃子汁 惹味又開胃九條蔥豚肉串$42依個真係驚喜除左啲豚肉好淋之外 醬汁調教啱啱好甜甜地幾好味蜜桃培茶$28多數飲蜜桃茶都會好甜但依杯剛好蜜桃味同茶味都好平均入口後仍可以帶出淡淡嘅培茶味 幾出色總金額:$305.80 繼續閱讀
喺北角匯行行下都差唔多下午茶時間,咁啱麵屋武藏嘅下午茶時段開始,所以就試下佢嘅下午茶.價錢比起午餐都平左差唔多一半.叫拉麵仲附送汽水一罐.叉燒拉麵($45)真係好平嘅拉麵,不過大家預返下午茶係細碗啲.叉燒三片,薄薄地.麵份量都比較少,係偏粗嘅麵.但係好味嘅.炸雞拉麵($45)炸雞熱辣辣,啱啱炸起,都好大塊.麵份量偏少.但係都好食.餃子(+$8)8蚊有三隻餃子超抵,而且好食. 繼續閱讀
ImanLauRosales 等級2 2022-07-07
220 瀏覽
麺屋武蔵好耐之前係黃埔有食過. 印象中黑蒜拉麵係好好味.唔知”虎洞”係咪副線餐廳. 一般過江龍拉麵店都唔會太差.抱住以往嘅期望去北角呢間分店去試.餐牌主打三款湯底:白虎White Tora 豬骨湯底黑虎 Black Tora黑蒜湯底赤虎 Aka Tora 辛辣湯底所謂期望越大就失望越大.點左黑虎豚肉拉麵. 上枱是微溫. 好油淋淋.一食落去好似飲緊食碗油咁, 每一啖都係油.油就來淡而無味, 豚肉亦不覺得特別出色.仲有D位好窄,我座最入果張枱. 係要面壁而唔係望向門外.呢個價錢食一碗咁低質數既拉麵.實在對唔起呢個過江龍老牌子. 繼續閱讀
這間來自日本東京的人氣拉麵店,是以宮本武藏兵法之奧義創立的麵屋武藏🍜 這晚點了黑虎义燒拉麵,日式义燒又腍又滑,不會咀嚼到累透了,黑虎拉麵湯頭據說是用墨魚豚骨湯,我覺得好像墨魚汁味蓋過了豚骨味,下次要試白虎拉麵的豚骨湯頭,另外還點了日式煎餃子,味道也不錯喔🥟 繼續閱讀
您可能會有興趣的...

robotstxt: allowed

filter: keep


text:
《雷頓教授》之類嘅解謎遊戲相信大家玩得唔少,但係大多數解謎遊戲都係要你喺遊戲內搵出線索再解答,好少會突破呢個框框.早前無意中發現一隻手機解謎遊戲《Find Out》,有極多數嘅謎題都係要你用三次元方式又或者思維去解開,非常有趣.
《Find Out》喺今年年頭推出,係一款免費嘅解謎遊戲,總共有解謎,博物館,找尋物件模式,瘋狂找找找四個模式,瘋狂找找找係要你喺一大堆野中間搵出任務需要物品,找尋物件模式就類似《Photo Hunt》咁找錯處,博物館就係幫你賺錢嘅模式,至於解謎就係最重點嘅模式.
解謎模式簡單講就係透過同手機互動,搵出下方列出嘅任務物品.喺每個版圖入面,大致上分為可動,不可動,有互動關係嘅物件.可動物件可能係一隻叉,一朵花,將呢個可動物件交俾關卡中嘅人,動物就有機會產生變化,例如想拎狗仔口中咬住個波,就要比舊骨頭佢咁.不過遊戲有趣嘅地方在於思考圖中物件嘅關係,例如前期關卡為咗得到豬仔戴住頂睡帽,所以要整醒熟睡中嘅佢,用嘅方法就係撳實佢個鼻等佢抖唔到氣紮醒,又例如有關任務物品係烏蠅,要達成條件方法係令到畫中人物屙屎,因為臭味而引烏蠅入屋,整個遊戲充滿住大量呢類互動關係謎題.
除咗上述玩法,好多時仲會利用三次元方式解謎.例如喺垃圾桶入面嘅物品,你要掉轉部手機「Chok」佢出黎,要傾斜手機令梳化後嘅球碌出黎,最印象深刻係有一關畫中人物手機無電,要令開著部機嘅方法就係你幫自己部電話充電,勁考腦筋.
有興趣試下呢隻《Find Out》嘅朋友可以自己去 App Store 或 Google Play 下載,免費又有繁中,值得一玩.


text:
Mancent唔經唔覺都5個月3星期大喇!而家先的起心肝寫下我生Mancent既過程,由於我一向都怕痛關係,我一有左個時就同Vincent講我唔可以順產既緣故就選擇左開刀喇!但係係我差唔多足月既時候都有諗過順產同埋聽一d生左bb既朋友講都唔係好痛,好似女人每個月既痛咁,我就有一刻諗過,都唔係好痛,我平時都有架啦!而最後我既方案就係,如果Mancent會早過我開刀個日(已經係39week2day)要出黎我就會選擇順產,但係Mancent可能知道媽咪怕痛既關係,到左開刀個日佢都未有動靜,所以我最後都係開刀,好多未生bb既朋友都問我痛唔痛,我係度同大家講,我既生產過程係一d都唔辛苦架!
係2010年1月12日,我同Vincent一早10點就去到法國醫院,根住就登記上房,我地係約左醫生係2:00pm,但係我地上地去婦產科個度等左好耐都安排唔到床位俾我地,佢叫我地(但係我係無得食架)去食d野先返去,
食完野返去姑娘就叫我入左一間房度check up 下, 咁根住又叫我地出返去等,個時已經係差唔多1:00pm,差唔多1:15pm醫院就安排左床位俾我,我就換衫準備去生Mancent喇!到左1:45pm就有姑娘黎推我去手術室,而Mancent PaPa就要係等候室到等我,因為我選擇左全身麻醉,所以papa係唔可以陪產,去到產房仲要等左15min先入得手術室,入到去個麻醉師就問我係半身麻醉 OR 全身麻醉,根住佢俾左D氣我吸,我吸左幾下就瞓左,出返黎我諗30min度就有個姑娘拍我同我講,bb係男仔,有6磅6,咁我就俾人推返到病房到喇!一上到去第一個就見到Mancent Papa喇!
我呢個生產過程一d都唔辛苦,如果大家有興趣搵我呢個醫生就call我啦!佢d手勢真係幾好,因為我係醫院第2日就可以落床,第3日仲可以餵奶,第4日仲出得院tim,到我生左Mancent大概6日度個傷口已經唔痛喇!


text:
(A&M Diary)鍾意行山打卡但又好怕行樓梯?如果你都有同感,我哋就推介位於屯門嘅菠蘿山(良田坳峽谷).呢條菠蘿山大峽谷郊遊路線全程斜路,完全無樓梯,難得唔高之餘,重點係大峽谷嘅風景好靚,更有港版嘅美國大峽谷之稱,啱晒大家影相打卡呀!
前往方法
乘搭輕鐵至屯門良景站,經良景邨至良偉樓後面嘅山路上山
路線推介
由屯門良景邨嘅山路出發,大概1小時就會到達菠蘿山(良田坳峽谷).玩完大峽谷可以沿路往返或繼續前進以下白泥為終點站.
提提你
1. 全程無任何洗手間同補給站,請帶備足夠嘅飲用水前往
2. 全程都以石屎車路為主,只有由菠蘿山(良田坳峽谷)去下白泥為小山徑,完全無樓梯,不過,一開始爬升坡福較大,大家記住量力而為
3. 大家記住保持環境清潔,自己垃圾自己帶走,絕對唔可以破壞大自然環境
4. 郊外地區蚊蟲眾多,大家要做好防蚊措施
5. 菠蘿山(良田坳峽谷)原屬軍事禁區,平日可能會有軍事演習,所以建議星期六,日前往
6. 全程都有唔少晨運客興建嘅休息地方,大家可以多多利用,稍作休息
菠蘿山
正確嚟講呢個大峽谷叫良田坳峽谷,亦被稱為「港版大峽谷」,而菠蘿山其實係指旁邊嘅另一座山.不過,大部份人都將良田坳峽谷誤稱為菠蘿山大峽谷.所以如果大家需要用google map搵定位,就要search「良田坳峽谷」呀!呢條菠蘿山大峽谷郊遊路線全程斜路,完全無樓梯係因為呢條路本身係用嚟做軍事演習,方便車輛進出.
入口起點
搭輕鐵去到良景邨後,去到良偉樓後面嘅山路就係上山嘅入口處.一開始起步就已經係大斜路,頭30-45分鐘都幾斜,好彩中途有唔少由晨運客搭建嘅休息地方,邊行邊休息,唔會話太攰太辛苦.
良田坳峽谷
完成頭45分鐘嘅大斜路之後,路段開始無咁斜,行得非常舒服.繼續沿住石屎車路前進,好快就會見到「此路危險 不得擅進」嘅路牌,而呢個路牌嘅後面就係良田坳峽谷.呢個峽谷經歷長年累月風化而成,深度都有20米,岩石嶙峋,非常壯觀!大家影相打卡嘅時候記住小心平衡,唔好失重心同去啲懸崖邊嘅地方.


text:
最近兩三年,香港受到日本嘅種植文化影響,流行起塊根植物,咁其實塊根植物又係點玩㗎呢?一齊睇下日本嘅塊根文化,就知佢哋點樣玩得出神入化!
如果大家有睇開日本流行生活雜誌《BRUTUS》,《casa BRUTUS》,就會留意到過去有幾期 特輯,介紹世界各地特別又罕見嘅植物,推動當地嘅種植文化,而形態獨特嘅塊根植物就深受日本人愛戴.
除咗種植愛好者,近年潮流界嘅人都玩埋一份,齊齊將植物結合時尚.其中日本品牌NEIGHBORHOOD主理人瀧澤伸介同invisible ink聯乘嘅一系列植木鉢,被視為植物界/時尚界潮人必備嘅收藏品(我食炒大㗎!).所以玩植物講嘅已經唔止係植物本身,仲包括點樣去打理同配搭一盆盆栽.
睇返香港,INCREDIBLE早前就舉行咗個塊根x日本植木鉢品牌TOKY嘅展覽,令更多香港人認識塊根植物同日本花盆工藝;又有潮店432HZ 賣中指貓之餘,同時推出塊根植物,將植物,街頭文化融合一家;至於WOAWSTORE同PLANTS OF GODS 聯乘嘅盆景花盆,又係一個將種植品牌化嘅例子.
至於舊年開幕嘅White Whale Company x Green Egg Store 就結合咗古著同植物,除咗唔同嘅多肉,塊根植物外,仲有唔同類型嘅花盆同植物書籍,為大家帶嚟生活品味同植物融合嘅新體驗.
講咁耐,大家對塊根又有幾熟悉?不如同大家介紹一下新手入坑最受歡迎嘅品種!
Pachypodium rosulatum var. gracilius 象牙宮
又圓又肥嘅大肚腩上面伸出纖幼嘅枝葉,呢個反差萌就係象牙宮深受歡迎嘅原因之一!原產於非洲嘅馬達加斯加島,屬於夾竹桃科,象牙宮樹幹和分枝特厚,有儲水作用,種植時要盡量保持乾燥泥土.另外象牙宮適宜喺陽光充足嘅戶外生長,一般喺二月到五月嘅花期仲會開黃色嘅花仔.
Pachypodium brevicaule 惠比須笑
同樣係夾竹桃科的惠比須笑,原產馬達加斯加島,身體又係肥嘟嘟,春夏開滿綠葉,進入秋冬會開始落葉,甩晒葉之後望落成舊薑!玩塊根,點都要有舊薑看吓門口!花期由12月至第二年4月,亦係盛放黃色小花.
Dioscorea elephantipes 龜甲龍
龜甲龍算係香港人對塊根植物認識最深刻嘅代表,球莖爆開嘅裂紋就好似龜背紋理.無論係南非龜甲龍,定係墨西哥龜甲龍,都形態獨特,具有欣賞價值,所以深得種植者收藏.
想認識更多有關塊根植物的知識,呢本《All about CAUDEX》可以話係結合最完整的資訊同最靚嘅植物相,有哂品種名稱,植物特性,種植方式等等,有玩塊根嘅朋友都要有一本!
至於鍾意珍奇植物嘅朋友,《多肉植物Guidebook》就收納左好多唔同界別嘅植物,包括仙人掌科,景天科,塊根植物等等,有靚相又有詳細文字介紹,絕對值得入手!


text:
喺英國大學到上莊究竟係點?有冇仙制?好competitive?應該揀咩societies?
今日想同大家講一啲輕鬆啲嘅話題,分享吓我喺英國上莊嘅經驗~ 幾時可以上莊? 英國呢到主要就興Year 1就已經可以做soc committee/ sub-committee嘅一份子~ 開學冇耐 (10-11月) 通常有好多soc都會招first year rep/ 一啲畀任何年級都做得嘅executive position.要申請做呢啲position通常都要交application (CV, 答幾條問題),然後如果你係適合嘅人選就會畀你去面試.有得面試唔代表一定入硬㗎,好多比較popular嘅soc嘅競爭都好大.如果成功入選,恭喜你,如果你第二年想升做VP/ director嘅位會容易啲! 咁應該揀上咩莊? 如果純粹為咗experience吓上莊係咩一回事,心態係想玩同識朋友嘅,會建議大家join一啲non-academic/sports/其他casual嘅soc.但如果你係真係想攞經驗豐富一下CV,想見識多啲勁人,又chur得起,可以join一啲比較formal嘅莊 (e.g. econ, business, consulting, tech嗰類嘅soc).入嗰啲soc學到嘅嘢一定唔少,而且有機會可以透過partnership接觸到大公司嘅人.順帶一提,呢到上莊就完全冇香港嗰啲恐怖嘢嘅 (至少我冇經歷過同聽過),而且應該好多大學都有policy防止呢樣嘢發生,所以大家都需要擔心呢點哈哈. 唔同莊嘅culture有咩唔同? 至於莊culture,我會覺得多香港任同多外國人嘅soc都幾唔同吓.多香港人嘅soc通常做嘢嘅節奏都比較快,而通常某啲香港soc都會多出去飲(劈)酒嘅.多外國人嘅soc唔係話hea,但外國人做嘢嘅節奏普遍冇咁快.當然chur嘅時候都會好chur哈哈.而且多外國人嘅soc比較多socials,大多數嘅socials都會落pub/ 搞party (e.g. house party).另外,好多人可能覺得上莊最想就係識一班好莊友,做到好朋友,但我就有種感覺呢到上一啲formal嘅莊係好難會做得成好好嘅朋友,大家都有啲距離感,好似真係出到嚟職場做嘢嗰種感覺咁,各有各忙.但正面啲咁諗,你可以當自己係建立緊一啲professional嘅connections,唔多唔少之後都可能幫到自己嘅,e.g. 一啲經驗比較豐富嘅莊友會refer你去一間公司/startup到做intern咁.


text:
蛇王芬去過無數咁多次,相信就算你冇去過都一定會聽過,佢喺沙田嘅年輕副線四季芬芳你又聽過未?
我就聽過好多次,今次終於的起心肝去,全因有新餐牌.
當晚幸好和幾個非常有食力嘅人食飯,才可以食多幾樣野.當晚剛剛好有點涼意,乜都唔諗先食碗蛇羹先,蛇羹同蛇王芬一樣咁好,但係所有碗同裝飾都靚咗好多年青咗好多.
冇諗過呢度竟然會有點心,雖然食緊晚餐但係都好想試吓佢嘅點心,仲要難得夜晚仲有供應.
先吃佢嘅臘腸卷,造型應該係最精緻,個包用上紅菜頭令到佢色澤鮮艷紅潤又亮麗,最重要加上佢嘅招牌臘腸,一定好食.
潤腸孖寶有鹹水角同埋糯米燒賣,鹹水角大家都知係乜嘢,但係佢嘅餡料加上潤腸之後成個味道都有唔同嘅層次,而且鹹水角嘅外皮竟然係加左竹炭粉,感覺更加特別.
糯米燒賣香濃甘香,呢個絕對係向傳統致敬嘅一個點心.
食到呢度,當然係想飲杯茶,但係呢,唔係飲一杯熱茶咁簡單,女士一定會鍾意因為呢度有個counter,有個成個韓仔姜濤咁嘅靚仔即場沖茶,推介薑桃手打香水檸檬茶,用上生薑同蜜桃兩種風馬牛不相及嘅味道撞埋一齊,而且茶膽係鴨屎香嘅茶,味道令人真係非常難忘,送嗰幾個點心係一個絕頂嘅配搭.
另外朋友提早一日預訂了兩個菜式叮囑話一定要食.荷葉八寶雞,入面有多種唔同嘅餡料,當然有呢度最出名嘅臘腸同潤腸,仲有糯米冬菇蝦米瑤柱等等,將餡料擺放都有次序,先蒸完炒香再放入雞入面定型後再蒸,淋雞汁喺八寶雞上邊,開隻雞食嗰陣又香又濃,糯米好入味,一定不可錯過.
原來又係另一個蟹粉菜式,玉子豆腐炸好後並挖空心,再加南瓜打造成嘅湯,釀入蟹粉變成一個小福袋,蒸完後再加上南瓜同唔同嘅毛豆紅豆等煮成嘅醬汁,蟹粉配合豆腐同五蔬嘅混合,好特別.
秋季當然要食大閘蟹,呢個大閘蟹粉麵食,除了蟹粉以外仲要加一個甲羅燒,上面還有飛魚子同蟹粉,撈麵真心一流.
仲有蟹粉原條黃魚煨麵,同我喺上海食一模一樣,加上魚湯同埋成條炸過嘅黃魚,仲要加上蟹粉,雙重鮮味,自己好飽都食到一碗.
當然不能錯過蟹粉小籠包,因為今晚吃到的蟹粉太好了.另一個小籠包係朋友食完再encore,你就知道有幾好.
女士嘅花膠燉雞湯麵線,相對清淡,但係其實火喉十足,因為用上第一代創辦人嘅食療保健心願,清清地但係味道完全不失禮.
最尾再叫多個煲仔飯,即場燒嘅叉燒同埋叫咗隻雞,大滿足,特別係個飯焦,搞到最後甜品也吃不落了.
估唔到之前蛇王芬大件夾抵食,呢度就算走年輕人路線都一樣係超級大份,而且所有傳統口味嘅嘢都依然不變,以後想食蛇王芬唔需要再過香港島.
四季芬芳
沙田沙田正街2-8號新城市廣場三期3樓363A號舖


text:
仔女開心學英文
對於有人認為要仔女學好英文,就趁細個送佢哋去外國浸下,我覺得做父母嘅好多都會唔捨得 ; 而幫佢哋報多啲courses嘅話,我認為亦只會令佢哋反感.所以喺我心目中,最好嘅教育方法就係 “陪伴” 及 “引發”,俾到仔女快樂童年,又培養到親子關係!
聽落好似好矛盾,但咁啱同寰宇家庭「迪士尼美語世界」一直以來希望小朋友可以快樂無壓力,同時有效果咁學習英文嘅理念不謀而合!
原來購買咗教材就會自動成為「寰宇家庭俱樂部」嘅會員,我上星期就帶囡囡參加咗佢哋嘅活動.活動由兩個美語姐姐帶領小朋友用英文又唱又跳,真係好「迪士尼」.
小朋友會自動跟住手舞足蹈,兩個姐姐會使用好簡單嘅英文句子,慢嘅語速同小朋友互動,過程唔會有人翻譯,小朋友完全可以身處喺英語環境,自然咁同外籍姐姐溝通.當初就係好認同呢種「玩住學」嘅模式,所以就都帶咗一套「迪士尼美語世界」返屋企.
2.有得又唱又玩嘅 SingAlong!
呢套就係我之前買返屋企同對豆釘一齊快樂學習嘅寰宇家庭「迪士尼美語世界」教材的一部份.呢個SingAlong! 裡面包含咗好多歌曲,小朋友未識開口講野前就畀佢聽呢啲歌,耳濡目染下,慢慢學識正確嘅英語發音,聲調,以至完整嘅詞句表達.
一套裡面有齊歌唱教學CD,DVD,朗誦CD同書本,仲有精美嘅posters同人物cards,通通都可以用嚟各出其謀咁幫助小朋友開心學英文!宜家教細路學嘢,死死板板得一本書又點夠,所以當初我毫不猶豫就係俾佢哋呢個方法吸引咗.
3.適合不同年齡小朋友
成套SingAlong! 系列亦有分4個stages,為唔同年齡層嘅小朋友度身訂造,重點係可以由0歲開始,到9歲以上嘅小朋友都適合用.當初我趁囡囡仲細就創造環境,慢慢培養語感,到宜家確實比同齡嘅小朋友學起英文吸收得更加快.咦,即係話如果出世無耐就用,入面嘅歌,故事同卡通人物都係陪住小朋友長大.(哈哈,好抵用!)
4.連結日常生活
SingAlong! 裡面所有嘅歌曲同課程內嘅故事情節都同日常生活息息相關,都係一啲小朋友好熟悉嘅場景,譬如話點樣學習打招呼,就會用歌嘅形式唱出嚟,對小朋友嚟講,有首歌仔唱下,仲好過要佢生生硬硬咁記句式同生字啦.
後來睇番先知道,原來寰宇家庭「迪士尼美語世界」嘅教材設置,係經過研究後,將小朋友喺唔同階段嘅日常生活中最常碰到嘅用語都編寫成歌曲同故事,等佢哋可以將音樂中學到嘅單字喺日常生活嘅對話中應用出嚟,加埋熟悉嘅卡通人物陪佢哋一齊學習,聽落絕對係一套吸引同幫助建立英語基礎嘅有效產品.最記得就係囡囡聽到cover your eyes時,都識得自動自覺咁跟住做動作!好有趣!
隨身聽隨時學英文
配套嘅CD裡面一共有130首歌,可以學到一啲日常習慣同紀律有關嘅句子同單字,有時候未必方便時時可以播碟,CD就最啱啦!送囡囡返學,系車上面都可以繼續聽呢!目前我對豆釘最愛嘅都係呢兩隻bed time 同wake up songs CD,我決定日播夜播!而DVD就可以畀小朋友睇埋,好過就咁畀佢睇卡通片啦,到唱歌仔個part,仲可以當埋卡拉OK添,邊唱邊俾小朋友自然咁沈浸喺英語入面.
親子關係up
教材裡面仲有posters同卡通人物卡咁,佢哋兩姊弟玩下鬥快喺入面揾我啱啱讀嘅英文單字出嚟,都係個唔錯嘅親子活動!
嬴走「迪士尼美語世界」教材
套教材的確唔平,但點都好過幫仔女報一大堆courses ,因為我買的是一個方法,一個環境同一種學習態度.不過如果你想慳荷包嘅,都有機會!
而家寰宇家庭搞咗個「#happy100 快樂百日挑戰」活動,跟住佢share一張親子快樂學習時光相,就有機會帶一套「迪士尼美語世界」教材返屋企,很吸引吧.
要小朋友學好語言,最好係俾佢哋一個相關嘅語言環境,但未必要下下送去外國嘅!
報名連結:http://goo.gl/forms/QEKAQR9YfV
官方連結:www.worldfamily.com.hk/fb/happy100
(Presented by寰宇家庭「迪士尼美語世界」)


text:
來到斯里蘭卡最想做既野就係行Adam’s Peak, 或者可以叫佢做Sri Pada,第四日包車去到山腳,當晚兩點就開始行,訓左唔係好耐,同無訓無咩分別,帶左少少乾糧同足夠既水就開始起行,行返前一日行過既路,路上好黑,頭燈或者電筒都好需要,雖然唔係旺季,但都好多人一齊行,外國人居多,全程都係樓梯,建設得太好了,我就比較鍾意行泥路,好彩唔係full moon festival之後黎,因為旺季時黎,啲街燈會開住,一直到山頂都係開住,應該感覺好奇怪呢.
Adam’s Peak 高2,243 米,係斯里蘭卡第二高既山,都唔算太高,預計7點就落返山,行到去白塔既時候就係一路行樓梯衝上去因為想睇到日出.睇返前一日影到既地圖,一路行其實好快就到喇.係斯里蘭卡除左見到好多神像,廟等等,仲有好多花草樹木,連有劇毒既曼陀羅係路邊有好多,有白有紅開花開得好靚,見到都唔好掂了.上山既時候都係黑夜所以無影好多相,去到就黎到達山頂個時有一個小檔,佢啲奶茶好好飲,係用煉奶整,行到好攰飲杯超甜奶補充一下體力都唔錯呀,仲有啲薄餅等等既東西,賣得都唔貴呢,衛生就麻麻地,啲杯都無水洗,不過上到黎,唔理咁多喇.
食埋塊餅個天都開始光喇,一口氣上到山頂,已經有好多人,相信佢地早好多行,其實兩點行就差唔多,因為上到去好凍,太早去都會幾辛苦要吹好耐風,黎到山區,天氣同Colombo差好遠,空氣超好同埋好涼,上到山頂直頭係凍添.
上到山頂,同想像中好唔同,山頂位置唔係好大,有一座building,前面有位置已經坐左好多人,好嘈炒同埋無咩禮貌的外國人,都係行去第二邊比較舒服,個天已經由藍轉光,凍到唔知講咩好呀,抖左陣,睇唔到個偷腳印,好似係間屋入面,間屋又無開,所以淨係睇左個日出黎就急急落山,因為又餓,又凍,即刻仆落山呀,差唔多五點左右,慢慢行既話7點就可以返到去,因為都係樓梯,落山都幾輕鬆.
開始上山了
山頂休息處
有奶茶有餅吃
係屋個邊有鐵絲網遮住左個景
上山前食個檔野,有得係入面坐下
係山下望返去山頂,其實都幾遠呀,又行多一個地方既神山喇


text:
做個「剛剛好」的穩定數學5** (內容篇)
根據上年(2015)非官方紀錄,要數學考倒5**要around 93%嘅分數.即是卷一可扣11分,MC要滿分;又或者MC錯9條,卷一滿分.內容方面基本上要全部都識,cher 呢啲鬼唔知咩.咁我就講啲可能你唔知嘅嘢.
再講多次,遊戲規則係會影響人嘅行為(係,我Alevel 係有讀Econ嘅).而家遊戲規則係考評局出卷,唔係你老師亦都唔係你本數學書個出版社,所以如果你大膽少少,可以掟走你本教科書同埋challenge 一下你老師教你嘅嘢係關唔關DSE事.事實上好多教科書係做得唔好架,例如好多level one 嘅問題係根本唔會出現喺DSE;考評指引話叫佢「提及」果個topic,佢就全部咩都擺晒落本書度,根本唔會考或者唔係咁考;仲有啲topics係根本只會出喺MC唔會出喺長題目,但佢次次就淨係寫啲長到呀媽都唔認得嘅steps 出來.而老師教學內容方面就因人而異啦,但以我所知,為數不少都淨係對住書去教,所以都未必好.喺呢度提埋你,就算有啲補習老師出埋啲所謂好勁嘅題目,都可以唔理住,因為好多時係為難而難,係宣傳手法,DSE都唔係咁出.
咁樣呢個又唔跟,果個又唔跟,跟咩去溫習好? 有兩樣,第一,你驚果樣嘢係out-c (out of syllabus),你可以去睇考評指引check番究竟果條數考唔考得.第二,就係不斷重複又重複咁做pastpaper.事實上每一年pastpaper,卷一 A(1) 係有90%相似,A(2) 係有70%相似,B就好多時唔同,大概40%相似啦.MC 相似度更高.所以溫書內容次序方面應先做好By topics 嘅pastpaper,等你A(1),A(2)啲分好穩先,同時間搵出邊啲topics係會喺DSE考,喺邊份卷考,邊啲唔會考.
至於section B,就真係麻煩啲,一般老師或者補習老師都未有能力去到而家個出卷水準.首先,你要知道section B 唔係特登考你超難技巧,唔會要你無中生有,好多時可以由上文下理得知一啲解題資訊.第二,年年出題,尤其是最後一題,都係唔同,但係可以話係有跡可尋,可能係一啲以前additional maths, pure maths, applied maths 或者 maths & stats 改篇而成嘅題目,當然maths & stats 佔嘅會比較多,呢個係334制度下Core 數學編寫課程指引有提及嘅.其實好多老師出卷會違反以上兩個原則,出下啲你唔會諗倒嘅奧數級題目;一係就自己本身未讀過pure maths, applied maths, maths & stats 什至additional maths,所以只係跟會考果套,又或者抄番以前啲section B 題目,只可以話係做完都無用.咁又係啦,咁跟咩讀好呀?第一,想慳時間嘅去搵個識晒以上咁多科嘅補習老師而且有晒果幾科pastpaper 嘅 (例如我XDD).第二,自己去書局睇下有無啲咩mock 卷有啲你未見過嘅題目.記住,重點係train 你點樣喺臨場諗倒條題目,條題目係要有相關提示字眼先值得做.
總結: 1. 點都要做pastpaper 先,其他嘢包括書練習,workbook,ex唔好理住. 2. section B 都事關重大,可以揀個好嘅補習老師專出section B 教你睇題目字眼同埋train 你諗嘢方法.自己train 自己可以去書局搵下啲mock睇下有無新型少少,但有guide 住你做嘅題型(其實都好少).
講完點溫書,下次講技巧


text:
賀歲電影《賭城風雲2》票房唔錯,但就有網民留言狂鬧,其中留言多數係圍繞套戲政治化,例如:「一世都唔會睇『舐共晶』拍嘅戲!」;有個又話:「王晶撐中共,一定罷睇《賭城2》!」.其實真係痴痴哋,睇戲啫!原來而家唔係要求套戲好唔好睇,而係仲要計算埋製作人嘅政治取向.或者不久將來,呢班咁有政治立場嘅網民去茶餐廳食個餐蛋麵嘅時候,都要問吓個廚師嘅政治取向.如果個廚師係支持中共嘅話,記得大大聲同佢講:「你舐共!我唔_食你碗面!」幾有型呀!
你拍到好戲,其實我真係唔理你舐乜,我都會入場睇!
其實電影係團體工業,導演一個人無可能完成到一套電影,過程中要好多專業幕後人員配合.如果只係為咗某個人嘅政治取向,而抹殺咗一班人嘅心血,又或者放棄咗一個可能欣賞到一套好電影嘅機會的話,筆者真係覺得有啲不智.當然,作為觀眾絕對有權力批評電影嘅好壞啦,仲可以根據導演往績嚟決定入唔入場睇套戲.不過,千祈唔好未睇先閙,舉個例子︰你入馬場買馬,你可以根據練馬師嘅往績嚟買馬,但係你唔會因為個練馬師「舐共」所以唔買佢隻馬.好多時雖然練馬師嘅往績比較差,但係正所謂「99倍冷馬都有可能會跑出」,如果你又無買隻馬,人哋跑出咗就係咁閙,咁你真係要去睇吓心理醫生.所以睇戲可以鬧,但首要條件係:「睇咗先講啦!」
平心而論,《賭城風雲2》絕對比上年套《賭城風雲》好睇.
上集演員衣著造型核突肉酸,連有型人士發哥都俾佢整到極唔順眼(居然夠膽叫發哥著嗰套縮水西裝加吊腳褲),真係核突一絕.但係今集就有明顯改善,發哥回復有型瀟灑,衣著稱身好睇.另一主角張家輝都造型突出,其他各演員也身光頸靚.佈景美術方面簡潔亮麗,感覺上花咗唔少心思.再加上遊艇同泰國嗰幾個場口,令到套片出到當年「逢賀歲片必大製作!」嘅感覺.
再講配音上都有極大進步,筆者睇嘅係廣東話版本.記得上集配到好似業餘習作咁.好多時聲音,語氣和畫面都夾唔到,一係聲快畫慢,一係聲慢畫快.今集配音就完全舒服晒,發哥同張家輝配得生鬼非常.另外一啲吉鏡過場位配上搞笑對白,令到電影嘅節奏感加快.再加上用配聲嚟改善畫面上嘅小犯駁,呢種做法喺80年代嘅港產片經常可見.當配音員見到劇情或畫面出現小問題時,喺導演同意之下,佢哋會改動對白令到劇情或畫面合理化.後來流行咗現場收音,已經好耐未欣賞過咁好嘅配音室製作.另外用上一個機器人來演出儍強一角,感覺上唔比杜汶澤差.觀眾完全真心笑出嚟,但成本就差天共地喇.
最後再一讚嘅今次係減少咗合拍味道.上一集好明顯為咗遷就大陸市場,成日去估國內口味.令到好多場口劇情犯駁加戇居,最後結果係港產片唔似港產片.今集經過多年合拍經驗,終於搵到方向,拍出一啲當年雄霸亞洲嘅港產片感覺.雖然仲可以睇到有些位係為咗遷就大陸市場而落墨,但係都無影響整體嘅完整性,所以尚算可以接受.
當然,《賭城風雲2》唔係完美嘅,筆者就好唔鐘意發哥打拳嗰場戲.原因好簡單,打個比喻:喺荷理活男星中,辛康納利(Sean Connery)算又老又型,但係你唔會見到辛康納利喺電影裡面除晒衫打拳.因為人老左就一定會皺皮,做乜要自暴其短?
其實發哥喺《賭城風雲2》裡面有意無意間,將自己主演嘅角色「石一堅」定位在永遠比唔上「賭神高進」嘅角色設定之上,可見製作班底和演員仲未有信心超越從前嘅成就.然而電影最強嘅高潮位居然係刀仔同賭神出場,大笑之後嗰種光輝不再嘅感覺,真係令人有啲唏噓.
P.S. 另外,筆者都睇咗《衝上雲霄》,感覺唔係網上講到咁爛.靚人,靚景,靚攝影,係劇情有啲散同老套,不過絕對比《12金鴨》出色.


text:
18 APRIL 2021(SUN)
成日都聽人講去大帽山飲茶好有風味,講就講左好耐話想去,不過一直都的唔起心肝去.終於趁今早去荃灣附近整嘢,咁就就借機遊車河,兜一轉上去體驗一下啦~
依度真係可以話係全自動波,由搵位,沖茶,拎碗筷,拎嘢食全部都係自己去處理(放心,會有店員姨姨幫手收拾用過嘅餐具嘅).
雖然茶樓唔算大,不過佢就分為兩層,可以選擇有冷氣開放嘅室內,亦可以選擇露天戶外茶坐嘅.雖然今日都比較多人,不過幸運地我地好快就係露天平台搵到一張枱,所以就開始歎茶時間啦!
未試過係茶樓自己沖茶嘅小小豬當然又要嚟八卦一下,佢話要做小待心應幫我地整哦(提提大家,個熱水壺熱水真係勁熱,所以小小豬都只係負責加茶葉,加熱水都係要大人做安全啲呀)~
處理好晒碗筷,我地就去樓下拎嘢食,睇簡單嘅餐牌都見佢有好多種類哦~
小待應又出場幫手拎嘢食啦~
聽好多朋友都介紹依個川龍出名自家種植嘅西洋菜,話係超級好味.不過我地都係得三個人佢又好大碟,所以最後為怕浪費我地就冇叫到,唯有等下次多人啲嘅時候先叫啦~
依個懷舊沙翁都好吸引,都係嗰句....等下次啦~ 拎齊點心就可以返上平台歎茶啦~ 其實我地都唔上食依幾樣點心,不過之後掛住食冇影相.唯一有點失望係我行幾次都唔夠人快手,所以有啲特式點心...好似芝麻卷同臘腸卷就食唔到了~
整體感覺係幾得意,加埋係露天平台歎茶都幾有feel嘅.食物就一般,比起嚟感覺就貴左少少,不過就叫做滿足自己一下,到此一遊體驗嗰一種風味啦!
其實大帽山仲有另一間茶樓,下次有機會去試埋先(不過....都唔知嗰日係幾時囉.....哈哈)!


text:
(A&M Diary)位於炮台山嘅歷山酒店以維多利亞時期為設計風格,當我哋踏入酒店,就好似置身喺歐洲嘅宮殿,勁多打卡位呀!除咗打卡,我哋仲嚟到歷山酒店內嘅歷山餐廳嘆個半自助午餐添!更估唔到嘅係呢個半自助午餐嘅CP值超高,除咗自取區選擇豐富,更重要係主菜質素夠晒驚喜呀!
半自助餐區
歷山餐廳嘅自助區範圍好大,選擇超多:前菜,沙律,餐湯,海鮮,刺身同甜品等等,非常豐富,真係未食主菜都已經飽咗7成喇!
前菜
無論係半自助餐區定主菜menu都會不定期更新,以讓食客有新鮮感.其中前菜方面,除咗火腿之外,大廚亦特意安排四川小食,今期嘅四川風味就有川辣酸薑皮蛋,酸薑清香爽脆,皮蛋泛起溏心,軟綿滑溜,夠晒醒胃.
沙律
鍾意食沙律嘅人,呢個沙律吧確實唔可以錯過!沙律菜有成10款選擇,款款都夠晒新鮮爽脆;醬料有5款而配料亦有4款點綴.
餐湯
餐湯就有中西式兩款,西湯係creamy嘅南瓜湯,南瓜超鮮甜濃郁,打得綿滑無渣;至於中湯就係節瓜章魚煲豬骨,近排少湯水嘅我哋就啱晒,因為非常足料,感覺無落味精.
海鮮
喺半自助餐時段,餐廳提供凍蝦,螺同青口,樣樣都夠晒新鮮.我哋特別推介螺,因為真係非常鮮甜,肉身彈牙!另外,除咗海鮮凍盤,餐廳亦有提供任食嘅芝士焗生蠔,蠔肉鮮甜,肉質豐厚,芝士夠creamy,生熟程度啱啱好.
刺身
無論係自助餐定半自助餐,刺身都係唔少得.今日嘅選擇有三文魚,甜蝦,魷魚等.其中三文魚提供唔少腩位,油脂比例豐富,好好味呀!
炭燒美國西冷扒配紅酒汁
終於嚟到主菜喇!牛扒我哋揀咗5成熟,生熟度啱啱好,肉味濃郁,好juicy.至於薯塊亦炸得非常香脆,薯味濃郁.
蒜香鵝肝牛柳
主菜除咗西式選擇,仲有唔少中式小菜.我哋就叫咗蒜香鵝肝牛柳,鵝肝大大粒,入口即熔,鵝油豐富.至於牛柳軟腍,份量十足.仲有好多炸蒜片,夠晒香口,夾埋牛柳同鵝肝一齊食就更有口感.
甜品
提提大家記住留肚食甜品呀!呢度嘅半自助午餐供應5-6款甜品,其中芒果拿破崙蛋糕啲芒果爆多,夠晒鬆化,真係好好味呀!另外,仲有芝士蛋糕,水果同啫喱,非常豐富.


text:
• 「心界」
阿綠約咗陳之一喺上晝十一點見面.東鐵嘅粉嶺站俾人嘅印象係比較平易近人,香港大部份嘅車站都好似迷宮咁,繁忙時間特別容易令人攪錯:蕩失路,喪失方向感,揾唔到想揾嘅出口等等.粉嶺就零捨唔同,上樓梯行到車站大堂,就可以一目瞭然,睇清楚整體佈局.因此,阿綠即刻見到 A1 出口嘅位置,再行近啲就見到一早就喺度等緊佢嘅高瘦外國人.唔識阿一嘅人會以為佢喺度進行緊一次獨白式嘅演講.
四月份嘅天空雖然比較陰暗,但並冇落雨嘅先兆,所以佢哋決定慢慢行到聯和墟.出站後,繞過左邊嘅小巴站,呢度成日會有的士,小型貨車來來回回咁上貨,落貨,相信同呢一帶聚集嘅小販有關.阿綠同陳之一經過時,見到唔少人打開紙皮箱,討論入面嘅商品,阿一又見到佢地更為其中一樣物品嘈起上嚟(其實,陳之一喺呢度攪錯咗:佢哋只不過係討價還價啫,平時好少會嗌交).另外又有一班好似已經做完生意嘅人,匿埋喺某個角落裏面玩啤牌,吹吹水.穿過停車場,行上天橋,佢哋由高處俯瞰下面,見到粉嶺遊樂場上打波嘅年輕人,又遠望向靈山方向嘅人間景致:建築物,街道,車輛.橋上兩邊欄杆上有時會掛著唔同政黨嘅宣傳横額,橫額上有立法會議員嘅臉龐,笑眯眯又充滿期待咁望住途人,其中有一兩幅已經遭到破壞,雙眼被人無情咁割爛,嘴巴又被鎅成一條狹窄嘅裂縫.不過,呢啲事主並未因此放棄,佢哋仍然盼望得到市民嘅認同.
天橋嘅另一邊就係沙頭角公路,離擁用高高紅色風琴閘門嘅消防局好近,阿綠同陳之一都小心翼翼咁橫過斑馬線(外國男人早就知道香港嘅司機唔會因設有斑馬線而讓路).鏡頭真係超級有趣:一隻帶有黑色條紋嘅白馬同另一隻具白色條紋嘅黑馬,同時踏上斑馬線!但係好可惜,嗰陣時咁啱連一架車都冇,所以冇人目睹呢次罕見嘅奇觀.斑馬線另一頭就係祥華邨.佢哋沿住一條石屎路進入呢個屋邨,穿過邨內商場嘅時候,陳之一就特別注意到嗰度有間基督教香港迦南堂,每次瞥到「迦南」呢兩個字就會回憶自己童年時被父母送到主日學嘅事.或者缺乏生父嘅人比較容易接受天父為自己嘅救世主?﹗「你們要遵照上主的命令消滅所有的赫人,亞摩利人,迦南人,比利洗人,希未人,耶布斯人」.不過,佢始終都無法明白上帝點解命令以色列人咁樣對待名字好好聽嘅迦南人?
跟著,佢哋就落斜入行人隧道,去到浸信會路段,道路旁邊種有幾樖巨大嘅白千層,見到呢啲原產澳洲嘅「紙皮樹」(澳洲人用澳式英文對呢種樹嘅稱呼),陳之一再次諗起同澳洲有關嘅回憶.然後,兩人轉左,沿住聯益街行到聯和道,經過街市嘅原址之後,就喺聯興交通燈等緊過馬路.面對對面呢隻擘大嘅紅色眼珠時,佢哋後面突然響起音量尖厲嘅流行歌聲,阿綠回頭見到一個中年男人,頸上掛著一部中型收音機,啱啱步入等緊過馬路嘅人群中.阿綠覺得呢個人顯得可憐,佢只能靠音樂營造自己嘅個性,先至有勇氣行出嚟.不過,陳之一就好反感,覺得佢呢啲行為極度自私,認為係侵略他人嘅內心世界,令外國男人甚為不滿.
交通燈變成綠色之後,唔使三分鐘佢哋就去到聯和墟二樓嘅熟食中心.正值中午時份,顧客一啲都唔少.佢哋好好彩,好快喺入口旁嘅「添仔蝦餃」揾到位,啱啱有一張空檯.食肆嘅設備份外簡樸,一啲奢侈嘅架子都冇,呢點係陳之一特別愛戴.坐好咗,服務姐姐就馬上送上一隻注滿熱水嘅大碗,方便外國人將筷子,塑膠碗仔等好好淥洗一番.與此同時,阿綠就嗌嘢食:兩碗粥,一份蘿蔔糕,一份鮮蝦腸粉,同埋其中最不能缺少嘅添仔蝦餃,一叫就叫咗三籠蝦餃.攪掂後,兩個人就可以開心咁傾返兩回計.
「阿翠嗰晚掟酒杯,打爛咗你媽媽嘅畫,肯定會令到你好傷心.其實,你知唔知佢點解要咁做?有冇咩嘢特別嘅原因」陳之一好關心咁問阿綠.
「其實,我一直以為佢屬於嗰種好有自信心嘅人,人又靚,讀書又叻.不過自從佢今次返香港以嚟,佢好似發生咗一啲根本變化:神經變得越嚟越緊張,可能揾唔到嘢做啦,連自信都開始動搖起嚟.唉,我真係估唔到佢會借酒消愁!可能係我同佢呢排關係唔係太好,又冇咩機會見面.不過,佢而家好返少少,早排清明節時,我哋一齊去咗半春園掃墓,祭拜我媽媽,期間都有機會傾吓計,我哋兩個嘅距離拉近返少少.」阿綠慢慢解釋佢知.
「依我睇,不如諗辦法俾機會佢多多接觸香港嘅大自然.佢需要嘅恰恰係森林,大自然會令佢放鬆啲,減少內心積累嘅壓力.呢排天氣已經開始轉好,加上展覽都已經圓滿結束,你哋應該去離島行吓,散散心.」陳之一當然諗起靳孚翠總會隨身攜帶一盒火柴.
講到呢度,啲點心,粥品都送到檯上,兩人之間突然出現一股白白嘅蒸氣.呢一刻,陳之一可以聞到竹籠滲透出淡淡嘅竹香.喺呢一片輕微嘅薄霧之中,阿綠聽到陳之一問服務員「唔該姐姐,有冇喼汁呀?」
服務員默默咁指向隔離嘅一張長檯,長檯堆滿餐具,豉油樽,雜物等,外國人跟著企起身,行過去攞佢想要嘅調味汁.
阿綠以一種略帶驚奇嘅眼神,望住手持膠樽嘅陳之一:「攞喼汁嚟做乜?」
外國人簡單咁解釋吓:「嚟呢度食蝦餃我總愛加上喼汁,酸味味,甜甜哋,都唔知幾過癮!不如你都試吓啦!」
阿綠隨即搖搖頭,繼續喺匙羹上小心翼翼咁呷粥.兩人津津有味咁食晏.不過,食完兩籠蝦餃之後,阿綠忽然諗起一個好重要嘅問題:
「對唔住,請杯仙嗰晚,因為心情太過複雜嘅關係,我唔記得俾機會你向杯仙提問.其實,你原先打算問乜?」
陳之一慢慢將二月份去過西貢天后廟時,將問杯嘅事向阿綠一一講解,認為嗰日收到嘅答覆好似暗示其父親已經離世.之後,遇到請杯仙嘅機會,佢真係忍唔住想再問問呢件事,但最後又揸唔定主意,覺得如果真係確定父親嘅死亡會太難接受.
阿綠好有耐心咁聽聽陳之一嘅呢番說話,不過等阿一講完之後佢就開始用力搖頭:
「你睇,問杯嘅結果會唔會有第二種解釋:或者你父親正正因為已經收到你寫嘅其中一封信,所以天后叫你唔使再寫信俾佢啦.答案唔一定係負面嘅,有可能係正面樂觀㗎!」
外國人一開始好似唔想接受阿綠嘅睇法,但係佢臉上嘅臉色逐漸發生變化,表情慢慢變得明亮,最後更可以睇出佢有幾份豁然開朗嘅感覺.此刻,阿綠嘅手機低聲響起嚟.陳之一聽佢嘅語氣就估到一定有急事,因而放低筷子,仔細觀察呢位朋友嘅神情變化.收線後,阿綠連忙執好自己嘅嘢,明顯係準備離開.
「阿一,對唔住!剛才裱畫公司話遇到嚴重問題,佢話我阿媽嗰幅自畫像嘅背面貼有一堆廢紙,唔知點樣處理先至妥當,因此就無法繼續裱畫工作.我答應佢返翻大埔幫佢睇吓,以免呢幅自畫像無意中遭受破壞.至於你演講嗰件事,你有問題就再同我聯絡,唔使同我客氣!好啦,我走啦!你今次埋單有冇問題?」
「冇問題!」陳之一立刻回答.不過呢刻阿綠嘅背影好快喺往下嘅扶手電梯上消失,好似未曾出現過.
新界對於陳之一嚟講就好似磁石咁,絶對冇法抗拒,但佢又冇法向其他人解釋呢種力量嘅所在.儘管呢個問題佢都諗咗好耐,只能得出唯一但仍然模糊嘅結論:「内部光輝」.
離開聯和墟後,佢就一直往粉嶺東邊麻笏河行過去.經過安全街嘅時候,佢出於好奇心,不自覺停下腳步,睇睇一架好大好長嘅貨車,向某間公司嘅入口慢慢倒車入去,而為咗幫助司機順利倒車,司機嘅友人用一條鐵通用力敲打路旁嘅欄杆,透過打擊嘅節奏,聲音傳達相當有用嘅信息俾司機,令佢能夠順利泊好貨車.不過,呢種洪亮嘅金屬撞擊嘈音,就一直停留喺陳之一嘅雙耳中,嗡嗡作響.
好可惜,麻笏河早被香港嘅城市規劃師「規劃」了,牢牢困於大量石屎之中,樣貌同明渠差唔多,同樣係雨後會流動著混濁嘅污水,已經喪失河流應有嘅活力同埋自發性.為此,外國人低聲毒罵上古治水嘅大禹,因爲由大禹開始,華夏文明就特別重視治水嘅技巧,去到二十世紀下半葉,隨著現代科技嘅昌明,「蕞爾小島」之居民對於淹沒嘅憂慮得到充分嘅表現.想必過去香港人係飽受水浸帶嚟痛苦,因此而家嘅防洪熱情,真係做得太過火,所謂嘅建設,其實正正糟蹋,蹂躪緊大自然啦!不過,諗到呢度一點,陳之一見到兩隻小白鷺,非常悠閑咁飛過嚟,其後喺有垃圾但冇青草嘅假「河畔」上,充滿氣質又優雅地尋覓食物.
麻笏河另一邊係粉嶺,過河後就踏入龍躍頭一帶,市區由此驟然退去,跟住可以察覺到新界原有嘅田園風情.喺崇謙堂附近,外國男人不慌不忙咁行過一大笪荒廢嘅土地,因為早就冇人耕種,所以已經被各種雜草徹底侵佔,包括假向日葵,黃色野菊,同埋馨氣撲鼻嘅薑花.另外偶爾又可以見到一簇一簇生長出嚟但一啲都唔搶眼嘅矮細野草,譬如狸尾豆,黃毛苦草,梵天花同埋史氏千里光等等.呢一片雜草王國對途人展現出,自然界連最微不足道嘅地方都有充裕嚟創造力:縱然其外貌顯得十分混亂,表面上缺乏秩序,但其中仍然存著一種强烈嘅美感,令到陳之一暫時忘記鄰近市鎮入面嘅高樓大廈,同時忍唔住思考一下,點解人爲嘅紊亂難以保存嗰種内在美?注意到四月份薄弱嘅陽光投射到植物嘅葉面上時,陳之一特別欣賞嗰類彌漫活力嗰嬌嫩光芒.
到達麻笏圍鄉村,佢又一次中途停低,目的係睇吓十八世紀興建嘅門樓同埋門楣上嘅紅砂岩石匾.呢嚿石額刻有「欝葱」二字,照指示牌為遊客提供嘅簡略解釋,「欝(同『鬱』)葱」即係寓意草木茂盛之地.陳之一特別鍾意呢塊紅砂岩嘅顔色,唔係紅色,又唔算係淺啡色,而係一種落日般嘅橙黃色,呢隻顔色將石頭嘅光輝同光亮擁有嘅石質融爲一體,效果真係非常之優美,溫柔.
其後,陳之一就繼續前往老圍(「門高迎紫氣,圍老得淳風」)隔離嘅龍躍頭天后宮,接近廟宇嗰一刻,就聽到近處有人攞著掃把,好從容咁掃地嘅聲音:一次又一次喺鋪滿瀝青嘅前院上面掃過去,就好似南丫島東澳灣嘅海浪,不停向平滑嘅沙灘上拍打過嚟,沙沙作響,產生一種類似催眠曲嘅效果,好容易讓人掃回一啲童年時代嘅回憶.到埗寺廟嘅時候,佢就發現掃地嘅係一個年輕女人,而其揮舞嘅大掃把同人差唔多一樣高!同女清潔工人寒暄幾句之後,陳之一就心懷期望邁過天后宮嘅門檻.
此刻,廟門内嗰種獨特嘅寧靜係可以觸摸得到嘅,依外國人睇,呢一種充滿和諧嘅謐靜唔單止係所謂聲學上嘅現象,而更加係可以用肉體感覺到嘅一種感受.因此,雖然前院掃地刷刷嘅摩擦聲一路尾隨進入廟中,但係呢類輕微嘅嘈音根本無法破壞廟内嘅强烈謐靜.呢間廟宇屋頂設有天井,所以裏面嘅光缐都比較明亮.不過當陳之一行到廟堂深處嘅時候,亮度就變得較為幽暗,令到祭壇上紅色電燈泡發射出嘅光芒就更加耀眼.燈泡側邊擺放著幾個豐滿甜橙作為祭品,佢哋就好似落山嘅太陽咁略略發出幾綫暗光.陳之一抬頭望望嗰一刻,就見到上面掛著一個個螺旋式向下垂嘅塔型盤香,好像一排排由煙霧鑄成嘅無聲鬼鐘般,若隱若現,在濃厚煙霧之間,半透明咁左右搖曳.
不過,今次吸引陳之一目光嘅唔係天后元君,而係左邊嘅嗰幅青磚墻.佢讀書時得知,香港常見嘅青磚頭係同稻田有奇妙關連:厡來稻田中慢慢淤積嘅青色黏土,就係製造青磚嘅基本原料,用呢種咁有生命力嘅泥土嚟興建寺廟,寓所等建築物,真係係一種順天而行嘅行為﹗另外,因爲呢間廟宇左側屋頂鑿有天井,所以天晴有陽光嘅時間,廟内呢一幅青磚墻就間唔中被太陽曬到.奇怪嘅係,廟内真係有一種植物能夠喺青磚墻上繁盛咁生長出嚟,品種好似屬於蕨類,而且生長得尤其茂盛,彷如過去稻田肥沃嘅淤泥,到而家都仲保留本有嘅養份,完全概括「欝葱」嘅意義.除咗陳之一外,佢就係天后宮中唯一賦有活力嘅生物.呢一個事實令到當時沉醉於遐想嘅葉公,面容上露出一絲笑意.
挨晚行返麻笏河嗰一刻,外國人路過一座供奉土地公嘅神壇,座神壇恰好都係用磚頭砌成嘅,後面又種植唔少樹木,話唔定係麻笏圍過去擁有一片風水林嘅殘跡.雖然外貌極爲樸素,但係祭壇上面擺放著一個做得零舍精緻嘅土地公雕塑.經過歲月嘅流逝,土地公身穿嘅紅色長袍已經褪色,但頂帽條邊就保存部分原有嘅天藍色,不過土地公面上嘅臉色一啲都冇變,表情非常之安詳,凡人都會覺得土地公相當平易近人.
太陽經已落山,樹林隨之不斷傳嚟幽幽嘅蜥蟀鳴叫聲,同陳之一略微憂傷嘅心情完全相符,而西邊嘅晚霞將祭壇中每一塊磚頭隱藏嘅火焰都充分釋放出嚟,致使陳之一眼前都係一片濃艷嘅粉紅色,亮刺刺嘅光令到男人根本睜不開雙眼.
* * *
阿綠順利埗到大埔嘉福裱畫公司,喺出面嘅櫃檯前等待老細匡囗全由後面嘅工作車間出嚟.櫃枱同其周圍環境嘅一切裝修得又現代又開揚,照明亦都非常之亮,將雪白墻上嘅幾幅畫照得特別刺眼.阿綠唔能唔注意到匡老闆使用嘅所有畫框都係超級豪華,但係被鑲嵌嘅「藝術品」真係極度平庸嘅.當佢諗到呢一點之際,左邊嘅側門突然打開,隨後匡囗全便向佢一面揮揮手,一面同綠頭髮嘅發暗家打招呼.阿綠即刻尾隨老細進入后邊嘅車間,到此光綫缐忽然暗淡落去,跟住成個氣氛亦都好似由當代立刻退返得好犀利,工坊啲條件又亂又雜又殘舊,空氣裏面可以聞到嘅氣味主要係由膠水同木屑構成嘅,令到阿綠瞬時無法適應.
行到一張大工作枱前,匡老闆就伸手撳吓開關,頭上嘅大燈隨住就投下光缐將枱面嘅物件照亮:左邊放著原有嘅舊畫框,個樣顯得零舍赤裸,一絲不挂咁,而右邊脫框嘅負面自畫像令到阿綠一旦睄到一眼就覺得好唔舒服.幅畫背面貼有一大塊發黃嘅報紙,其上面都係以好多膠紙,貼得非常之老實,而報紙中間擳出嚟嘅部分十分凸出,正如紙下面藏有一小堆嘢般,好明顯有人喺裏邊曾經將一樣嘢蓄意插入去.
去到呢個時候,匡老闆就向阿綠解釋佢工作上嘅困難:「你睇,呢邊嘅廢紙已經同你幅畫貼成一團,如果用刀切開,要準備面對破壞呢幅畫本身嘅可能性.不過,返過嚟講,假如唔同意除開,成幅畫就將來容易變形.你睇,點算?」
阿綠到呢嘅時間猶豫不決一陣,因爲正係進退兩難,冇法即刻回答匡師傅嘅.處於呢種情況底下,佢只好呆嗮咁望住嗰塊顛倒嘅舊報紙,莫名其妙咁白日發夢.
突然間,女人大聲講出一聲「甴甴!」.
「咩話,你?」嘉福裱畫公司嘅老細全然無知咁喺度擘大個嘴[口擘擘].
「呢度呀!你睇吓先,老闆!」阿綠用手指向報紙上指一指,喺兩行黑麻麻嘅字體之間,果真有人係用鉛筆寫低兩個暗淡嘅“甴”字,差唔多冇法睇出嚟.匡老細對眼瞄準之後,阿綠又向佢進一步補充解釋道:「呢啲字係我阿媽親手寫嘅!我細細個唔知點解成日會將“曱甴”話成“甴甴”,攪到收尾成個屋企人都照樣叫我做“甴甴”,不過外人都唔會咁樣稱呼.另外,為咗鼓勵我認字讀書,我媽鍾意由報紙,雜志撕下一篇短文,叫我用紅筆喺自己已經學識嘅字打個圈,通常佢亦都會用鉛筆字寫低一啲嘅幽默話,透過呢種辦法增加我讀書嘅樂趣.噉我阿媽咁樣做係有目的:報紙下面一定藏有佢留低俾我嘅嘢.匡師傅,你一定要鎅開呢幅畫上面嘅紙.」
聽到阿綠咁樣堅定嘅語氣,匡囗全便特登去攞返一把特用嘅刀,刀刃既長又銳, 樣子同醫生使用嘅解剖刀十分似樣.匡老闆警告阿綠要企后啲先,俾多啲空間佢呢次重任.稍後,佢就極爲小心咁開始喺報紙鼓隆處下刀.喺成個過程當中,阿綠心急得好難呼吸,雖然呢次「手術」并未涉及到任何人體嘅部位,但係自己個心為早就離世嘅母親悄悄一滴一滴咁喺度流緊鮮血.媽!
呢條裂縫鎅成之後,匡老闆盯住阿綠幾秒鍾之後,就用兩隻手指慢慢捏出入便嘅藏物.又係一堆廢紙!不過,呢次嘅紙係平滑嘅,上面亦都印有一啲嘅彩色圖片,顯然係雜志入便嘅幾張頁.匡師傅頗爲隆重咁將紙堆遞交俾臉色緊張嘅阿綠,此後便好似懷有期望咁,心想睇一睇佢點一樣會將呢第二個謎團解開.
包裹接受到手上嗰一刻,阿綠心裏隱隱產生幻覺,覺得佢成個人生嘅時間流瞬瞬轉間就停止,跟住置身於呢一段冇時間嘅時間當中,知覺就全部集中喺手指同光滑紙張之間嘅接觸感.至於包入便儲藏嘅嘢,佢懷疑自己有冇足夠嘅心裏準備去接納?經過好耐一番猶疑之後,佢就好似手喐人唔喐咁將外包一個紙層慢慢脫開.阿綠此時發現嘅,居然係一小堆嘢,而呢堆嘢係用一條綠色嘅絲帶捆埋一齊,並且條絲帶打成個纈結得特別老實嘅.初睄一眼,阿綠就留意到最上面係有一信封,上面用手寫嘅係「水黽公主收」呢五個字,下面睇嚟另放兩本筆記簿,大小唔同,厚幼又有唔同.阿綠就試圖解開條纈,但係打得太死,加埋佢心情太過緊張,不過去到呢個一刻,匡師傅就十分靈巧咁用其把刀將絲帶割斷,令到佢跌落去工作枱上面.喺呢一種毫無時間嘅時間情況之下,阿綠便用好似慢鏡頭拍攝嘅速度將手上嘅嘢擺放落張枱側邊,然後再伸手揸住嗰信封.好奇怪,封蓋並未曾被封死,只不過係被人掖入咗信封之内部,用瞬刻嘅動作,信封中嘅内容就可以抽出嚟.
去到呢個時刻,阿綠面前出現咗一張黑白相,張相裏面嘅係佢年輕時代嘅母親葛艷芊,隔籬又有一個後生男人,用右手親昵咁擺喺母親一隻膊頭上面,臉上嘅表情睇嚟係非常之和諧,自在.阿綠深深咁倒吸一啖氣.好明顯,嗰個男人並唔係自己嘅爸爸.此時,匡囗全注意到阿綠對手已經開始發抖起嚟,與之同時臉色亦都變得蒼白啲.正因如此,老闆忽然用一種果斷嘅口氣勸勸阿綠唔好喺度再睇呢啲私隱嘅嘢,不如自己返屋企之後就心情冷靜啲先至繼續睇就得㗎喇.阿綠正如一個聽話嘅細路女般即刻將張相,封信同埋其下面嗰啲嘢執好便思維混亂咁離開嘉福裱畫公司.
* * *
呢一晚,孚翠一個人蒲吧飲酒,飲到好夜先返屋企.佢好希望阿綠已經瞓著咗,如果唔係,俾佢阿媽見到自己又飲大咗兩杯,佢就會覺得無地自容.一步入住所大門呢刻,睇到成間屋内一片黑暗,孚翠嘅神態便暫時鬆弛落嚟,唔通阿媽早啲就瞓著咗,但是稍後就聽到阿綠略略帶有醉意嘅聲音向佢叫出一聲招呼.初時,孚翠好想揾揾藉口直奔入自己間房匿埋,但係嗰把十分和藹嘅叫聲,對於呢排萬事失敗嘅孚翠嚟講,係冇法抗拒嘅,佢能夠由阿媽度得到一啲安慰係佢極度需要嘅嘢.因此,雖然心裏邊依然少少唔完全願意,但係佢便硬住頭皮沿住嗰把聲嘅源頭穿過黑蚊蚊嘅單位行過去.
阿綠單獨一個人坐喺客廳入便張餐枱前邊,因爲已經燃點蠟燭,所以嗰度仍有足夠嘅光芒辨認出母親臉龐上嘅神色,本來同啱啱聽到嗰把聲完全符合.孚翠感到好似其中有乜唔對路咁.不過,佢隨後注意到張枱上嘅酒杯同埋半空嘅酒瓶嘅時候,就估計自己當晚飲醉唔會引起阿綠嘅任何責備.月鬼此時正喺餐枱上面坐緊,好似駱駝般已將四肢同埋佢條尾摺埋喺身軀下,佢對眼嘅表情明顯十分和諧,一路咕咕咕咁叫.當佢見到阿女嘅時候,阿綠就用手勢暗示要孚翠坐喺隔籬餐櫈上邊配佢一陣.
「媽!你做乜一個人喺度傻待呢?.時間已經好夜喎!」孚翠出於心裏邊莫名其妙細聲問問.
「女呀!我 . . . 」阿綠情緒忽然變得好激動,講唔到落去.此刻,孚翠就開始擔心母親係咪收到啲乜嘢壞消息,嗰心不期然囉囉攣起嚟.
時間去到呢一刻,阿綠正如深識讀心術嘅人士已經可以估到阿翠嘅想法,立即搖搖頭,匆忙補充一句話:「你唔使擔心啦!係好事嚟嘅,絕對唔係壞事.你放心啦,哈!」
對於阿媽嘅呢番説話,孚翠越嚟越覺得好似有啲𤓓味,難道母親真係遭受咗一次精神上嘅打擊.
「阿翠呀:多謝你 . . . 」阿綠簡單而充滿感激咁話.
孚翠意識到母親想向自己話一次「多謝」嗰一刻,便感到更加漆黑一團.佢
只好耐心等待母親進一步向佢解釋情況嘅底細.
阿綠忽然又猶豫不決,睇嚟根本唔識得點樣去開口講嘢落去,靜咗一陣,就問孚翠係咪要多飲杯酒?當阿綠正喺準備企起身去厨房再攞翻一隻新杯嘅時候,孚翠便唔經唔覺伸出手拎起阿綠隻杯,隨後當堂飲下一啖.
「飲勝 . . . 」阿綠忍唔住開玩笑般道.
孚翠霎時間冇作出乜嘢反應,但係片刻之後就突然明白過嚟自己頭先犯過嘅細錯誤,接住十分和善咁向母親微笑一吓.
「阿翠,真係一件塞翁失馬嘅事!嗰陣時,當你打爛我母親幅自畫像嗰一刻,我當然深感傷心,但係裱畫公司今日突然嚟電話,話我知幅畫裏面藏有一個包裹,而包裹入便又存有我阿媽生前寫俾我一封好重要嘅信.就係話,你嘅行爲畢竟係好嘅,唔係嘅話啦,我便永遠冇係收唔到媽咪寫俾我嘅呢份遺書 . . . 」,說話講到此,阿綠啲情緒又經歷一番巨大波動.
喺冇法再開口講話嘅情況之下,阿綠只好用一手將枱面上張紙張推到孚翠面前.呢個梗係嗰封葛艷芊寫嘅信.孚翠就拎起信嚟,便開始慢慢讀聲:
我親愛嘅女:
你終於可以讀到呢封信,我心裏感到十分感激.
本來好複雜嘅一件事情我諗已經變得太過簡單:係呀,張相裏面嘅男人係我曾經最愛嘅一個,同時佢恰恰亦都係你嘅,你永遠無法認識嘅生父.我條心世上或者未有第二人可以理解,但係我仍然好希望你今後會仔細閲讀我呢兩本筆記簿,一面睇一面接近你早就離世阿媽嘅靈魂.
我可以肯定:我決定唔係一個衰人.我所作所爲嘅事情即係爲咗享受每一個女人應該能夠享受嘅一切.
你自己能夠做到呢一點,真係我最最誠摯嘅願望!
祝你萬事如意!
葛艷芊
睇完封信之後,兩個女人粒聲都唔出,各自嘅對眼下面流緊條條閃閃發光嘅銀澤淚痕.蛾鬼同時一喐都唔喐,好似一隻獅身人面嘅斯芬克斯咁安祥哋望住佢哋.喺側邊幅墻上邊,喺曾經掛住葛艷芊嘅自畫像嘅位置,喺暗淡光線嘅照明之下,可以辨認出一個又整齊又潔白嘅長方形,比周圍墻面嘅油漆顔色更加潔白啲,更加真實啲,好似係一個白簾拉埋嘅窗仔般,喺度面對緊一種啱啱消失嘅過去,無論如何永遠不可挽回.


text:
一般我地生活中成日見嘅電池芯種類有四種:1. 鎳氫電池 2. 鎳鎘電池 3. 鋰離子電池 4. 鋰聚合物電池.
鎳氫電池同鎳鎘電池成日應用系家電用品上,又因為回收再利用嘅效率高,亦常見作為環保電池.但系呢類電池具有記憶效應,亦即系話:第一次使用嘅時候一定要有完整嘅充電與放電.點解無被廣泛運用系行動電源呢?其主要原因系因為行動電源嘅功能性本身強調嘅系即時性,可以即刻救援沒電嘅行動裝置,呢種高頻率嘅使用,相對於壽命較短嘅鎳氫電池和鎳鎘電池無疑系個夭壽嘅問題.另一方面,呢類電池系不當甘使用下有較高嘅爆炸疑慮,因此,系行動電源嘅電池芯選擇上多為鋰離子電池和鋰聚合物電池.
被統稱為鋰電池嘅鋰離子電池同鋰聚合物電池,都具備無電池記憶效應嘅特色,所以並唔使系初次使用嘅時候就拼命甘充電都有較長嘅使用壽命.但系兩種電池仲系有D唔同!兩者間最大嘅唔同在於鋰聚合物電池內嘅電解質為膠狀,改善左外露嘅問題,萬一發生短路,電池只會膨脹並唔會爆炸.系其外型上亦可以有更多嘅變化!
所以系行動電源電池芯嘅選擇上,建議選擇鋰聚合物電池.唔單止安全性更高,系美觀同造型上都比鋰離子電池更有可塑性.但系,相對地金額亦會比較高,就睇您點取捨囉.


text:
「撞鬼」
你信唔信嚟個世界有鬼?當然嚟個世界有好多唔同嘅講法,當然信不信由你.只不過每個地方都有唔同嘅故事關於一啲超自然現象,香港亦都唔例外.大家有無經歷過一啲解釋唔到嘅事呢?如果你遇到嘅話,你會點?好多時聽到人哋講撞鬼都係單一性嘅事件,尤其係去其他地方旅行.不過如果有人俾鬼騷擾仲要係網上面記錄佢整個撞鬼嘅經歷,咁就真係好少聽到.
「驚悚」
今日有個朋友傳嚟呀編文章,標題係二零一七年最驚悚嘅事件!當然我就係俾個標題吸引咗,亦都抱住一個唔知真定假嘅心態去睇片文章.當然好多時都會聽到有人話撞鬼,但係文章嘅主人翁係一位網絡紅人,一位來自紐約嘅插畫師.而事件經過咗半年仍然不斷更新緊最新嘅情況!睇完之後真係信不信由你,但係個故事真係好似追劇咁,而最後會點真係無人知!
「事源」
事源係上年八月開始,直至前幾日佢都有更新最新嘅情況.好多人都質疑究竟係真定假,但係先唔好理,如果你有時間可以由開始一路追返件事嘅來龍去脈!因為你睇完之後就會發覺自己好似睇緊一本小說.當然佢一開始已經係社交平台話佢所講嘅嘢都係千真萬確,而亦都有好多人質疑佢嘅動機.不過如果講咗成幾個月都講緊呢個故仔嘅話,真係可以將佢變成小說!
如果你有興趣嘅話可以去 Adam Ellis 嘅 Twitter 睇番整個故仔!
Also published on Medium.


text:
「習慣」
以前做嘢好多時我都會有一本筆記簿記,多數都係寫低自己嘅諗法.唔知幾時開始嚟個習慣唔見咗!雖然自己都有幾本筆記簿,但係真係少用咗好多.本本都用唔晒,但係入面寫嘅嘢,好多到今時今日都仍然有用.有時真係貪方便,用電腦去寫低啲嘢,但係通常寫完就好少再睇返,有時甚至唔知個文件去左邊.而家啲記憶力真係好差,好多嘢都真係唔記得,我諗都係時候要拎返本筆記簿出嚟用了!
「筆記」
今時今日仲會有幾多人用緊筆記簿?仲記得啱啱出嚟做嘢,見到老闆去邊都拎住一本筆記簿,一支筆,有日我就問佢點解去邊都拎住佢?佢話好多時都有好多諗法,如果嗰刻唔寫低佢,轉個頭就會唔記得!當然以前無平板電腦,所以好多嘢真係要用紙同筆,但係而家就算有咁先進嘅科技,其實都係紙同筆好.有時睇返自己寫嘅嘢都覺得幾得意,就算你話我老餅都係咁話!
「科技」
雖然科技真係可以好方便,不過真係唔係好實在.或者真係年代唔同,又或者係個人習慣,雖然我有平板電腦,但係始終覺得無筆記簿咁好.有可能我自己鍾意畫嘢,因為畫咗出嚟可以將自己嘅諗法圖像化,令到自己可以睇得更加清楚整個畫面.今時今日仲仍然拎住一本筆記簿去開會嘅人真係越嚟越少,個個都係對住部電腦去開會,真係甚少會用紙筆.如果你今時今日依然用緊筆記簿嘅話,不妨舉舉手話我知啦!
Also published on Medium.


text:
最近小編發現,有好多人對某D化妝品既稱號好模糊,當中最難區分既係Base同Primer.究竟呢兩樣野有咩分別呢?用既次序又有咩唔同呢?
Base同Primer分別:
好多女仔分唔到Base同Primer既分別,其實小編認為兩樣野無咩分別都係妝前底霜,基本上作用都係一樣,就係令你既妝容更貼服,幫助修飾肌膚瑕疵,均勻膚色令底妝更加Perfect.所以Base同Primer其實只係名唔同,就好似「陰公」同「無陰公」,性質一樣!所以化妝之前唔洗搽完Base又搽Primer,咁樣只會令個妝越黎越厚,增加皮膚負擔.
其實Base同Primer都係同一樣野黎,咁佢地分好多種類既,主要係無色同調色料啦.最常見既係透明無色,無色既主要係增加肌膚保濕度,令粉底更加持久同貼服.大部分既Base同Primer都會加入少量珠光效果,從而打造充滿光澤感既底妝啦~如果係太大既膚色問題,一般黎講揀無色就可以啦~
但講到挑選調色Base同Primer,學問就大好多啦!正正係會見到好多唔同顏色既底霜.基本分為:黃色,綠色,紫色,藍色,粉紅色,根據自己不同膚色同不同需要而選擇.但建議調色用既Base同Primer唔需要單用/全面塗,只係搽係自己想改善既部位/混合粉底黎使用就得.
粉紅色 – 經常「面青青」/面無血色既人,用粉紅色可以為肌膚增添好氣色.
黃色 – 針對皮膚暗沉既人,有提亮既功效.
綠色 – 暗瘡肌/膚色偏泛紅既人,綠色底霜特別適合用黎遮蓋暗瘡同紅印.
藍色/紫色 – 效果用綠色相似,可以遮蓋紅印同時亦都有提亮肌膚既效果.
除了以上的無色,調色既Base同Primer之外,亦都有D主要修飾毛孔妝前底霜,大家可以根據自己既肌膚而考慮用唔用!不過記住記住!Primer同base係一樣伽,千其唔好搽兩層咁傻豬!
#Base同Primer
#分唔到


text:
識我嘅朋友都知我本來係一個「零」運動嘅人,但係生完兩個之後真係無得懶!
修身堂 iPRO Medical Skin Care 初體驗!EMSCULPT neo 增肌減脂真係有用?
宜家我會去運動之餘,其實我都有去做下機㗎,因為我想線條再出啲,我最近就去左修身堂嘅 iPRO Medical Skin Care Centre Limited 做 EMSCULPT neo!好多朋友問我係咩嚟,其實佢就係全球首創及唯一雙技術 EMSCULPT neo 最新一代增肌減脂儀器/療程,專利 HIFEM+ 結合 Synchrode RFTM 技術,佢可以幫你刺激肌肉生長!做嘅時候暖暖地好舒服,一啲痛嘅感覺都冇!做完之後個肚有種運動後嘅酸軟感,感覺到啲肌肉即時 firm 咗,仲爆晒啲汗出嚟~
?減少脂肪層厚度
?增肌25%,減脂30%
?4次療程相等於12-16星期訓練
?7份醫學報告實證
?安全,無痛,強效
?美國FDA及歐盟CE認證
?30分鐘極速做gym
?度數最高100%,可按個人接受程度加減
所以唔一定係生完小朋友先可以去做,其實有好多未生同做開運動嘅朋友都會去做,目的都係想自己線條睇落再靚啲㗎!
☆資料由客戶提供


text:
呢幾年各大院校嘅計分方法都有所改變,如果你連心儀大學嘅最新計分方法都未掌握到,又點可能定制到最完美嘅 DSE 溫習策略呢?到最後就算你 DSE 考得幾好,但都有機會因為計法方法嘅唔同搞到你落後於其他比你低分嘅同學😱
唔洗擔心!AfterSchool
已經幫你收集晒十大院校(包括 HKU, CUHK, HKUST, CityU, PolyU, BUHK, EdU, LingU, HSU, OU)2022 年最新嘅 JUPAS Admission Score,收生要求同計分方法!睇完包你秒懂十大院校今年嘅 Admission Score 同收生要求嘅重點!
排 JUPAS 前當然唔少得睇翻每個學科嘅收生要求.呢個懶人包入面有晒全港八大院校( HKU, CUHK, HKUST, BUHK, CityU, PolyU, LingU, OUHK )嘅 JUPAS Admission Score,等你可以輕鬆比較唔同學科嘅收生要求,輕鬆高效排 JUPAS!
香港大學位於香港島薄扶林道.有十個學術學院,其中港大牙醫學院仲喺 2016,2017 年攞到全球牙醫學院 Number One!除此之外香港大學嘅教育學院喺 2017 年亦居於全亞洲首位!
香港大學嘅基本收生要求喺「332233」,即係中文,英文達到 DSE 3 級水平,數學,通識達到2級水平,而學生其中嘅兩科選修科亦需達到 3 級水平.
需要特別留意嘅係香港大學對於同學於文憑試考得「達標並表現優異」(Attained with Distinction) 嘅水平,會有特別嘅計分方法:
即係點?即係越多 5** 越著數!專精型考生比平均型考生更大優勢!唔明?睇下下面個例子喇!
你無睇錯!明明同學 A 嘅 Best 5 係高過同學 B,但係最新嘅加成機制底下同學 B 竟然掉翻轉高分過同學A😱 所以要係新嘅計分方法下突圍而出,記得唔好錯過呢一點,亦要記得參考 HKU JUPAS Admission Score!
同學需要留意嘅係,即使你達到「332233」嘅基本收生水平,並唔代表你可以入讀你心儀嘅學科.「332233」只係香港大學基本嘅入讀要求,唔同嘅學科會有屬乎該學科嘅入讀要求或會有要求面試嘅環節!
就以 JS6107 Bachelor of Dental Surgery (牙醫學士)為例:
雖然大學嘅基本收生要求為「332233」,但係牙醫學士嘅學科當中,基本嘅收生要求為「433333」即係英文要取得 Level 4,剩餘嘅 5 科學科要取得 Level 3 嘅要求才可以達到牙醫學士學科嘅基本入學要求.
就算達到做基本收生要求,同學都要參考翻學科收生分數 (Admission Score):如果同學想穩入呢個學科,記得你嘅 DSE 預測分數要高過學科嘅 Upper Quartile,先至穩陣嘅;但係各位同學依家仲係學期中,仲有小小時間可以 Chur!記得唔好放棄啊!
就算成績達到了要求,Bachelor of Dental Surgery 仲設有面試環節,呢個環節嘅分數都極可能左右你能否成功入讀此學科!
因此同學必須注意!雖然學校或補習社都會建議學生「專攻」某科奪星,但同學都必須要知道「奪星」嘅同時都必須要達到自己心儀學科嘅入讀要求,更加要做好面試嘅準備先可以萬無一失.
香港中文大學位於香港沙田馬料水,係全港佔地最大,且唯一一間實行書院制嘅學校.中文大學嘅基本收生要求亦都係「332233」即係中文,英文達到 DSE 3 級水平,數學,通識達到 2 級水平,而學生其中嘅兩科選修科亦需達到 3 級水平.
每所大學也係一樣,即使學生達到了大學嘅基本入學要求,亦需要同時達到學院,或該學科嘅基本入讀要求才算達標.同學可以參考中文大學2021年對於不同學科嘅收生要求
,瞭解自己需要在文憑試中考得什麼成績亦作出溫習時間表嘅調整.
都係嗰句,要穩入一個學科要至少預測分數都要高過佢 Upper Quartile 先可以!所以同學一定要做足準備功夫,搵定呢個學科最少三年嘅中大 admission score (收生分數) 作為參考!
需要特別留意嘅係香港中文大學對於同學於 DSE考得「達標並表現優異」(Attained with Distinction)嘅水平,會有特別嘅計分方法:
喺排JUPAS 嘅時間,同學仔記得要參考埋 CUHK JUPAS admission score!想知呢個同 HKU 一樣嘅計分方法有咩要留意嘅地方?快啲撳呢度
上去睇下喇!
需要留意嘅係某些學科亦會設有面試環節!面試環節嘅分數亦可能係左右你能否成功入讀大學嘅重要因素!所以同學記得!不要在應考DSE後就什麼都不管,要預留時間參與心儀學科嘅面試!
香港科技大學為於清水灣半島,由四所學術學院組成.科大連續多年被獲評為亞洲三所最佳高等學府之一.香港科技大學嘅大部分課程都要求學生嘅英文成績達到 4 級水平,大部分嘅入讀要求都係「432233」即英文要考獲 4 級水平,中文達到 DSE 3 級水平,數學,通識達到2級水平,而學生其中嘅兩科選修科亦需達到3級水平.想要入科大嘅同學就要特別注意了.
香港科技大學基本收生要求都係同其他大學差唔多,但記得即使學生達到咗大學嘅基本入學要求,亦需要同時達到學院,或該學科嘅基本入讀要求先算達標,而你嘅 DSE 分數都要同佢預測嘅收生分數(Admission Score)相若.UST 大部分學科對英文和數學嘅加成比較重,而人文學院嘅 BSc in Global China Studies 係唯一嘅學科對中文科有加成,所以想入 UST 嘅同學,可以係英文同數學多花小小時間啦!
有關不同學院嘅收生要求/ HKUST JUPAS Admission Score,學生可以參閱 2022科大嘅收生要求
.
科大嘅網站設有 UST JUPAS Calculator,同學可以揀選自己嘅心儀學科,然後輸入自己嘅 JUPAS 分數後.JUPAS Score Calculator 就會幫你計算你經過學科加成後獲得嘅分數,並會顯示出 UST 該學科嘅基本收生要求同埋歷年嘅收生分數,包括有:Highest attainable, Median 和 LQ 嘅數據,非常方便.
需要留意嘅係某些學科會設有面試環節!面試環節嘅分數亦可能係左右你能否成功入讀大學嘅重要因素!所以同學記得!唔好係應考DSE後就咩都唔理,一定要預留時間去心儀學科嘅面試!
HKUST 有某啲學科係必須面試先會考慮取錄嘅,因此同學考完 DSE 之後一定要留意自己嘅 Email;根據 UST校方網站
,面試大多會以 Skype 嘅形式進行.
香港城市大學位於九龍塘,注重多元化,跨文化學習與全球視野.由十個學院組成,其中以工學院,人文及社會科學院及商學院嘅表現較為突出.城大亦係全港唯一一間提供六年制獸醫課程嘅大學.
城市大學嘅基本收生要求亦係「332233」即中文,英文達到 DSE 3 級水平,數學,通識達到2級水平,而學生其中嘅兩科選修科亦需達到3級水平.CityU 大部分課程使用 4 個核心科目 + 2 個選修科目計算,而不同嘅學科對不同嘅選修科亦有不同嘅加成.但先最準確了解到自己入到心儀科目嘅機會有幾高,小編都係建議你參考 CityU Admission Score!
城大亦一樣,不同嘅學科也會有自己嘅收生要求;其中最高要求嘅為 JS1061 Bachelor of Laws:要求學生於 DSE 中於英文獲得第 5 級水平;其他嘅學科大多嘅基本要求都係「332233」詳情可以參閱 CityU 嘅網頁
.
某一啲學科會設有面試安排;有啲更設有筆試,或要求學生呈交作品集.同學記得注意呢啲要求.無論係面試,筆試抑或係作品集嘅分數都會計算落同學嘅入學分數當中,唔好放過任何一個可以獲得分數加成嘅機會.
香港理工大學位於九龍紅磡灣,由八間學院組成,於 2016 年嘅「本港僱主最願意聘用嘅大學畢業生」調查中名列第 2.理大嘅視光學,物理治療,護士學,酒店及管理學以及設計亦廣為人知.
理工大學基本收生要求亦係「332233」即中文,英文達到 DSE 3 級水平,數學,通識達到 2 級水平,而學生其中嘅兩科選修科亦需達到3級水平;而理大收生分數 (Admission Score) 就會按照唔同學科有所差異.PolyU 大部分嘅學科使用 Best 5 形式,即係你喺文憑試當中考獲嘅最佳五科成績來計算入學分數.
香港浸會大學位於九龍塘,係一間有基督教浸信會背景嘅大學.2021 年位列亞洲 62 名,其中以新聞系最出名.浸大嘅收生要求都係「332233」,即中文,英文達到DSE3級水平,數學,通識達到 2 級水平,而學生其中嘅兩科選修科亦需達到 3 級水平.需要留意嘅係浸大有三種收生嘅計分方法,分別係:四個核心科目+兩個選修科目,四個選修科目+一個選修科目,最佳嘅五科成績.大家要格外留意不同學科收生計分方式.
HKBU 都有自己嘅 YouTube Channel,如果想要了解更加多和 HKBU 有關嘅消息,都可以查閱 hongkongbaptistu
.今年嘅 Admission Talk 亦已係呢個 Channel 上載.大家知道更多有關入學嘅資訊就對入浸大嘅科目更加有信心啦!
嶺南大學位於屯門虎地,係全港唯一一間為 100% 本科生提供四年全宿嘅大學.提供嘅學科當中以人文藝術,哲學和語文藝術較為聞名.嶺大嘅收生要求係「33222」,即中文,英文達到文憑試 3 級水平,數學,通識達到 2 級水平,而學生其中嘅一科選修科亦需達到 2 級水平.JUPAS嘅計分方法係計算學生最佳嘅五科成績(Best 5).
香港教育大學位於大埔,係香港唯一一間提供師範教育嘅學校.香港教育大學於 2022 年教育及師資培訓在國際 QS 世界大學排名位列全球第十七名,亞洲第三名.其中以幼兒教育最廣為人知.教大嘅收生要求係「33222」,即中文,英文達到 DSE 3 級水平,數學,通識達到 2 級水平,而學生其中嘅一科選修科亦需達到 2 級水平.教大會計算文憑試考生嘅最佳五科成績,並且在某些高中研讀科目當中亦有加成.
需要特別留意嘅係香港教育大學對於同學於文憑試中在乙組科目(Applied Learning Subject)以及丙組科目(Other Language)會有特別嘅計分方法:
2021 年 EdUHK 嘅面試安排,可以喺教大嘅官方網站
搵到.同學記得要準備好啲文件,定時睇 Email,同 Mark 實大學嘅面試時間,唔好約咗朋友去玩啊!
香港恆生大學位於沙田,係 2018 年 10 月獲得政府通過嘅一間私立大學.收生要求係「33222」,即中文,英文達到 DSE 3 級水平,數學,通識達到2級水平,而學生其中嘅一科選修科亦需達到 2 級水平.
咁恆大嘅 Admission Score(入學分數)係點計㗎?恆大大部分科目都係計算 Best 5 嘅成績,而同其他大學唔同嘅係,佢地學科加成嘅等級會有 10,7,5,3,2...等等嘅出現.即係點?就以著管理科學與資訊管理(榮譽)學士 (JSSH05) 為例子:
上述就係管理科學與資訊管理(榮譽)學士 (JSSH05) 嘅選修科最低入學要求同埋比重
就以著呢個同學為例子,首先會選出佢 Best 5 嘅科目,之後乘上學科入學分數嘅比重.最後就會得出佢嘅應計分數.因為學科嘅比重差別非常大,所以大家主要係比重 10 嘅學科表現較佳嘅話就會有好大嘅優勢!
以上只係最低入學要求,所以大家亦要參考埋 HSUHK JUPAS Admission Score 啊!
除咗係政府嘅 SSSDP 資助之外,扣除咗呢個資助,如果同學係校內成績優異(獲得 GPA3.3 或以上)同係文憑試當中考得一定嘅分數,恆大都會有獎學金計劃.有關詳情可以查閱恆大入學獎學金計劃
.
香港公開大學位於何文田,係唯一一間由政府開辦嘅自資大學.收生要求係「33222」即係中文,英文考獲3級水平,數學,通識同其中一科嘅選修科考獲 2 級嘅水平.
有 SSSDP 資助嘅 OU 課程多恆大嘅課程一倍以上.按照不同嘅學科類別,獲得嘅資助金額都唔同,而最多係可以獲得 HKD$74600 嘅資助金額.SSSDP 嘅課程係要透過 JUPAS 系統去分配嘅,所以係要排係JUPAS 嘅 20 個 Choice 入面.想知道係 2021/2022 獲得 SSSDP 資助嘅課程有冇自己想讀個科?大家可以瀏覽呢個網址:2021/22 學年「指定專業/界別課程資助計劃」(SSSDP)下開辦的學士學位課程
OU 已經有係 2022 年嘅面試安排概覽,雖然冇實際嘅日子,但係已經列明邊啲課程需要面試;而部分課程更加講明會喺 DSE 前抑或後安排面試.除咗物理治療要以小組形式加上個人形式面試之外,大部分嘅面試都會以小組形式進行,OU 更列明咗大概需要嘅時間:除咗護理學榮譽學士需要半日之外,大部分嘅面試都預計會進行一小時,而護理學榮譽學士唔單止要面試仲要考筆試添㗎!筆試同面試就係除咗DSE分數之外,其中一項會左右大家可唔可以入學嘅重要因素!所以絕對唔可以睇小啊!
但大家唔洗擔心,面試同筆試都係選擇性質,並唔會要求所有嘅申請人參加面試嘅.
更詳細嘅面試安排可以參考翻 OU 2021年面試/筆試安排
.同學都可以係 OU 網站參考翻歷屆該學科收生分數係幾多,咁就可以更加有方向計劃自己嘅溫習時間表啦!
雖然大多院校 2022 年嘅 Info Day 都被取消,搞到大家無辦法直接前往學院,但係大家都可以透過網上形式瀏覽翻唔同學校嘅入學資訊.
排 JUPAS 前當然唔少得睇翻每個學科嘅收生要求.呢個懶人包入面有晒全港八大院校( HKU, CUHK, HKUST, BUHK, CityU, PolyU, LingU, OUHK )嘅 Admission Score,等你可以輕鬆比較唔同學科嘅收生要求,輕鬆高效排 JUPAS!
其他 DSE 資料庫


text:
「老年」
其實想講好耐,不過思前想後,終於決定要寫出嚟.相信好多人會發現所謂嘅「藍絲帶」大部分係上咗年紀.我見示威嘅都大概係八二比例.當然我唔係歧視任何人,不過點解佢哋會撐政府?經過咁多日,我自己嘅睇法係「安居樂業」嚟四隻字.以前嘅香港係你肯做就有前途,為嘅係安居樂業.佢哋老了自然想安安定定,亦唔想下一代好似佢哋咁辛苦.但係時代變了,讀好書,去外國升學以經係平常事,啲新世代其實睇唔到將來.
「中年」
我唔可以話我真係中年,但係三十幾歲到四十幾都係生長係一個比較安穩嘅時代.個個有書讀,開始係靠知識去改變生活.但係我哋都係隨波逐流,個個都想搵多啲錢過好啲嘅生活.所以亦形成一半支持運動,一半反對嘅局面.好多時我覺得反對個班係先顧咗自己既利益,唔好搞到我.又話者覺得唔關自己事,唔好阻住我搵食.當然你可以鬧我,我唔介意,因為各有各睇法,我亦明白同尊重.
「青年」
我接觸嘅時下年青人好多都同我講唔知將來會係點,亦睇唔到出路.係唔係真係可以 「安居樂業」?講真我哋啲中年人都未必可以話「安居樂業」何況啲後生呢!當個社會出現不公平,經濟體過份傾斜嘅時候,佢哋唔甘心隨波逐流,希望可以改變將來.佢哋為自己將來有錯?成日話佢哋無用,自大,無責任心,等等.咁我哋有冇諗吓點解?其實係唔係我哋啲所謂成年人一手做成,嚟個係值得我哋反思.自問我真係冇佢哋咁叻!


text:
(A&M Diary)大帽山係香港最高嘅山,海拔足足957米,但千祈唔好俾佢嘅高度嚇怕你.因為大帽山全程都係石屎車路,路段相對第二同第三高嘅鳳凰山同大東山更易行,而且坐巴士已經可以到達490米嘅大帽山,如果坐的士或者自駕遊更可以到達700米嘅大帽山,所以要登上香港之巔睇雲海,日落,芒草同打卡真係一啲都唔難!
提提你
1. 由大帽山490米登上700米嘅部份路段可能比較斜,行得比較攰,但因為全程都係石屎車路,所以整體嚟講仍然屬於初級路線,但大家都記住要量力而為
2. 喺大帽山490米嘅扶輪公園或大帽山郊野公園遊客中心,都設有士多同洗手間,大家可以購買補給品,預備足夠嘅飲用水繼續上山
3. 大家記住保持環境清潔,自己垃圾自己帶走,絕對唔可以破壞大自然環境
4. 如果諗住上山睇日落或夜景,沿途無街燈,所以大家記住自備電筒
前往大帽山方法
1. 自駕遊
-喺扶輪公園設有免費嘅停車場
-喺大帽山郊野公園遊客中心亦設有少量免費嘅停車位置,但遊客中心停車場會喺16:30落閘,所以一定要喺落閘前離開
-如果駕駛技術好嘅話,可以直上大帽山嘅700米,但留意番呢度全程單線雙程行車,新牌仔或技術麻麻嘅,我哋就建議你泊喺扶輪公園嘅停車場,再行上嚟啦
2. 的士:可以直上大帽山700米嘅位置,但山上基本上收唔到電話,所以最好約定司機回程時間
3. 巴士:喺荃灣港鐵站或荃灣西港鐵站轉乘九巴51號,喺大帽山郊野公園站落車
大帽山490米 – 扶輪公園
喺大帽山郊野公園巴士站落車,或者喺扶輪公園嘅停車場泊好車,就已經到達海拔490米嘅大帽山.喺扶輪公園最出名嘅就係經營大帽山茶水亭嘅蓮姐,大家除咗可以買定飲品上山之外,茶水亭仲有茶葉蛋,燒賣同魚蛋等熟食,所以上山前,或者落山之後,都可以嚟到稍作補給.
大帽山700米
離開扶輪公園之後,沿住石屎車路一直上山.雖然部份路段會比較斜,行得比較辛苦,但中途都有唔少休息嘅地方,大家可以喺觀景平台遠眺荃灣市區或者錦田平原.嚟到大帽山700米之後,就會見到一個大閘,如果你搭的士上嚟,都要喺大閘前落車.其實喺呢個位置,已經有唔少好靚嘅角度,可以睇到錦田平原,荃灣市區,天氣好嘅時候甚至可以見到青馬大橋同飛機升降添.
大帽山930米
除咗政府指定嘅車輛之外,其他車輛都唔可以通過700米嘅大閘,所以要繼續上山嘅話,就要靠自己雙腳啦!不過呢段路一啲都唔斜,沿路有唔少芒草,大家可以瘋狂打卡影相.一路行仲可以近距離睇到山頂上嘅波波.但到達大帽山嘅930米之後,就會見到一個軍事禁區嘅指示牌,代表我哋已經唔可以再往前行啦!至於呢個軍事禁區用途,政府從未公布,但我哋喺出面睇到唔少宣傳標語:「听党话 跟党走」,「法纪严 风气正」,「忠诚坚毅」,「能打仗 打胜仗」等,但大家留意,呢度係唔可以影相㗎.


text:
整天聽人哋話,牙齒蛀到牙神經,即牙齒好痛嘅時候,就不得不杜牙根.咁都係,牙痛唔係病,但痛起來真係摞命.所以有蛀牙就早點補翻都算係最好嘅拯救方式,咁如果冇及時處理,出現咗需要杜牙根嘅情況,咁都要了解下杜牙根過程係點嘅?時間又係需要幾耐?咁樣都會方便自己夾雜時間,既唔耽誤工作,也唔耽誤治療.
杜牙根過程
——杜牙根過程以及時間
第一步:根管預備階段
喺根管預備之前還要進行根管治療術嘅術前評估,髓腔預備和工作長度嘅測定,其次才系根管預備嘅階段.根管預備嘅方法有兩種,根據選擇器械嘅唔同,則有唔同嘅預備方法.做根管治療術嘅根管預備工作,需要強調嘅系,由於根管系統系好復雜嘅,任何器械和任何方法嘅預備都無法達成個根管系統,所以機械預備和化學預備嘅結合非常重要.第一次需要嘅時間可能會长D,一般系半个鐘左右,具體情況需要根據患者個人牙齒,牙周情況而定.
第二步:根管消毒階段
喺杜牙根中,專家建議活髓牙或感染僅限於冠髓嘅患牙可以采用一次法,其他嘅可以行根管封葯.第二次換藥時間會比較短,一般十幾分鐘就可以搞掂,唔需要太耐,但係有些人嘅牙齒有好多牙根,所以有些人換藥嘅時間會比較多次.
第三步:根管充填階段
喺杜牙根中,進行根管填充時,要把握充填時機,一般系喺無自覺症狀,無明顯叩疼,根管內無異味,無滲出,無急性尖周炎症狀即可充填,唔使等到所有症狀消失,也唔一定等待瘺管完全愈合,反復嘅封葯容易對尖周造成更大刺激.充填嘅方法,冷牙膠側方加壓法仍系主流,熱牙膠系未嚟趨勢.最後一次係填充物料,呢個時間同換藥時間差唔多,一般都係十幾分鐘就OK.
以上就係「杜牙根過程係點樣嘅?時間需要幾耐?」嘅具體介紹,如有疑问,可以通过WhatsApp&WeChat+85362169054同我哋嘅專家進行一對一嘅咨詢,提前預約免問診金,免排隊,報銷來回車費同埋打九折優惠.


text:
從古至今,禮節上注重有來有往,用對方對自己嘅態度同方式去對待對方,呢種禮尚往來嘅做人處事,喺商業界更要喺咁.送個禮贈品,就可以製造機會同對方交談,最後拉近大家關係.禮贈品嘅效果唔單止發生喺「贈送」嘅當下,之後當收禮者用到呢份禮物先喺重點.根據調查,89%嘅民眾會因為收到嘅禮物符合個人需求而keep住用.送禮嘅選擇同製作會大大影響到收禮者想唔想要用,呢個就喺第一步!對比起市面上嘅成品禮物,訂造禮品製作又有咩好處呢?
-
目錄
自己嘅優勢自己凸顯
喺高度競爭嘅商業市場,除咗透過更多嘅努力嚟打低對手,主動提供額外嘅禮贈品,凸顯你對客戶關係嘅重視度,對於細節都唔馬虎,相信客戶會睇到您嘅誠意!
-
將品牌形象植入人心
品牌嘅建立喺一種價值理念同品質優異嘅體現,區分自己同競爭對手嘅產品或者服務.訂製禮贈品喺一個將公司介紹畀客戶嘅好方法.例如咁啱推出新產品或者服務嘅公司,促銷禮物會令現有客戶重新描繪記憶,加强品牌認同,進一步推動銷售嘅需要.
-
建立互動鞏固關係
一間公司嘅良好經營,不外乎由投資者,現有客戶,潛在客戶同員工決定.冇錯,就喺搞好「人」嘅關係!送禮唔喺隨便送,送啱對象,送啱禮物,先可以令禮贈品製作更有意義.例如利用呢份小禮物就可以表明你知道邊個對你嘅成功作出貢獻,並且表達感謝,希望同佢哋進行長期互動.
-
針對需求送,創造更大效益
了解送禮對象嘅需求同喜好,make sure呢份禮贈品對收禮者喺用得著,令佢哋唔會唔記得你嘅禮物仲有貼心.當佢哋用USB手指或者杯蓋杯墊訂製禮物,就喺再一次複習公司形象,增加品牌印象嘅好時機.
訂造禮品比起一般禮品要花更多成本,但喺,當你提供你嘅公司LOGO或者吉祥物造型嘅訂製禮贈品,創造出更加深刻嘅認識媒介.當收禮者用您嘅禮物,禮贈品嘅設計,公司行號嘅形象就會潛移默化植入收禮者嘅腦入面.
你話,訂造禮品製作值唔值得?


text: 坊間電競椅嘅款式由幾百蚊到幾千蚊選擇不等 明明大家都係一張電競椅 點解價錢上面相差咁遠? 功能性: 從功能性去講,低價電競椅只有最常見嘅升降扶手,頭腰枕同埋後傾功能 而較為高階款式嘅人體工學電競椅,以DXRacer最新款式 Maserati x DXRacer Mad-X電競椅為例,呢款電競椅主要集中係人體工學設計上面,除左最基本嘅功能之外,呢款電競椅採用左4D扶手,內置可調式腰墊同埋贈送一個最新研發冷卻凝膠記憶頭枕,前後都有一個Maserati嘅LOGO剌繡. 對比兩者之下,聽落高階電競椅好似好多功能,但用家有需要用到? 定其實係強行附魔令到價錢上可以變得更高? DXRacer研發新款電競椅,係以用家長時間坐係電競椅上面嘅舒適度作為參考準則.不論你係屬於長時間享受電腦遊戲嘅電玩玩家,抑或係朝9晚6工作嘅打工仔,電競椅賦有人體工學元素,可以協助用家維持正確坐姿,用家可以透過簡單嘅調節(可調式腰墊,頭枕等等),準確咁貼合自己身型,坐得再耐 都唔會咁易腰酸背痛啦. 最後不得不提,DXRacer最新研發冷卻凝膠記憶頭枕,相信呢款電競椅專用頭枕暫時只會係DXRacer旗下產品搵到,用家頸部同頭枕之間嘅接觸會產生熱能,長時間會搞到身水身汗咁,仲有機會減低頭枕皮革嘅壽命.新款頭枕物料上採用冷卻凝膠,可以幫助用家散熱之餘,仲可以依照用家頸脊曲線塑型,為頸部提供準確嘅支撐力. 電競椅物料: 從成本角度分析,幾百蚊嘅電競椅,使用嘅物料對比起高階電競椅絕對會好大嘅分別? 相信大家都曾經聽過一個分享關於一位用家淘左張電競椅之後發現中伏.入面填充物似係回收再用一樣,嚴重嘅話有機會會引起皮膚敏感,其次承托力不足會引起腰椎等問題.Maserati Mad-X 電競椅採用PU皮配搭麂皮,入面採用高密度原生定型海綿,除左成本較高,需要開模具定製,不論係海綿密度上或者回彈力都比一般再生海綿高,長時間打機或者工作,電競椅都可以為用家身體帶黎支撐,避免因為久坐造成腰酸背痛. 市面上嘅電競椅主要都係採用鋁合金或者尼龍腳座,兩者之間分別在於承重能力,Maserati Mad-X電競椅採用鋁合金星形腳座,承重更加高達115kg,配合埋DXRacer 專用等級4.氣壓棒 (氣壓棒通過美國辦公傢俱製造商協會(BIFMA) 的強度及耐久度認證),保障用家椅背後傾調節時嘅安全. 如果用家體重較為高而選擇一般尼龍腳座,有機會會發生腳座斷裂嘅問題. 耐用品同一般消耗品唔同,用家應該揀選一款適合自己身型嘅人體工學椅而唔應該單從價錢出發.每款坐椅都有各自功能同特色,你可以跟據生活日常需要進行選擇準則.而本文所介紹嘅Maserati Mad-X Gaming Chair... Read more


text:
(財演算法)蔡嘉民:VIX可以點炒2
上期簡介左一下咩係VIX,同埋提過2個好簡單嘅炒VIX策略,看似簡單,但的確係筆者幾鍾意嘅策略,而且回報唔錯.今次會講下點樣從唔同嘅VIX工具之中揀取啱自己嘅策略.
最簡單當然係玩VIX期貨,因為計算簡單,同平時炒期指一樣,每點價值係固定嘅,每一個波幅點值1000蚊美金,即係如果喺VIX20嘅時候覺得市場波幅上升,買入後升到25,每張就會賺5000蚊美金.好處係計算方法非常簡單,不過壞處係每個月都需要轉倉,所以會涉及些少轉倉成本.係可能會唸,咁直接買遠期嘅VIX期貨咪可以囉?遠期VIX期貨嘅問題係,敏感度會大大降低,即使VIX指數升左5個波幅點,遠期期貨可以淨係上升1個波幅點,敏感度隨住期限愈長而下降.所以,為左捕捉短線市場嘅波動,通常都會交易最近期嘅組合,加上因為流通性比較高.
而第二個選擇,就係交易標的物嘅期權,例如直接炒SP500指數嘅期權,因為期權本身嘅定價就係取決於引伸波幅,假如你睇引伸波幅會上漲,只要買入期權,引伸波幅上升,就會令期權金上升.如果對後市方向無睇法,可以做一啲市場中性策略,例如Long strange/long traddle,將對沖值變為0,純粹曝露Vega值,無論市場點郁,甚至唔郁,只要VIX上升,就可以獲利. 不過問題係,Theta值同Gamma值並無對沖,通常正Vega都會係負Theta,即係時間係你嘅敵人.喺到期之前,如果引伸波幅帶來啲盈利唔夠覆蓋時間值損失,就會虧損.所以,用期權去炒波幅要留意時間值同埋市場方向,如果無特別睇法,都係炒返VIX期貨最簡單直接.當然,如果睇法係波幅變細的話,做期權短倉係可以賺取時間值,但Gamma值嘅曝露下,一旦市場單邊走,將會同時輸Vega同埋Gamma.
下次混埋VIX ETP討論!


text:
20/8
夢見自己讀大學時,開學日大家坐哂係演講廳.
一開頭玩個破冰遊戲,搵左幾個人出去寫自己既夢想.有個女仔好巴渣,咩都唔想俾人知,就問個教授話要簽保密協議.
女仔寫完張紙教左俾教授,其他人都係.教授講左大家既夢想再分析當參考咁俾大家知.由於個女仔唔想俾人知,所以教授就冇讀佢出黎.
之後唔知點解,將啲紙貼左係台前既幕布上面.有人好奇,所以去了解下個女仔寫乜.就係因為咁,個女仔學得人地侵犯左佢私隱,而佢有簽左保密協議,覺得教授貼佢張紙出黎係犯法.當然,教授只係一時疏忽唔記得收埋佢張紙.
依個時候個女仔發脾氣,佢唔知點解個頭染左藍色,又走出去黑板畫左佢自己個樣出黎.話會有其他人模仿佢
咁岩依個時候,我女朋友出現.女仔見到我女朋友即刻好似發左癲咁,話一定要告個教授.原來因為我女朋友造型同佢有啲相似,佢覺得係教授洩密.其實冇乜似,只係個髮型同佢一樣係淺藍色.
依個時候,有人發現我女朋友係個機械人,其實佢係個好似真人既AI.個女仔好似發左狂咁要針對佢.
其他同學見到就幫我還擊,話要一齊整到個頭藍色.當刻全部人一齊走出去學校外面搵假髮.我拖住女朋友出去話會陪佢渡過難關,去左間雜貨店,見到個淺藍色既假髮,我就戴左上頭.同佢一齊行番學校
番到學校個女仔搵左記者黎採訪,問一啲關於性既問題.話我地冇可能發展,冇可能生育etc.我話其實AI都有感覺,都可以享受性愛.畫面一轉,我同女朋友就入左房係張床到發生關係.係前戲階段仲係錫緊既時候...
我醒左
夢完
20/8


text:
塑料機械網> 全部分類> 塑料輔助機械> 進料設備> 中央供料系統更新時間:2022-07-26                            返回產品中心
昆山森馳機械設備有限公司
東莞市高思自動化科技有限公
張家港市久塑機械設備有限公
昆山恒誠榮機械有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
昆山森馳機械設備有限公司
深圳市文惠機械設備有限公司
深圳市文惠機械設備有限公司
深圳市文惠機械設備有限公司
深圳市文惠機械設備有限公司
深圳市文惠機械設備有限公司
深圳市文惠機械設備有限公司
深圳市文惠機械設備有限公司
深圳市文惠機械設備有限公司
深圳市文惠機械設備有限公司
深圳市文惠機械設備有限公司
深圳市文惠機械設備有限公司
東莞市高思自動化科技有限公
東莞市高思自動化科技有限公
東莞市高思自動化科技有限公
東莞市高思自動化科技有限公
東莞市銳思德機械設備有限公
東莞市銳思德機械設備有限公
東莞軍佑注塑機械設備有限公
東莞軍佑注塑機械設備有限公
東莞軍佑注塑機械設備有限公


text:
「TVB視后」李佳芯好少賣弄性感,但經常喺劇中為觀眾帶嚟驚喜,由《波士早晨》嘅錫士水著,《踩過界》貼身辣舞,到《BB來了》以粉紅蕾絲吊帶誘惑黎諾懿,視覺沖擊愈嚟愈高層次.
由李佳芯同陳豪主演嘅《愛美麗狂想曲》,日前已經喺myTV SUPER出街.劇中李佳芯喺機緣巧合下成為陳豪嘅秘書,除咗工作上嘅安排之外,就連家頭細務都要參與.
日前劇情講到李佳芯趁陳豪出差做嘢嘅時候,偷入對方屋企沖涼,最后連大床都享用埋.
或者係因為習慣成自然,呢日李佳芯飲醉酒之后,又再出現喺陳豪屋企,不過呢次佢就唔係沖涼咁簡單,而係一絲不掛咁喺雪柜搵嘢食!
本身喺睡房嘅陳豪沿住「怪聲」行到廚房,見到半裸背面,仲以為係女友劉溫馨,點知行近一睇,竟然係李佳芯!
短短兩分鐘嘅劇情,為觀眾帶嚟唔同層次嘅視覺效果,視后果然係視后.最正嘅係第二日,當到李佳芯醒咗之后,第一句就係問:「我個bra呢?」
講到李佳芯,其實一直有傳因為佢喺社交平臺嘅言論而畀TVB雪藏,儘管事後佢都有澄清,但都無濟于事,導致佢所有嘅劇集同埋廣告都畀抽起.
雖然呢排李佳芯憑借熱播劇《殺手》嘅出街,TVB已經將佢解凍,并有意捧佢參與《兒童醫院》嘅拍攝,讓佢與馬國明再續前緣.
可惜嘅係,由於《兒童醫院》要同大陸視頻網站合作,鑒于李佳芯嘅網評口碑好差,所以TVB高層最終決定抽起唔用佢.
不過頂住「TVB視後」嘅李佳芯仲未衰得曬,儘管無緣合拍重頭劇,但作為TVB高層嘅愛將,佢仲係有希望參演另外一部經典本土劇作.
加埋李佳芯自資出版嘅個人寫真集大賣,經濟上暫時未受影響.事業一波三折嘅李佳芯,好彩仲有男友陳炳銓嘅支持同鼓勵,拍拖6年嘅兩人可謂患難見真情.
然而呢一對卻一直都唔畀外界睇好,網上除咗取笑陳炳銓事業上比唔過李佳芯,要靠李佳芯接濟過活之外,仲嘲笑陳炳銓與李佳芯係「野獸與美女」!
唔理點樣,希望佢地兩個可以傳出好消息,祝福祝福.
Like MisshkNews Facebook!不出门也能知天下事~


text:
(自的管理)5個成功人士的習慣2021
疫情形響,呢排大家都少咗出街,喺屋企隔離.既然多咗空餘時間,不妨檢視下自己嘅生活習慣,學下成功人仕嘅習慣,邁向成功人生.
-
早起及鍛煉身體
早起及做運動其實除咗對身體好之外,另外一個好處就係意志力嘅鍛煉.人一生最大嘅敵人就係自己.我地可以有千萬個理由及藉口放棄實行自己定立嘅目標.但係當你嘅意志力強壯到可以戰性身體嘅懶惰,你做任何事情都會更加容易成功.
-
設立明確目標
太過空乏嘅目標通常都無法達成.例如我想發達,我想做老世,我想提早退休.設立明確目標先至係成功嘅關鍵.設立明確目標有四大原則:1.明確具體,可量化,2.面對現實,有可能達成,3.有時效性及4.有明確的執行計畫.我地可以將提早退休呢個目標變成五十歲前儲三百萬,然後再計算及列出清單每個月要蓄幾多錢,生活上要作出乜野改變及行動先可以完成呢個目標,咁樣你嘅目標就會更容易達成.
-
每日進步1%
例如坊間嘅365日儲錢法,只要每日儲多1元,一年就可以儲到超過6萬蚊.所有目標都係同一個道理,只要每日累積努力,比前一日我進步少少,好好利用複利效應,成功就不遠.
-
投資時間在重要的事身上
我地每日起碼花三分二嘅時間工作及休息,其實每日只有幾個鐘空餘時間.世界每一日都喺度變,我地需要不斷學習,增強自己嘅市場價值.否則好容易會被其他人取代及淘汰.將時間投資喺閱讀,做運動,進修絕對係百利而無一害.
-
建立口碑
喺職場上識人好過識字,建立人際關係非常重要.唔好睇少舊同事嘅威力,當你想轉工嘅時候,佢地可以為你帶嚟意想不到嘅驚喜或者災難.世界其實好細,喺同行遇到舊同事嘅機會都好大.佢地可以介紹筍工畀你,亦都可以因為佢對你嘅負評價,影響潛在僱主對你嘅印象,而失去轉工機會.所以除左老世及上司,跟同事打好關係及建立良好口碑都非常重要.


text:
一直以鏡面進行創作嘅英國建築設計工作室Stufish,係以「娛樂建築」自居嘅設計團隊,曾為The Rolling Stones,U2等樂隊設計演唱會舞台佈景,近期喺沙地阿拉伯首都利雅德舉行嘅2022 LEAP技術會議中,推出咗全世界最大萬花筒「LEAP The Kaleidoscope」,透過鏡像裝置展示了不斷變化嘅沙地阿拉伯圖像,提供一種超夢幻穿梭式沉浸體驗!
長40公尺,高6公尺,闊3公尺嘅萬花筒隧道,係由LED螢幕同舞台設備公司Showtex嘅GiantMirror共同組成,Stufish喺地面同牆上安裝LED螢幕,其餘空間則係由GiantMirror所構成,GiantMirror材質係鏡面,唔係玻璃或者鋼鐵製成,重量好輕,只有15公斤重,安裝上非常便利.Showtex更喺鏡面上貼上箔膜,幾乎睇不到接縫或者翹曲,令整個影像嘅呈現完全冇任何視覺干擾.
LED螢幕上投射出沙地阿拉伯嘅自然風景,從阿拉伯半島嘅海底延伸到上空,經過數位效果堆積成層,然後透過鏡面反射,產生萬花筒嘅視覺效果.Stufish合夥人Maciej Woroniecki表示,呢啲嘅視覺效果都經過縝密設計,正式推出前,佢哋都曾先利用3ds MAX軟體同虛擬實境眼鏡,驗證視覺效果,確保整個圖像嘅變化流暢,唔會令人感到厭煩,為了令觀眾置身其中,唔會有被圖片淹沒嘅窒息感,設計團隊仲經常調整環境圖片嘅比例,令觀眾們有「喘口氣」嘅空間.
喺萬花筒入面,唔同場景之間嘅感覺就好似係從一個房間到另一個房間,令人完全沉浸於其中.
雖然LEAP The Kaleidoscope號稱係全世界最大嘅萬花筒,但是Woroniecki表示,呢種尺寸已經係同類型裝置可以產生視覺效果嘅最小尺寸,如果再細一啲嘅話,影像改變時所產生嘅力量就會變小.未來呢個裝置都有望可以喺全世界巡迴,令更多人體驗超現實嘅舞台效果.
*以上資訊只供參考,如有任何變化或更改均以現場情況或商戶決定為準*


text:
「影相」
係回歸之前,我印象中,每年淨係農曆新年香港先至會放煙花.所以可以影煙花嘅機會真係好少,不過依家香港每年都至少放三次煙花,所以可以影煙花嘅機會就多咗.以前每年我都會去尖東海旁影煙花,尤其係農曆新年,但係四年前嘅今日,突然之間同老婆講唔去影國慶煙花喇.點知嗰年就發生咗南丫海難嘅慘劇.自此之後,我亦都無再去影國慶煙花.
「十一」
自從回歸之後,每年嘅十月一日,香港都會放煙花慶祝國慶.以前好鍾意影煙花,因為影煙花真係好難,所以都會把握每次維港放煙花嘅機會去影相.不過自從南丫海難發生之後,我真係再無咁嘅心情去影煙花,因為真係唔覺得有啲乜嘢香港應該值得慶祝.每年嘅今日只係會令我諗起因為放煙花而導致嘅悲劇.而直至到四年後嘅今日,政府依然仲未公開所有嘅調查報告,真係離晒譜!
「意義」
本來放煙花係開開心心,高高興興,係為咗慶祝特別嘅節日.但係如果放煙花嘅意義已經失去咗,咁點解仲要放煙花呢?其實香港真係有咁多嘢要值得慶祝?除咗新年之外,其實七一回歸同十一國慶真係有必要浪費咁多人力物力去做一場騷?放煙花其實係會對環境造成嚴重嘅污染,所以可以放少啲未放少啲囉,而近年嘅煙花老實講,除咗開頭一兩分鐘可以清晰睇到之外,基本上大家係去睇煙多個花!
Also published on Medium.


text:
今日第一次帶左小小豬去返PLAYGROUP,開頭我仲以為全班同學仔都係一齊開始第一堂.原來佢地個COURSE係循環制,所以好多同學仔都已經上過幾堂,不過因為今次係循環嘅第一堂,所以我地就JOIN到啦!
一入到課室,導師就俾啲玩具玩吓,等佢地WARM-UP吓,依個小小豬完全唔怕羞,一見玩具就爬去玩啦~
係玩嘅時候,啲同學仔就分批返嚟,依班係全男班九人一齊上堂,依班係FOR 12-15個月,所以好多同學仔都已經識行,最細嗰個就應該係小小豬啦!大家一齊玩左一陣玩具,就開始上堂.不過就係開始上堂嘅時候,小小豬真失禮,開左大大添,所以要即刻出去清潔同換衫.
我地用九秒九時間就幫小小豬整理好,返入去課室繼續上堂.
第一PART,導師就同小朋友唱遊郁吓手仔,腳仔,同埋教佢地指出眼睛位置~
依一PART因為我地中途入課室,所以小小豬唔太專心,做得唔係咁好!
第二PART就係叫小朋友係個紙巾盒入面拎起條紗巾,之後家長就同佢地PEEKABOO,仲叫佢地同朋友仔握手識新朋友~
依一PART小小豬表現幾好,都叫做識得拎張紗巾出嚟,同埋好肯去同朋友仔握手呀!
第三PART就係行路,導師俾唔同物質嘅物件叫小朋友赤腳行,等佢地行路時接觸一吓唔同感覺~
依一PART開頭我都好擔心,因為始終小小豬仲未識行,所以開頭我都好擔心佢會完成唔到.不過慢慢扶住嚟行,行吓行吓又真係幾好,仲越行越得戚呀!
玩左一陣就食餅仔時間啦,估唔到到有茶點呀~
其實食餅餅就係其次,導師話主要都係訓練小朋友用匙羹拎餅餅,同埋等齊人先開始食.依個為食小小豬都叫做OK啦,阻佢偷食兩次,都冇發睥氣,最後都叫做可以等埋其他小朋友一齊食啦!
最後一PART,就係將啲長通粉放入個水樽度,以訓練小朋友專住力同手指靈活.不過因為小小豬開始攰扭眼訓,所以要食奶咀啦~
雖然係開始扭眼訓,不過小小豬都好專心咁完成個習作,教左兩三次就識得自己放手將通粉入個樽度.依個小小豬真係好攪笑,想將啲長通粉想塞入口,真係俾佢笑C呀!
之後,導師係同家長講解今日活動時,又係玩具時間.依個小小豬有得玩就會精神返啦~
今日係第一次返PLAYGROUP,不過小小豬表現都唔錯,完全冇怕羞又唔怕生保,成日都爬嚟爬去,好似想去發掘新事物咁,就連導師都有讚小小豬依一點.....哈哈!


text:
《ERROR自肥企画》空前成功,令ViuTV的綜藝節目備受觸目,無綫的香港小姐選舉將於9月舉行,而ViuTV下星期一(7日)就播出另類選美真人騷《造美人》,由強尼,沈殷怡和練美娟主持,早前ViuTV已經公開16位參加者的相,完全暴露缺陷身形,慘被網民評頭品足.ViuTV預告其中7位參賽者在第一集登場,當中話題十足的1號參賽者芷橋自爆用了三,四十萬整容,包括割雙眼皮和隆鼻.
芷橋解釋: 「之前遇過一個男仔,我同佢係性格上好夾,但佢最後都唔認我,係因為我唔夠靚,唔夠瘦,我真係需要咁多努力去變靚,先有資格成為一個女人.」不過芷橋被專業團隊評為整容失敗,之後她在後台崩潰狂哭:「可唔可以教我點樣可以愛自己,點解我要係女人,我唔想做女人呀!」
而任職空姐的5號參賽者Georgia,介紹自己說:「皮膚唔夠白,眼唔夠大,鼻唔係高,而家最唔滿意係自己個鼻,曾經因為唔滿意自己嘅鼻型,去打透明質酸,因為溶解劑同第二支針撞咗,半邊鼻發炎,導致爛鼻,兩個月唔可以見人.」專業團隊就認為Georgia鼻子的問題唔算大,改造空間較少.
至於6號參賽者OK 就說:「我之前一直喺地盤返工,日曬雨淋,搞到我塊面好多斑,想透過節目執返靚個人.」不過專業團隊指OK要變美人,等於做一架穿梭機的工程!


text:
蔡偉泉
《動物農莊廣東話版》係我繼《小王子廣東話版》之後,第二個對粵文翻譯文學作出嘅嘗試.長久以嚟,廣東話主要被視為一個口語載體,縱然粵文寫作經常以各種形式存在,但用喺比較嚴肅嘅場合,相對而言係較為近年嘅事.粵文寫作一直受限於各種有音無字,一字多義,一義多字同難以追溯本字等情況;再加上香港語境經常中英夾雜,導致部份名詞幾乎搵唔到廣泛接受嘅漢字翻譯(例如BB),都增加咗粵文寫作嘅難度.利用粵文翻譯經典文學,一定程度上係想透過實踐去完善呢套書寫系統,提出一啲書寫建議.所以,秉承前作嘅理念,今次同樣以粵文作為一個文學載體為出發點,希望盡量以通而不俗嘅文字,將一部經典作品以我哋香港人熟悉嘅廣東話/粵文呈現出嚟.
作為一部文學作品,咬文嚼字係必要嘅.因此今次翻譯亦份外着重對幾首歌謠詩句嘅處理,務求盡量保留當中嘅文學形式.此外,喺大時代讀呢部敵托邦經典,香港讀者或者會發現,書中故事同現實世界之間存在唔少可以類比嘅地方;有唔少情節,都好容易令人聯想起一啲我哋耳熟能詳嘅政治套語.的確,如果直接套用呢啲詞語,對本地讀者嚟講會有某程度嘅「親切感」.不過,喺翻譯呢本書嘅時候,我主要着眼點,係在於點樣可以以地道廣東話演繹呢部作品,所以並唔想令成本書充斥呢類外來用語,變得唔鹹唔淡,過份生硬.因此,喺遣詞用字上,都以忠於原著為原則,盡量避免不必要嘅政治套語.
另一方面,作為一個粵文書寫嘅小實驗,只用漢字,唔中英夾雜係一大原則,亦係其中一項最大嘅挑戰.喺處理冇標準寫法嘅字詞嗰陣,一般都會先參考有關字詞嘅本字學說,如果本字能寫易讀,就盡量用本字.不過好多時候,學術界對呢啲本字都存有爭議,又或者有時本字太生僻,本書就會選用較為通用嘅通假字.總而言之,我對使用「本字」,「正字」係冇一份堅持嘅.但我對用字嘅規範化有一份執着,相信規範化長遠對粵文嘅流通同學習都有裨益,亦希望本書能夠喺呢方面作出少少貢獻.
另外,句末助詞喺廣東話中有特別重要嘅角色,聲調嘅細微差別往往可以令語句嘅意思有顯著嘅改變.因此,喺參考同綜合其他資料,再加以改良後,呢本書特別採用同提倡一套句末助詞書寫方案,希望盡量做到一音一字,確保所有句末助詞嘅聲調都能夠準確標示.為咗達到呢個目的,我哋用咗一啲相對上冇咁常見,「口」字部嘅字.當中值得一提嘅係,有部份字(例如𠵝,咓,𠻺,𠺢等)現時唔容易用一般嘅中文輸入法輸入;尤其是「𠵝」字由於處於統一碼(Unicode)嘅擴展區B中,字型支援甚少,希望情況將來可以改善.
以下係呢個方案嘅總覽:
要提一提嘅係,粵語中嘅句末助詞真係有好多,以上呢個表並唔一定已經包括晒所有嘅句末助詞.喺第12頁我亦都提供咗另一個表,列出以上每個助詞嘅一個例句同埋佢嘅功能.個表並唔期望提供助詞嘅準確解釋,只希望畀大家一個起始點去認識粵語有趣好玩嘅一面.
呢本書嘅另一個目標,係希望推廣粵拼嘅應用同學習.最初構思本書嘅時候,除咗希望佢能夠為廣東話帶嚟一本經典文學作品,亦希望為學習廣東話嘅朋友帶嚟一本有用嘅教材.因此,當初本來有考慮過全書都標註粵拼,但礙於字數話少都唔少,如果全部標註,成本書似乎又太厚,所以最後唯有退而求其次,只係標註部份字詞嘅粵拼,希望仍然可以幫助到學緊粵拼或者廣東話嘅朋友啦!
最後,必須交代一下,要翻譯呢本書嘅諗法,係喺2017年,《小王子廣東話版》面世之後冇幾耐就出現.如果有睇《小王子廣東話版》嘅朋友都會知,嗰本書足足拖咗成七年先能夠成功誕生;同樣,呢本亦都拖咗四年,但算係有進步.快咗嘅原因,好大程度係因為越嚟越意識到把握當下嘅重要性,好多嘢今日仲可以做,聽日就已經未必得,所以每一個機會都要好好珍惜.今日呢本書得以面世,全賴一班捱義氣幫我死趕爛趕嘅朋友.由負責插畫嘅Themis到幫我咬文嚼字嘅Stephy,幫我編曲嘅Annvea,校對嘅Charlie,同埋幫我寫手寫字體嘅Cheryl,冇佢哋,就冇呢本書.此外,仲要多謝沈旭暉教授同邢影冇托我手踭,肯應承幫我寫序.沈教授講解國際關係深入淺出,呢本經典小說嘅時代意義,大概冇幾多人能夠比佢講得更加透徹清楚.而邢影係我大學時嘅同學,翻譯系嘅才子,有時我遇到翻譯上嘅疑難,都會請教下佢.當然,如有錯漏,責任一律歸我.


text:
滅火筒
滅火筒,又叫滅火器,係救火嘅架生,裝住啲化學劑,用時就會出啲二氧化碳,泡沫,粉末,水,濕嘅化學劑,或者哈龍(Halon)氣,唔畀着火嘅嘢掂到氧氣,就燒唔落去.
傳統嘅滅火筒係有分顏色,唔同色代表筒裏面裝住唔同嘅滅火劑,而唔同嘅滅火劑有唔同嘅用途.唔同嘅滅火筒有唔同嘅操作方法,例如紅色筒身頂部有粒掣畀人拍落去嘅係水,奶白色筒身要將支滅火筒上下掉轉先有嘢出嘅係泡沫,黑色筒身有個氣壓表同埋喇叭型噴嘴嘅係二氧化碳,藍色筒身係乾粉末,重有一種黃/綠色嘅係哈龍,因為有毒所以家陣已經唔多見.但係今時今日大部份滅火筒都用晒紅色筒身,就連外形同埋操作方法都差唔多.
理論上,水係救大部份火嘅最理想工具,因為佢兼具降溫同隔絕氣體氧兩種功能;不過因為佢係導體容易通電,所以唔用得嚟救同電有關嘅火.唔少燒得着嘅液體都輕過水,用水救液體着火唔止無效重反而會累事.氣體滅火劑(二氧化碳,亞摩尼亞,哈龍,以至地鐵站以前用開嘅溴代三氟甲烷)基本上任何類型火都啱用,不過用嚟救液體火用泡沫以至乾粉都比較好.另外,某啲金屬會因為化學反應着火,用乾粉類滅火劑救呢類火效果尤其好.
滅火筒辨認改
1997前英國/香港改
中華民國(台灣)改
維修改
滅火筒必須定時檢查維修,以確保效能及安全.大部份地區都規定滅火筒需要由合資格人士定期檢查.滅火筒日久失修唔單只要用嘅時候用唔到,重可能會因為壓力而爆炸.


text:
每年六月又到畢業季,大批畢業生踏入社會.今年經濟環境唔好,好多人又未搵到工,又冇得去grad trip,呢兩個月應該都係不停睇招聘廣告,或者面試貼士.好彩嘅同學就可能啱啱簽約,好好好興奮.咪住先,深呼吸,各位新鮮人,你哋準備好開始漫長嘅職場生涯未?
返過Part Time 同intern都知,職場同學校好唔同.但你當時仲係學生,老細同同事都仲會當你係學下嘢攞下經驗,唔會對你咁harsh.當真正成為打工仔之後,你哋係咪又真係知道,你要點適應個行業真正標準?要改嘅小毛病有幾多?工作態度應該要點?點樣維繫同同事同上司嘅關係?一枚打工仔根據自己嘅血淚史整合了以下幾點.(越回憶越傷心~_~)
1. 唔好做trouble maker
去到職場,最大分別一定係,你唔可以再以一個想學嘢嘅心態去返工.冇人俾錢人來學嘢的(以前以為只係老細發洩下,但係真㗎).當你仲係學生,遇到問題,你可以話俾學校聽,等老師解決.但宜家公司需要你去處理問題,唔係去製造麻煩.
Tips: 當你想同老細講呢個project有問題,你要話埋解決方法比老細聽.否則對於公司,你只係一個玩緊齊來找錯處嘅麻煩人.
2. 唔好交咗嘢就算
喺學校做學生好容易會慣咗手勢,乜都係交咗就算,冇其他嘢要跟進處理,就等professor俾Feedback同出grade.但去到返工,如果交咗就算,仲要deadline前先交,你一定會俾老細鬧到上天花板,跟住OT趕工趕到死.舉個例子,星期五前要交一份proposal俾客,你星期四晚做完就send俾老細,然後認為星期五朝頭早就可以send俾客(你實在太天真啦). 你上面嘅動作只係done咗份嘢,但係唔算有output.
Tips: 真真正正做到嘢係要預時間俾老闆睇,自己再改,甚至後續要其他同事再跟,先可以交比客.當你確保星期五交個份達到可以send out俾客嘅水準,就係有output喇.
3. 唔好踢一踢,郁一郁
職場新鮮人多數都遇到一個問題,頭一兩個禮拜唔知自己要做啲乜.(唉)自己嘅知識經驗都未及同事,老細交俾你做嘅嘢都好瑣碎,好快做完,做完就發吽豆,發完吽豆就收工yeah.唔出奇,因爲讀書時期,多數都係老師定好要做咩,你就照跟,冇主動性可言.但真正職場非常重視主動性,無錯嘅,你可以照發吽豆扮工,但最後你呢一世都唔會學到野,老細亦都唔會想比機會你去學.
Tips: 問多兩句,留意多兩眼,唔好坐喺到等人派job,老細開聲講之前就主動問有冇嘢可以幫手,把握機會,工作上先會有所得着同成長.
點解一枚打工仔會想打呢篇嘢?因為每個人都經歷過俾老細鬧,交嘢又冇quality,唔主動問其他人,淨係識得製造問題,又唔識解決難題嘅階段.但希望呢篇文,可以分享所有我經過,我做錯過嘅嘢,咪學我,再做錯. (改自農夫 – 偉大航道歌詞)


text:
乜都5G|5G在冬奧 - 古星輝
5G 8K直播:5G 4K直播喺香港做過唔少次,今次冬奧首次用5G+8K技術嚟做開幕儀式直播,將5G直播提升到另一層次.喺8K畫面下,特寫鏡頭入面運動員嘅髮絲都清晰可見.有關嘅內容會透過雲端向全球發放,唔使再用衛星直播車同現場拉專線.配合埋5G及雲計算,全球傳媒只要去雲端就即刻可以接收直播訊號,各地傳媒就可以即時製作精采嘅內容.
「子彈時間」再現:睇過《Matrix》都會留意到奇哥避子彈嘅經典場面.估唔到「子彈時間」會喺冬奧賽場再現,俾觀眾捕捉,重播運動員嘅精采瞬間.製作「子彈時間」要用上幾十部攝錄機,對住主體以360度全景拍攝,再透過5G網絡超高速極低時延嘅優勢,觀眾可以即時自由視角重溫精采時刻.
遙距管理場地轉換:冬奧女子冰球決賽嘅場地,原身係2008奧運嘅籃球場地,只係花六個鐘頭就將場地變身.背後其實係有賴一套結合5G+AI嘅可視化綜合指揮平台,控制場館溫度,燈光同能源消耗,呢個平台同時有助遙距即時場地管理,令場館營運人員數量減少三成,整體效率提升四成.
1.3萬部5G對講機同時通話:由於冬奧喺兩地三賽區同時進行,工作人員嘅溝通係一大挑戰,有網絡商透過5G網絡建構指揮系統.呢個5G系統可以提供超過13000部對講機服務,打破通訊障礙.
5G急救指揮:喺海拔二千幾米嘅國家高山滑雪中心舉行嘅男子全能滑降比賽入面,瑞士選手跌倒喺賽道,透過5G急救指揮平台,喺短短12分鐘內,帶住各式醫療設備嘅5G急救車已經抵達現場,成功把握治理嘅黃金時間.
呢次冬奧實現嘅5G應用令人大開眼界,嚟緊香港會喺2025年全運會嘅其中一個主辦城市,期望到時我哋會有更多創新嘅應用可以藉呢次機會展示香港5G嘅先進發展.
和記電訊香港行政總裁
古星輝


text:
《有種奢侈品叫做暑假》
出黎做野先知道,原來有一種無論用幾錢都買唔到既奢侈品,或非賣品,叫做暑假.
初夏時份,藍天白雲,青山綠水,完Sem既校園,有一種和平既寧靜.雖然天氣係好熱:一旦係冷氣地方出黎,皮膚因為適應唔到,全身幾乎即出倒汗水咁滯,加上汗出如珠,衫肉相連,有一種異常既濕悶.唔再行快D,就會俾猛烈既太陽,刻毒既紫外線,成個好似粟一燒夾生咁燒熟.汽水機跌出黎既雀巢咖啡,雖然話就話係凍既,但係高溫下會迅速變暖,有時杯頂,甚至會冒出白煙...
熱到想死,熱到想即刻返屋企,熱到想係咁沖涼.但即使如此,暑假最好既地方,仍然係,時間係無可比擬地寬裕,充足.
頹考完個試,匆匆完左個Sem,無拖拍,或者岩岩散左,自己劈埋一二面發霉發臭,要生要死左十零二十次,改左ICQ Status 廿次都無人理,Winamp個失戀Playlist 終於都loop到爛左之後,都只不過係過左十零日.無錢去旅行,就死死地氣,碌去Library做份Student Helper,以低賤既價錢,整下網頁,排下書,監下場,清下printer既jam紙,甘心做一個廉價既勞工,換取有閒暇得黎,又有 D 錢搵,又有 D 細藝,而唔會完全流於廢青既暑假.
我同我班同事Friend與其話做野,不如話係Hea仲黎得貼切,反正 D 野執極都未執得晒,尤其是館藏果 D 野要搞係無止境,大家每日都係整果少少,老細亦唔會吹你,因為佢自己都唔想搞.於是細細聲廢吹一輪,等到兩點半時間,小步過去一間Café食下午茶.果時候一大碗五香肉丁烏冬,加奶醬多士,仲有野飲,凍飲不加錢,都係不過廿鬆D蚊.
一邊食,一邊睇下電視,或者周圍望下,有無上summer course 既標緻exchange student,如鬼妹架妹,都係大家賣飛佛(果陣無咩內地生,亦未興泡菜).真係無,先聽下蟬鳴,望下山景,發下吽哣,然後再施施然返去.無智能電話,無Whatsapp,無Facebook(頂多都係玩下貪食蛇),大家樂得自在,傾下偈,享受真正既清閒.依家?今朝六點半起身,衝返Office,無停過咁覆E-mail,draft野...直至依家,我都唔係太知自己係度做咩.
如果發明時光機,我當然唔會返大學時期咁蠢.我會直接返去叫發明E-mail條友收皮,唔好搞咁多野.
話唔定大家仲可以準時五點半放工.
#輔仁適用


text:
2019 馬來西亞之旅
第1日: 狄臣港
公司團隊一年一度嘅旅行, 我哋今朝係乘搭馬航嚟到馬來西亞, 班機遲咗成個鐘頭至起飛, 飛到中間有氣流,時不時都要搖晃晃咁, 我哋團隊有個小朋友同行, 佢就不知幾開心,好似去咗冒險樂園咁, 啲大人就驚到震唔敢瞓, 終於坐咗幾個鐘頭都平安到步,感恩!
第一晚我哋嚟到呢間好似水鄉咁嘅渡假屋, 每個房間都有個小泳池, 可惜今次我個同房病咗唔落得水, 所以個泳池係要嚟欣賞, 週邊環境都好靚,所有渡假屋都係喺水上面嘅, 係一個好特別嘅感覺,有D似威尼斯, 之前未住過呢類型嘅屋.
呢度天氣唔係好穩定,一時好曬一時又會落雨,但落一陣就會停雨, 要時時帶住把雨傘出街.
今晚係晚餐係海鮮餐, 七餸一湯白飯任裝.
第2日: 馬六甲
琴晚因為 dinner party 唱 K,所以返到酒店已經差不多十二點,沖完涼都要成一點先瞓覺, 點知瞓到半夜警鐘響咗好耐, 於是忍唔住去門窿度裝下外面嘅環境, 走廊一啲人聲都冇, 即係冇事啦所以再瞓返,望下個鐘只係四點半所以再瞓, 六點半就 morning call 啦, 因為八點鐘要出發去馬六甲.
看見有時間, 就在酒店四周逛了一會.
然後去餐廳吃早餐.早餐係好豐富嘅酒店自助早餐.
乘車抵馬六甲後, 十點鐘出發去蝴蝶園, 其實主要唔係睇蝴蝶㗎, 嗰度有昆蟲雀鳥, 同埋食點心水果.
跟住就乘車去佢哋嘅原居民村, 同埋睇吓佢哋D舊屋,仲有人住緊,只係開放其中一户比遊客參觀,再去睇一棵橡膠樹, 係淨返唯一 一棵橡膠樹,仲有啲橡膠汁流出嚟嘅.
我哋下午去咗聖保祿教堂, 係一個歷史嘅建築物, 我上一次嚟呢個地方就係1986年同老公仔嚟嘅,事隔咁多年舊地重遊, 見到教堂已經粉飾一番, 當年嘅三輪車係冇佈置嘅好簡單,而今日嘅三輪車已經成為遊客嘅遊覽交通工具, 而且有卡通公仔裝飾,色彩繽紛兼有音樂.
我哋住嗰間酒店佢呢個教堂其實係一街之隔, 參觀完教堂就坐三輪車周圍遊覽, 然後就去酒店 check in.
第3日: 吉隆坡
酒店有豐富嘅自助早餐, 但係因為要坐兩個幾鐘頭車所以唔敢食得太多.
兩個幾鐘頭後, 我哋就會去到吉隆坡,由馬六甲嘅西南面出發, 吉隆坡係馬來西亞嘅首都,今晚就會喺吉隆坡度住啦.
第一站去到橡膠嘅製造工場參觀, 呢度斬咗啲橡膠樹作為標本,愛嚟畀遊客睇嘅同埋影吓相, 佢哋嘅產品就係做床褥同埋枕頭, 只係做內銷冇做出口㗎,所以 只可以喺度集體團購, 現場仲有床褥枕頭可以瞓喺度試嘅.
食咗個午飯之後就去七彩階梯 (黑風洞),都係一啲佛教朝聖嘅地方,睇下嗰啲特色, 搵間舖頭飲咗個椰青係五蚊馬幣, 食咗塊紙巾薄餅, 亦都係五蚊馬幣一塊.
之後上車去咗一間賣豬肉乾雞肉乾手信之類嘅舖頭, 試食咗一輪覺得冇乜特別, 又唔想拎重嘢, 而且香港都大把呢一類嘅零食, 之後就返車去酒店沖番個靚涼先再出去食晚飯.
晚上九點先至去食晚飯,晚餐係食地度嘅馬拉菜,一行八人叫唔同嘅款式一齊食,食完 都已經十點鐘呀,而且人哋一定要收市, 商場都陸陸續續閂門, 我哋唯有返酒店休息!
第4日: 天空之鏡
今日嘅主題係天空之鏡,嗰度主要係海灘坐船仔去 影相嘅, 影嗰啲相呢係會有好特別嘅效果有倒影,效果就視乎個別自己拍啦!不過,大會有專業人士幫我哋拍,效果當然好得多啦,比真實仲靚好多添.
食完海鮮午餐,跟住去漁米之鄉,熱浪沙灘,話說係電影單戀雙城的拍攝場景,有許願樹,有廢柴樹屋,映吓相就上返車.
第5日: 吉隆坡,回程
早上食咗個自助早餐, 八點半上車, 第一站去朱古力廠買完手信, 就嚟㗎啡紀念館,咖啡館有咖啡買,仲有啲好特別嘅茶, 有隻叫做沉香茶, 佢有幫助排便同幫助睡眠質素嘅作用.
中午食團餐,飲肉骨茶,食完就去廣場影吓相,行吓outlet, 都差不多去機場準備離境.
去到機場有D時間tea吓,差不多晚上七點半上機返香港,结束佐五日嘅馬來西亞之旅,聽日要正常工作啦!


text:
萬聖節到啦! Trick OR Treat? 最近係咪都覺得涼咗,凍咗呢? 不知不覺已經秋天啦!! 「秋瘋起」早晚轉涼,日夜溫差又大,去台灣打邊爐同浸溫泉都係唔錯嘅選擇! 台灣泉質相當多樣性,本島每一縣市幾乎都有溫泉嘅蹤跡,梗有一個啱你心水!
夏天就黎結束啦!! 係時候買定賞楓同滑雪嘅機票啦! 今次小編精選左8間航空公司嘅機票,當中包括:長榮,泰航,大韓,韓亞,加魯達航空,菲律賓航空,日航同埋全日空,只要係TravelLiker預訂呢8間航空公司嘅機票,輸入優惠碼「TR10OCT」即可每位額外再減$200,大人小朋友都有得減,想Openjaw都無問題啊!! 事不宜遲,即係睇下有咩心水機票啱你啦!
TravelLiker 四週年震撼大優惠!! 機票激減優惠,飛日本仲低至$274起,連稅都只係$1044咋! 今次TravelLiker推出飛邊都有得減,只要係TravelLiker網站預訂機票時輸入優惠碼「TRSEP150」即可每位額外減$150,想再減多啲? 無問題! 只要填妥簡單表格(按此填寫$230優惠碼拎取表格),即發送每位減 $230優惠碼,優惠碼連聖誕節,新年等等嘅旺季都用到,仲可以Openjaw咁玩添! 靈活度非常高,基本上只要你買機票就用到啦 哈哈~ 即刻睇下今次有咩推介啦!!
國泰Fanfare機票價錢雖然吸引,但未必人人都啱用,Fanfares搶唔到平機票都唔緊要啦! 宜家國泰聯同TravelLiker推出優惠,只要係TravelLiker網站預訂國泰航空機票,輸入優惠碼就可以每人額外再減$200,優惠碼仲適用於聖誕,新年等等嘅旺季,而且仲預訂Openjaw航線都無問題添! 彈性好多呀!!
好抵啊!最平 $300蚊都唔洗就可以買到張機票啦!連稅都只係千鬆啲就得!仲有咩理由可以拒絕唔買?(小編心心眼)今次TravelLiker同Flyday聯手推出優惠,好多地方都比以往嘅平啲,係TravelLiker網站預訂,輸入優惠碼「TR29AUG」仲可以每位即減$200,連旺季聖誕節,新年等等嘅日子都用到架!!靈活度仲好高,想Openjaw咁玩都無問題添!唔講咁多,即係睇下有咩抵玩啦!


text:
#寫出你遊歷 #hutchgo資助旅費1000蚊
好多人去旅行,都會覺得搭長途機係一件好辛苦嘅事,今次,因為我哥哥係喺加拿大嘅不列顛哥倫比亞大學讀書,所以就趁佢嘅暑假,我就飛咗過去加拿大嗰邊探一探佢.今次就等我為大家介紹下我認為溫哥華有啲咩值得去嘅地方,有啲咩好西食,同埋有啲咩係一定要買嘅.
當然啦,如果你哋係喺九月去嘅話,咁就記得睇加拿大嘅楓葉啦,不過今次我都撞唔啱楓紅嘅時節,亦即係九月底到10月中,所以就冇得睇啦.
我今次主要去嘅地方係溫哥華,探完阿哥之後,我都去咗多倫多幾日,不過今次嘅介紹咗都係圍圍繞返係溫哥華先.事不宜遲即刻同大家介紹下第一個一定要去嘅地方先啦.
卡皮拉諾吊橋
卡皮拉諾吊橋係世界最高嘅步行吊橋,佢喺十九世紀末期興建,係溫哥華最古老的觀光景點.
呢條橋起喺卡皮拉諾河上面,呢條橋一開始只係用麻繩同埋木板嚟起,後尾先加返繩索之類.
除咗吊橋之外仲有一個cliff walk,如果你哋係畏高嘅話,又或者好驚嘅,就真係唔好行出去啦,我喺上面都見到唔少人因為腳軟,攤左係度郁都唔郁,唔想俾人笑嘅話,就首先衡量下自己嘅膽量先行上去啦,呢個景你可以睇晒兩旁嘅雨林,而企係高處嘅快感就更加唔可以用文字來形容,嗰種宏偉你真係要親身體驗過先知.
仲有呀仲有呀,呢度有一個一定要體驗嘅項目叫做樹梢冒險,佢就係由七座大橋連接着八棵樹,你可以企喺嗰啲吊橋上面欣賞下嗰啲樹嘅紋理,仲有一啲你喺地下係睇唔到嘅細節添.
卡皮拉諾吊橋距離溫哥華市中心只有 30 分鐘車程,詳細地址同車嘅時間表可以睇番https://www.capbridge.com/visit/shuttle-service/.你都可以搭232/236/247巴士,價錢方面,成人嘅門票係35.95加元, 65以上嘅長者係33.95加元,而學生嘅話就係29.95加元,青少年就係22.95加元,兒童就係12加元,但係如果你係六歲以下嘅兒童嘅話呢,就唔使俾錢啦.仲有呀,呢度唔係全偉開放架,(開放時間:1月4日至3月13日9:00-17:00;3月14日至4月25日9:00-18:00)
煤氣鎮(Gastown)
煤氣鎮可以話係溫哥華嘅發源地,佢仍然保留着好古老嘅面貌,煤氣鎮之所以叫做煤氣鎮,唔係因為呢度出產煤氣,而係因為溫哥華第一任市長嘅花名Gassy而命名.
煤氣鎮最著名嘅地標就係嗰個蒸氣鐘,佢亦都係世界上第一座有蒸氣推動嘅時鐘,如果你好彩嘅話,就會見到呢個蒸氣鐘嘅頭頂會冒出啲白色嘅蒸氣,同時亦都會奏住好好聽嘅世界名曲.
煤氣鎮嘅楓樹廣場仲會見到一個銅像,而呢個銅像嘅主角就係呢個煤氣鎮嘅發起人Gassy先生,呢個真嘅居民,就係起咗呢個銅像黎記念佢對呢個鎮嘅發展嘅貢獻.
呢度仲有唔少嘅古董店,紀念品店,畫廊,同埋一啲咖啡店餐廳酒吧等等,瀰漫着19世紀舊溫哥華既嗰種古典氣息,仲有淡淡舊歐洲韻味,喺呢度整返杯咖啡真係可以chill成日.
由市中心行過嚟都只係5分鐘,你亦都可以搭1號巴士,喺Water Station站落車.
史丹利公園 Stanley Park
史丹利公園雖然就叫做公園,但其實已經大到好似一個島仔啦,唔講唔知,呢個公園入邊仲有一個水族館,不過今次我就冇時間入去,所以都唔可以為大家介紹啲乜嘢,有興趣嘅就自己入去啦.我哋今次主要嘅活動範圍係東面,所以西面我哋就冇乜點行啦.
公園周圍都係一片綠色嘅草地,周不時都會見到啲小動物,佢哋已經唔係好驚人,我哋行緊埋去影相嘅時候,佢哋都冇乜點樣避.
呢度周不時仲有啲馬車行添.
如果你哋好彩嘅話,仲可能見到有人喺呢度舉辦婚禮添.所以,我認為史丹利公園真係一個好適合人哋出嚟散步,踩單車,影相,甚至係舉行婚禮嘅地方添.
交通方面,大家可以搭巴士19號, 240號, 241號, 242號, 246號,247號, 250號, 253號, 254號, N24號係St NS Gilford站落車.
加拿大廣場 Canada Place
加拿大廣場係溫哥華嘅地標之一,成個建築用咗五塊玻璃纖維製成嘅白帆布作為巨形帳幕.入面呢就有會議中心,碼頭,商店,酒店同埋一個劇場(係全球首座永久性IMAX 3D戲院).唔講唔知,呢度仲有水上飛機比你玩,你可以沿著條海岸線行翻一圈添.Canada Place就係skytrain嘅最後一站waterfront,又或者搭巴士1號,22號,23號,35號都得.Canada Place夜晚會係白帆上面都會打燈,仲會變換樣式同埋燈光.
野食
終於嚟到嘢食啦,喺加拿大最出名嘅梗係冬甩啦,冬甩被譽為烘培界魔戒,係德美甜品入面最為人熟悉同埋受歡迎嘅其中一種甜品,今次我就介紹喺溫哥華兩間一定要食嘅冬甩鋪頭,如果你係鍾意食甜品嘅話,仲等咩呀,即刻錄落去睇啦.
Cartems Donuterie
呢間鋪頭嘅招牌動物就係佢嘅甜甜圈公仔,呢度嘅冬甩嘅設計都好有創意,仲有唔少女仔都鍾意嘅玫瑰花茶葉等等嘅款式,一邊嘅座位都唔係好迫,叫番杯咖啡絕對係可以坐返半日嘅.
地址:534 West Pender Vancouver, BC
營業時間:
星期一至四: 7am-8pm
星期五: 7am-10pm
星期六: 10am-10pm
星期日: 10am-6pm
Swiss Bakery
呢間鋪頭嘅冬甩,同我哋平時想出嘅冬甩嘅樣係有啲唔同,佢係用鬆脆口感嘅法式千層麵包嚟整成冬甩咁樣嘅外型,如果你係鍾意食麵包嘅話,呢個鬆脆彈牙嘅口感更加令你一試難忘,絕對推薦又鍾意食麵包又鍾意食甜品嘅你.呢間鋪頭仲會根據季節而推出季節限定嘅口味,例如秋天佢有出過一個叫做肉桂南瓜嘅口味
地址: 143 E 3rd Avenue, Vancouver, British Columbia V5T 1C7, Canada
營業時間:
星期一至五:7am—6pm
星期六:8am—5pm
介紹完甜品,我都為大家介紹下溫哥華一啲比較出名嘅餐廳,大家可以按照自己嘅口味去試.
Flying Beaver Bar & Grill
呢間係一間起河邊嘅餐廳,除咗有靚景睇之外,呢度周不時都有水上飛機起飛同埋降落,大家可以一路食嘢一路欣賞,如果嗰日天氣好,大家仲可以坐喺戶外吹住海風咁樣食嘢,呢度星期六日仲會有音樂表演.呢度最出名嘅食物就係Poutine,佢可以話係好代表到加拿大嘅一種食物,主要來講係一啲炸薯條上面林左啲芝士同埋肉醬汁.
Cheese cake etc Vancouver
係呀係呀又係甜品呀,呢間應該係溫哥華最出名嘅芝士蛋糕,呢間雖然係好出名嘅鋪頭啦,但係佢淨係開夜晚嘅,咋都真係幾大牌下.
春秋火鍋Landmark
溫哥華其實都有好多唔同地方嘅嘢食,佢哋都做得好出色,例如香港嘅雞蛋仔,越南河粉其實溫哥華都有得食,如果你去到溫哥華,而又好想打邊爐嘅話,咁你就要來呢間春秋火鍋,佢係由夜晚五點鐘開到凌晨兩點鐘,呢度嘅牛肉好新鮮,亦都有港式麻辣湯底,當然唔少得丸,豬紅同埋海鮮,不過呢度唔係任食,而且單點嘅價格都比較高,唔係呢度食嘢可能就會大出血啦.
Pajo’s Fish & Chips
呢間鋪頭係專食英國嘅炸魚薯條,同英國嘅味道其實都差唔多.
手信
去旅行梗係要買番啲手信比啲親戚朋友啦,今次就介紹下溫哥華一定要買嘢手信.最常見嘅加拿大手信就係冰酒,楓糖,魚油,維他命等等.
楓糖系列商品,例如楓糖漿,楓糖餅,楓糖茶,楓糖朱古力,其實係普通嘅超市藥房或者紀念品鋪頭都會買得到.我今次要介紹嘅同埋推薦嘅楓糖夾心餅就係呢隻Dare,呢個餅乾食起嚟好香脆,而且楓糖味好突出,好清甜,如果配埋茶或者咖啡,就會減低種油膩嘅感覺,價錢方面就係$5兩盒.
加拿大冰酒
冰酒簡單d黎講,就係係低溫下採摘冰凍嘅葡萄,之後再壓榨成汁而成嘅葡萄酒,
而一支加拿大冰酒都一定要符合VQA嘅規定,所以係買加拿大冰酒個陣記得要睇清楚上面有無VQA嘅字樣.我今次要介紹嘅同埋推薦嘅加拿大冰酒 ICEWINE ($76),我覺得佢比較易入口,所以就買左.
維他命D雜 ($6-11)
呢個絕對係買比屋企人最佳嘅手信,唔少上咗年紀嘅人,就好似我嘅爸爸媽媽咁,其實好多時都要食一啲維他命,不過由香港代理嘅維他命其實都好貴,所以今次去到加拿大就買咗幾盒返嚟,價錢有平有貴,最主要都係睇吓你買幾多粒同埋你嘅品牌,你可以去一啲溫哥華嘅藥房買,或者你臨走嗰陣係機場買都得.


text:
「TVB宅男女神」簡淑兒宜家有男友麥大力零舍唔同,呢日見到佢同男友一齊煮飯仔,仲施展入得廚房,出得廳堂嘅本色,落手落腳包餃子認真賢良淑德.
見到簡淑兒隻隻餃子都包到又大粒又靚,真係睇見都好想食!網民都激讚隻隻手勢好,又大讚佢嘅男友麥大力有口福!
講到簡淑兒,其實佢自細就跟住屋企人移民美國,父母係珠寶商人,回流香港之后曾經入住西九龍豪宅凱旋門,佢一直網民指係千金小姐.
對于被指係千金小姐,簡淑兒多次笑住否認,佢表示父母喺美國做珠寶小生意,仲話自己同屋企人財政獨立.
入行初期嘅簡淑兒,因為樣貌唔算出眾,所以被安排做娛樂新聞主持,後尾經過「大進化」變成仙氣女神之后全力殺入劇組,當年佢喺《愛回家》飾演可愛秘書人氣急升.
簡淑兒自從舊年簽約做「TVB親生女」之后更加係劇接劇冇停手,佢仲有《踩過2》同《一笑渡凡間》兩部劇未出街,一直畀視作「花樽」嘅佢,睇嚟開始備受TVB重用.
對此,簡淑兒嘅富貴父母開始有微言,皆因當初父母畀佢返嚟參加港姐,只係為咗磨煉,吸收經驗,無奈簡淑兒入行7年依然係零代表作.
據悉,簡家其實有兩個仔女,不過唔係人人有興趣,有天分繼承珠寶生意,因為簡淑兒喺美國讀過藝術設計,佢父母覺得佢有潛力做珠寶,想佢翻屋企幫手,簡淑兒梗係明白父母係為她好.
簡淑兒為咗可以繼續拍劇,佢應承屋企人會從頭學做珠寶生意,寧愿辛苦兩邊兼顧,如果再過多幾年演藝事業真係毫無起色,佢就會返公司繼承家業.
簡淑兒呢排唔使拍劇嗰陣,都會返珠寶公司寫字樓,佢每次都會逗留幾個鐘,有需要嘅時候亦會實地巡視分店業務,從低做起.
其實,簡淑兒嘅父母一早將珠寶公司做得有聲有色,成立28年除咗香港嘅零售業務同出口生意之外,2009年更喺香港創建咗珠寶品牌Dazzle,呢幾年更由簡淑兒擔任代言人,成為珠寶店嘅御用生招牌.
唔理點樣,都係希望簡淑兒喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
到底邊科需要寫筆記?寫筆記又應該用咩方法?寫完之後又要點用?相信呢啲都係大部分同學面對嘅難題.
其實我哋AfterSchool 嘅小編同大家一樣都係咁,所以今次DSE中文 straight 5**嘅 dsefreegiveaway 就有啲tips送俾你!溫書係咪真係一定要寫筆記呢?狀元又會唔會有「特別」抄筆記嘅技巧呢?準備考DSE嘅你哋!係時候學下點寫notes先係最有效喇!
有啲人溫書嘅時候好鍾意寫筆記,尤其是溫一啲選修科嘅時候,就會將唔同嘅科目入邊每一課嘅內容用一本筆記簿好靚咁樣抄晒一啲重要嘅概念係上面.但究竟呢種寫筆記嘅方法係咪真係咁有效呢?
我自己比較少用呢種方法,又或者我係高中嘅時候,完全係冇寫筆記,但係初中嘅時候就有用呢一種方法去溫書.咁點解我冇寫筆記呢?唔寫筆記嘅人會唔會令到自己溫唔熟一啲內容呢?
思考寫筆記嘅必要性
首先想講下寫筆記係咪真係必要.
好多人寫筆記嘅原因係因為覺得本書太厚,唔想每次溫書嘅時候攞返本書出嚟慢慢睇,想一次過睇晒每一課嘅重點,如果有筆記就會方便好多.
但其實去到中六,好多時候係唔需要自己親手整筆記㗎!
中六已經有好多精華筆記
去到中六,好多時都會喺唔同嘅地方攞到一啲精華筆記,所以唔再需要寫筆記.
如果你經常性出去補習,而且係會從唔同嘅補習老師拎到科目嘅筆記嘅人,寫筆記對你黎講係完全多餘嘅.因為你無論點寫,你嘅筆記嘅內容都唔會有補習老師出得咁好同埋咁準.
例如經濟同生物等等嘅選修課,我自己都係淨係溫補習老師嘅筆記,唔會自己額外去用一本簿寫筆記,更加唔會睇教科書.
DSE要準備七科,冇時間再整筆記
對於中六來講,時間就等同於你嘅分數,寫筆記其實係一件少少浪費時間嘅事.因為你有七科要溫,而有一啲選修科其實佢哋每一課嘅內容都好多,而要既或者要背嘅重點亦都係非常多,所以如果你要做晒全科嘅筆記其實要花都唔少嘅時間.比起慢慢咁樣寫呢本筆記,不如用呢個時間操多幾份卷好過.
——咁係咪即係寫筆記一定係多餘,係咪唔好寫比較好?
限制筆記嘅長度
如果真係要寫筆記,我會限制自己每一課嘅筆記只會用一張紙只去寫晒,而且唔係啲字寫到好細隻嗰種.例如我嘅chem會用呢種嘅寫筆記嘅方法,主要淨係攞嚟記一啲定義,同埋一啲只可以死背嘅資料.
——咁仲有幾時建議使用呢種寫筆記方法?
如果一啲補習社嘅筆記太多,例如Yylam 最重要嘅技巧會散布喺筆記既嘅唔同位置,而且佢嘅筆記相對較厚,較多練習等等相對不太重要嘅資料,咁嘅話我就會用上述做筆記嘅方法,將一啲重要嘅技巧抄落張紙或者落本簿度,咁溫書嘅時候就會快好多.
編者後記
講到最後,就好似dsefreegiveaway噤講.筆記?唔係唔比你寫,係必要嘅先去寫;寫都好,係要寫出重點,唔係無條件由本書抄寫出黎.
你寫成本筆記嘅時間,其實已經冇咗可以操卷嘅時間.所以各位同學要衡量下時間再決定係咪一定要親手「寫筆記」先得!
如果你覺得自己嘅溫書法唔係「手抄」,想變但係又唔知點做?或者你可以嘗試一下睇《三文治記憶法》同埋向DSE狀元偷師,溫習之前先訂立一個溫習時間表喇!


text:
最近感受到一啲經歷令我想起一個臭西,我地無見多年,每次諗起佢都覺得係惡夢嚟.
係大約八,九年前一個移民到美國嘅小學同學add我地FACEBOOK仲話會返嚟,佢就帶埋兩個一樣係由細移民到美國嘅港女返嚟,一個係幾man幾型又就得人嘅中性女人,好都幾鍾意佢,另一個就係相入面經過我問人後證實佢同中大email真人類似身形,大約150cm高,又係有對大波,一堆事情令我見到佢漏奶我都想嘔.
即係唔關身形事,各有喜好,我個人覺得中大email係靚,佢私下都答我一啲私訊問題而且好friendly,多時一個人嘅觀感都係從自己同對方互動而有所影響.
總之哩個美國嚟嘅肥西佢令我由內憎到佢外,佢真係可以出賤西的人格修養.
一開始我都好好客咁照顧佢地,咁你俾到日子我而我又得閒咪幫你地plan行程,你係香港無人陪嘅時候悶到要WhatsApp我咪陪你傾計,我一向對朋友真心而對啲比我細嘅都好照顧,就算佢細得我三年.當初佢係咁同我示好,話好想同我friend因為佢無乜女性朋友,我嗰時以為佢矮得嚟個樣cute而且又大波所以啲女人之爭令佢被排外,經歷過佢密集式嚟香港同佢相處過之後,我就知咩料…………
之前有埋嗰兩個朋友一齊佢都好地地,之後佢開始一個人嚟,因為佢親友有房俾佢,再之後都有朋友有房俾佢,解決到住嘅問題除咗買機票外佢嚟香港係可以唔使點花錢,搞到佢嗰排隔幾個月嚟一次,每次嚟都一個月以上.我人生第一次接機就俾咗佢,仲要搵朋友開車,每次一見面佢都以美國式擁抱衝過嚟,其實我個心好易溶化所以都真係當佢係妹咁.之後有啲行程我搵埋朋友一齊俾佢識多啲friends,有時唔係我請佢食嘢就係我朋友俾錢,佢就覺得大家都當佢小妹妹咁鍾意佢,而且佢嚟自美國有美國口音就覺得人地會崇美,佢就經常WhatsApp我「我想去邊」,「我想食咩」,而我地只係純粹盡下地主之誼,但佢就攞盡便宜,當正自己係小學生小妹妹咁乜都要我照顧真係搞唔掂,就算係自己親生阿妹都唔會好似佢咁㗎嘛.
記得有次佢突然想係星期六要我陪佢,咁好啦出下去啦,佢見我個樣好攰然後佢幫我計算之前一日放工後到第二下午先出嚟應該休息夠㗎,無可能會攰㗎.痴鳩線!我嘅生活好似要為佢而運轉咁,我一放工就返去瞓嘅,本身我無自己生活嘅,放工唔可以有其他嘢做嘅,扔你奶吖!
真正令我唔想再同佢接觸係一個墾丁及高雄之旅,嗱!啲住宿同機票係佢出發到香港之前搞好㗎,如果我知道佢係公主癌我一定唔會攞嚟賤,人生苦短去個旅行都做妹仔咁好慘㗎.咁係墾丁我有朋友開民宿,所以好多嘢我都可以一早打點好,一出高雄機場就有車嚟接我地去墾丁,話晒之前一日要返工然後第二日早機,哩兩小時車程我緊係瞓啦,佢老味偷影我睡相仲要擺上網然後覺得好好笑.乜可以咁樣對一個乜都幫你安排嘅人㗎咩?去到民宿朋友幫我將行理搬上房,無奶力嘅我就將hand carry攞上去,然後我係房將啲用品擺好八陣圖(方便搵同用吖嘛),之後民宿朋友見我係露台set繩問我搞乜,我話住咁多日要洗衫所以set好就方便之後曬衫,佢就衝嚟幫我啦.哩段時間條肥西失咗蹤,因為佢要周圍自拍打咭擺上網.
Anytime佢都要自拍,張張都人樣遮住大半個風景,去到邊一搵到wifi就馬上post.咁其實你可以唔使去旅行啦,買部投影機係屋企咩景都有,你純粹要自拍打咭之嘛.佢肥係有原因㗎,無行程嘅時候佢就選擇瞓係床碌電話甚至去瞓,我自己去旅行都會,但會睇返啲情況囉.有一班墾丁朋友好好咁盡地主之誼搞個燒雞大餐,真係露天搵竹串住隻雞嚟燒,又有啲係廚房為我地準備其他食物,我當然係去影下相同睇下有無嘢幫手啦~條肥西瞓撚咗囉,食物差唔多嘅時候我去叫佢,佢夠膽死賴床又話唔食住要我地食先.仆你個街知唔知咩叫禮貌呀?人地辛苦為我地準備你夠膽唔俾面玩賴床?Wtf!係墾丁我最開心就係見我啲朋友,一對住佢我就想死.
係墾丁有朋友照顧住我地,我要處理嘅嘢好少,但對住條肥西都已經想死,之後嘅三日兩夜嘅高雄簡直地獄,攰到我去過邊都唔多記得晒.咁我明知自己梳洗係好耐嘅人,去旅行同人夾房我一定要比較早起遲瞓,每日我搞到一半就叫條死肥西起身,但佢次次都反而要我等半個鐘囉,所以嗰次旅行我有好多係房自拍㗎,等佢老味吖嘛~係高雄我終於忍唔住叫佢快啲,我一早搞好晒可以出門,佢竟然發脾氣話:「我都無你咁耐啦!」,屌你老味咁我早起過你做乜鳩呀?
之後又要做佢導遊,又要帶佢shopping,兩個雙手都幾袋手信下去到Starbucks休息,我輕輕講想佢去下幫手買咖啡,但佢賴死坐係道研究wifi要打咭囉,我無幫佢買唔鳩再理佢.然後坐的士,佢啲嘢坐三份一個位,佢個人坐三份一,我企係門口揸住幾大袋嘢問:「咁我呢?」你先移多少少俾我,佢啲嘢繼續係張櫈到㗎,我啲嘢就放地同佢迫住貼住大脾咁坐囉~我已經發老脾話:「你真係當我妹仔㗎喎!」佢竟然摸我頭講:「乖」然後佢好開心囉~
同佢一齊嘅時候,我個樣好殘皮膚好差,完全被佢折磨.
佢成日話自己係處女座,然後就覺得自己表明咗係處女座人地就要接受佢處女座嘅缺點,唔會話去就下人㗎.我同佢都鍾意食辣,但有啲店舖係無辣我就會算數反正唔食唔會死,佢唔係㗎,枱面無辣油之類佢就死都要問店員有無囉~帶佢食嘢禮貌問句啲嘢好唔好食,佢多時都答:「ok啦~」佢真係公主癌覺得人地照顧佢係理所當然㗎.佢係美國時經常話嚟到香港就請我食飯又話幫我慶祝生日,完全係無呀!AA制已經係好好㗎啦!
佢對我好嘅時候,就係有仔或一班人嘅時候囉,有仔嘅時候佢對我會特別好㗎~仲要有意無意咁俾人地知我老過佢三年啦,經常暗踩明抬高自己,仲覺得條條仔都應該鍾意佢,而佢係會想揀個有啲錢嘅去照顧佢囉,哩啲西格我再數就完唔到㗎啦~
近期我就遇到個妹對我做咗一啲腹黑嘅嘢,明明細我一截而style又唔同,個市場都唔會同,佢都要講我年紀出去,係一個充滿標籤嘅社會下年齡好難唔成為秘密,真係相信對方唔會攞嚟斷定自己先會去講.大家都唔同市場,點解要言語上暗踩我大佢一截明抬高自己好青春呢?我實在無法理解我咁用心對佢,真係當佢妹咁,但換嚟嘅係腹黑.
仲有其他嘢係令我咁啱勾起條肥西嘅回憶.同女人相處係好深嘅學問,由細到大我都慣咗同男性相處,可以好率真咁做自己唔使怕對方嘅計算.其實我由細就好怕女人哩類生物,甚至女性荷爾蒙對我嘅影響,自己都覺得自己好煩,至少我唔會俾自己做自己憎嘅女性囉.


text:
訪,文 / 陳凱瑩
人類嘅語言係源自特定嘅文化環境以及經驗累積所約定俗成,當語言同人類社會嘅文化特性相互依存影響,語言就會擁有一個民族嘅文化特徵,而佢本身嘅社會性同創造性亦令到語言具有文化承傳嘅能力.字符係表達語言嘅符號,字符嘅承傳同演變令到一種語言能夠跨越時空噉承傳至今,每種字符嘅發展都源遠流長,由上古嘅結繩記事到而家以文字表達語言,當中嘅結構變化都印證咗人類對於美嘅追求同堅持.
每種審美活動都源自生活,無論係人類不以為然嘅動作,抑或寫自每一個人手嘅字體都係一種審美活動.每一個人都係美學發展嘅奠基者,每一代人都為文字研究付出努力,我哋嘅思維喺字裡行間跳躍,每筆每劃除咗遵循自覺美學嘅規律亦同時適應社會需求,係一種人類自古已有嘅智慧.恰巧喺香港七,八十年代嘅時候就有一位積極於字體創作嘅書法家李漢,或者當初佢寫書法只不過係為求生計,但係隨住時代嘅演變,佢嘅街頭書法已經成為城市嘅面貌,甚至去到而家變成咗香港歷史嘅印記,雖然呢位書法家已經不在世,但係依然有珍惜香港傳統文化嘅香港人希望可以將佢嘅書法智慧繼續承傳,藉住字體復修去保護面臨消失嘅李漢手寫字體,佢就係今次專訪嘅主角:「李伯伯街頭書法復修計劃」嘅負責人李健明.
一切源於寫字佬同招牌佬嘅緣分
李健明而家從事緊招牌製作同印刷嘅工作,佢既唔係一位字體創作者,亦唔係文化藝術工作者,問到點解會有復修李伯字體嘅計劃時,佢就話:「我老豆都係整招牌嘅,佢喺七,八十年代嗰陣就已經開始搵李伯寫字(為招牌寫字),初頭都係寫字佬同招牌佬嘅關係,但係去到後來唔知係咪因為大家都姓李,變得好好傾,後尾就做咗好朋友.」二人由顧客同僱主嘅關係變成好朋友,當時李伯甚至冇收佢哋錢幫佢哋寫字.
其實七,八十年代嘅香港要整招牌一啲都唔容易,以前冇電腦就冇得打稿畀啲客睇,招牌廠就需要整一份手稿,然後再畀寫字佬寫字,再將份稿貼落膠片然後自己用手鎅,鎅完再貼落塊招牌度;又或者以前嘅人仲會自己現場擔梯用粗毛筆或者油掃喺牆上寫招牌,由於以前所有招牌都係人手做,所以寫錯字嘅情況好常發生.
一直到九十年代左右,李伯有咗退休嘅念頭,就有計劃噉想留返啲字畀佢老豆繼續整招牌.而當李健明知道李伯想退休,亦都希望可以將李伯嘅字流傳後世,於是佢喺九十年代就已經開始復修李漢嘅字體.但係礙於當時電腦勾字嘅工序比較繁複,而且靠電腦自動掃描字嘅外框會令到個字失真同走樣,所以做到九十年代中後期就冇繼續做.直到2015年尾嘅時候,李得知原來台灣有將手寫字轉為電腦字體嘅服務,於是李就拜託台灣公司幫佢將嗰幾千個AI檔案轉做一個字體檔案.點知台灣公司知道李做緊復修香港街頭字體嘅計劃,所以一個仙都冇收就幫李整咗一套字體檔案,仲教埋李點用套字體軟件,等佢可以自己新增啱啱整好嘅字體落去.
對字體過份熟悉嘅審美疲勞
李健明話李伯當時留低咗兩套字體,分別係楷書同隸書,而佢而家復修緊嘅就係楷書.楷書係比較常見嘅字體,「就算我係一個唔識寫字嘅人,憑我平時見得多,都可以將未完成嘅字砌返出嚟,配合返個美觀嘅感覺.但係隸書就好唔同,第一我可能真係要識書法先可以砌到啲未完成嘅字,二嚟我見得少,同埋李伯只係留咗大約二千個字左右,所以要復修隸書對我嚟講相當困難.」復修嘅其中一個難處就係要造字,一套完整嘅中文字需要有一萬三千個字,而且中文字無窮無盡,李伯根本冇可能寫晒全部中文字,所以就需要李健明砌返啲冇嘅字出嚟.
除咗喺復修過程中需要造字之外,審美疲勞亦都係李健明面對嘅其中一個問題.佢由九十年代嘅時候已經開始緊字體復修計劃,就算中途停止咗,由佢2015年重新復修之後就差唔多日日對住啲字,「因為對啲字太熟,我竟然對套字麻木咗.」佢會反覆認為套字唔夠完美,於是喺呢啲時候佢就會決定停止復修一段時間.李話復修計劃中每一個版本都有佢嘅修改空間,但係佢希望可以定一個時限畀自己,如果唔係就永遠都唔會做完.
李漢港楷 —— 你看港街
以前冇電腦嘅年代,手寫字對整個印刷工業都好重要.李健明話以前嘅上海街或者皇后大道嗰邊差唔多全條街都俾招牌字覆蓋,「我覺得招牌嘅內涵好豐富,大到霓虹光管幾層樓高嘅係招牌,細到砵蘭街一支光管嘅都叫招牌.」李認為李伯嘅手寫字係一種傳統嘅智慧,除咗字體本身嘅美學之外,功能性對於招牌製造業嚟講反而更加重要.李伯嘅字體其中一個特點就係佢差唔多全部字都用連筆,係一體成型嘅字體,好少會分開兩三個部分,呢種連筆字體對招牌製造業嚟講非常方便,令佢哋唔會將啲筆劃貼錯貼反.
李健明覺得,李伯確實為香港嘅手寫招牌付出咗唔少,巷頭巷尾都可以搵到李伯嘅筆跡,佢甚至為李伯嘅手寫招牌整咗個「李漢招牌地圖」,仲幫李伯寫嘅楷書改咗個食字名叫「李漢港楷」,表示李伯嘅書法代表香港之餘亦顯示出當時李伯手寫招牌嘅盛行.雖然去到2010年開始政府嚴格規管招牌,好多大型招牌都已經拆晒,而且唔少舊區因為重建,已經冇晒嗰啲有騎樓嘅建築,令到而家可以搵到嘅手寫招牌已經寥寥可數,李指無疑見到字體嘅影響力比以前細咗好多.因此李健明希望將承傳到李伯嘅智慧之餘,佢表示因為見住而家香港嘅手寫招牌越拆越多,趁仲未「瀕臨絕種」嘅時候,希望市民可以抬頭望吓,多啲留意承傳著香港歷史嘅招牌.
招牌作為香港嘅城市記憶
手寫招牌買少見少,而家電腦製嘅招牌卻陳出不窮.李健明成日走訪舊區尋找舊招牌嘅蹤跡.手寫招牌承載住嘅唔單止係一種舊香港嘅美學,而且保存住舊香港嘅回憶.香港招牌嘅不拘一格,零碎同唔統一,組成咗香港嘅街道語言,亦代表住一種身分象徵.所以而家李不時會影低街頭見到嘅舊手寫招牌,希望趁舊招牌仲存在嘅時候,紀錄低每個時代嘅特色.
「而家香港拆咗好多大型招牌,剩返啲細嘅,雖然香港嘅景觀係整潔咗,但係咁樣反而冇咗香港原本嘅個性.」李用台灣嚟做比喻,佢指而家嘅台灣街道有一種雜亂,亂中有序都係一個城市嘅特色,對佢嚟講而家嘅香港好似過於整潔,佢表示一個城市有特色好過潔癖.但係始終唔同時代有唔同嘅街景,城市嘅變化無法改變亦都無辦法唔接受,但係各人都有唔同嘅喜好,李認為就算城市演變都阻止唔到佢忠於自己.佢認為保存一個城市嘅文化傳統好重要,每個城市都有佢嘅特色,雖然自己嘅力量好細,但係做得幾多得幾多,而佢所復修嘅李伯字體終有一日都會公諸於世,「就算到時候真係變,始終每個人有唔同嘅角色,做咗自己嗰份先囉.」
對得多香港嘅招牌,李直指自己對香港嘅認識深咗,當佢接觸得越多,慢慢就唔會剩係睇個字靚唔靚,反而更深一層去睇以前啲字點寫同埋了解多啲當區嘅文化.近呢幾年李開始搞唔同嘅導賞團同工作坊同大家分享字體嘅知識.被問到點樣保育繁體字嘅時候,李反而指自己嘅職業同復修字體期間都係做緊有關繁體字嘅工作,「或者調返轉嚟講,其實我已經不知不覺噉做緊呢樣嘢.」
無論係招牌定係字體,都係一種視覺語言,香港嘅招牌曾經勾勒出香港嘅面貌,招牌唔單止係一種語言符號,更加代表咗香港人嘅身分同生活文化.招牌本來只係懸掛喺外牆嘅死物,但就成為咗跨越幾個時代嘅人嘅溝通工具.從前嘅手寫招牌抑或霓虹燈招牌,或許曾經為香港街道營造出一種如夢似幻嘅街道景觀,構成咗一種香港獨有嘅浪漫視覺.雖然而家嘅香港街道已經變得物是人非,但係李健明對復修字體嘅堅持並唔係要香港人懷緬從前,而係希望香港人可以記得本土嘅文化印記,令香港嘅本土文化可以進一步昇華.


text:
「技倆」
唔知點解香港有啲公司話幫人註冊域名,搞網站,買廣告,但係佢哋堅持用佢哋自己公司嘅帳號幫人註冊同買不同嘅服務.唔通咁樣就可以威脅佢哋嘅客戶,以為咁就可以綁死啲客?唔好咁天真啦好唔好?如果真係做得好,其實點解要用咁嘅技倆.人哋都係唔識先至搵你做啫,但係都唔好咁無良,就算有日真係唔搵你哋做,至少都比返晒啲嘢人呀.就係因為咁,好多人都對我哋嘅行業無晒信心!
「無良」
過去幾年都會有唔識搞資訊科技嘅朋友同我講話佢哋個域名因為其他人或者公司幫佢哋買,之後因為服務差或者反咗面,結果公司個域名無咗,搞到一鑊粥.最慘就係冇咗域名,連公司個網站同電郵地址都要改,搞到啲客搵唔到佢哋,真係煩到爆.但係點解啲公司可以咁,話晒域名係人哋嘅公司資產,個擁有權係人哋公司而唔應個註冊嗰個.每次我都同我啲朋友講,所有公司資產最好自己保管好啲.
「緊記」
我只可以同身邊嘅朋友講,自己嘅嘢最好攞返個擁有權.依家嚟個年代,無嘢緊要得過一個域名.俾人拎咗嘅話真係喊都無謂,所以就算用多少少錢將其他差唔多嘅域名都買咗先,同埋真係唔好假手於人.就算唔識,最好都係搵個識搞又信得過嘅朋友教你或者係你面前攪.咁樣就係最穩陣!講真我真係好討厭啲人唔將啲域名交俾個擁有者.有時真係唔怪得啲人成日話俾人呃!


text:
(新年新開始) 2020年大學生斷捨離清單!
想喺2020年有個全新開始,咁首先就要棄舊迎新一下.小編已經準備好大學生斷捨離清單,一齊大家整理好自己,重新出發.
-
1. Instagram Following
人際關係都需要重新整理嘅~望翻你個following入面有冇啲連hi-bye都稱唔上嘅朋友,或者係已經冇興趣睇嘅page,清走一啲唔再需要嘅社交聯繫,你會發現世界簡單咗好多.
2. 信用卡
如果想改變消費習慣,可以重新審視吓自己持有嘅信用卡數量係咪多過實際所需,之後將唔常用嘅信用卡cut咗佢,選擇留低優惠較為啱用嘅信用卡就足夠喇.
-
3. 不必要開支
除咗信用卡之外,其他額外開支可能係由生活習慣造成.你會唔會訂閱咗Netflix,但係唔係成日睇?或者買咗其他月費app,又唔係成日用?減少呢啲非必要嘅恆常開支可以幫你慳翻唔少錢㗎!
如果你有記帳嘅習慣,可以睇翻過去一年嘅消費紀錄,或者會發現自己喺某方面用多咗錢.例如小編發現自己某兩個月用喺搭Uber嘅錢有成$800咁多,就開始限制自己,如非必要都係坐翻公共交通工具,結果去到年尾一次都冇搭過Uber,慳翻嘅錢可以去一轉台灣.
如果想知道點樣可以儲多啲錢,可以睇埋以下呢啲文章:
(大學迷思)究竟大學生點樣先可以儲到錢?
網購搞到你衝動洗多咗?3個方法幫你慳到盡
-
4. 頹T
大學生衣櫃入面總有幾件頹T壓吓倉底,而且每件都好似有啲紀念價值,唔捨得送去堆填區.今年建議大家下狠心,將平時唔會著到嘅騎呢顏色頹T捐出去,或者攞去做睡衣同抹地布都好.
-
5. 書簿文具
你嘅書櫃入面仲有冇中學時期嘅Notes呢?或者有啲你根本唔會再用到嘅Readings?趁仲未開sem,不如一次過搬曬出嚟,當係回味吓過去之餘,篩走啲唔再需要嘅文件.
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
我其實一直都唔係好相信阿囡既面試能力.因為佢好細個由考PN開始,我已經睇過好多次佢面試時侯既表現.
「鵪鶉」係我第一個會諗到既形容詞.
不過,阿囡到考小學既時侯,唔知點解又好似脫胎換骨咁.我記得喺一個簡介會上,我撞到阿囡同學仔個爸爸,阿囡同佢個仔都咁啱入左真道面試既round 2.我同佢講我其實好擔心,因為阿囡太慢熱了.呢位爸爸當時講左呢番說話:「或者我地都未必知道學校到底係點揀啲小朋友,但既然學校揀得佢地,佢地必有過人之處呀.俾啲信心佢地就得㗎啦.」
當初我地諗住阿囡charter school既申請好straight forward,好快會有結果,點知中間出現好多波折:例如學校話份報名唔合佢地個標準,老婆又要去搵個醫生clarify又要補充資料,攪左好耐先攪得掂.因為花左唔少effort,所以我地亦由原本覺得有得in就in,無就算,到後來真係有少少期待.
我地什至喺學校未出結果就已經book定機票去加拿大,一來因為如果等學校出結果先book可能book唔切,二來諗住就算無得in,當去探親玩下都好啦.
當我地終於收到charter school既面試通知,開心之餘都算係鬆一口氣.
雖然我地好重視今次既面試,不過基本上我地無同阿囡做任何preparation.一來同香港既面試唔同,我地無乜資料可以參考.二來我地覺得外國既面試應該唔會考學術野,無乜野可以預備.三來根據喺香港既經驗,我地覺得點prepare佢都無用 – 俾佢自己自由發揮好過同佢太多preparation令佢仲緊張.
所以學同學仔個爸爸話齋,我地做既野只有一樣:「俾啲信心佢就得㗎啦」.
我地舉家提早幾日過左去加拿大諗住等大家適應一下時差;老婆每日帶住我地四周圍去睇下玩下,亦認識下呢個地方.我地亦第一次真正感受到呢度嚴寒既天氣 – 零下二十度……我當時仲喺度諗:我其實放啲凍肉出街係咪保鮮過放喺雪櫃?
休息同玩左幾日,終於到左interview既日子.我地一行三人一早就喺屋企出發,驚要搵路.當日都係好凍,而且地方空曠,落左車就一陣陣冷風吹過黎,我諗原本未瞓醒既阿囡都應該會精神為之一振吧.學校附近只有一街停泊咗既車同埋看不見人既房屋,加上落雪後一片白茫茫,令人覺得呢度份外寧靜.
我其實從來無去過外國既學校,一推開校門入到去,令我覺得有少少似去左以前大學果幢教學大樓咁,唔似香港啲小學.秘書安排我地坐低等侯,發現隔離已經坐左一個一家三口既家庭,操國語口音.因為阿囡去考呢個位其實係一個插班生位,呢位小朋友應該係另一位考生.
好快呢位小朋友就被邀請入去見老師.除咗喺度諗個老師會問乜之外,同時又開始胡思亂想:呢個小朋友好似骨骼精奇,成個七省狀元咁既款.如果要同佢爭,阿囡今次係咪無運行呢……
不過喺我未有機會繼續沉溺係我既幻想之際,七省狀元連十分鐘都唔駛就見完老師了.我既幻想又再次騷動:晤…莫非…佢答得唔好,所以咁快就收工?不過見到七省狀元好開心咁同佢父母咁傾計,又覺得佢信心十足.
阿囡緊接住入去見老師,我同老婆都向佢輕輕一笑叫佢放鬆啲入去,不過可能果一刻係我同老婆仲緊張過佢.我同老婆開始回想返阿囡喺香港考小學既往事,諗起果時果種患得患失既心情,又再諗起知道佢考到真道果時既喜悅.
我覺得…好似比七省狀元入去既時間更短吧,阿囡已經行返出黎了.有無in左五分鐘?去QBHouse剪頭髮都無你咁快喎?
阿囡緩緩地行到我地面前,依舊帶住佢入去前既poker face,令我同老婆更加好奇佢頭先既interview進行成點.
我:「點呀頭先緊唔緊張?同老師傾左乜野?」
囡:「少少啦,都係就咁同個老師傾下計咋.佢問下我呢度識唔識人,同埋問我點解要黎加拿大讀書囉.」
我地見阿囡好似無意繼續講落去,我同老婆都無再問落去了.
「俾啲信心佢就得㗎啦」.
況且,老師問既呢條問題,的確係一言難盡.
(待續)
Photo credit: Katja Sea


text:
為何要送求職錦囊比求職者?
求職者轉工錦囊嘅出現,原因係根據我們多年在香港招聘不同崗位嘅經驗而發現多數求職者每次轉工嘅心情都係戰戰兢兢,忐忑不安,對自己份Resume同Cover Letter冇咩信心,唔知道點樣叫寫得好,因而擔心自己嘅Resume無回音,擔心要求薪金會唔會定錯價,擔心冇面試機會,又擔心面試完冇人聘請.
求職者喺市場上搵工轉工從來都好似好被動,因為好多時搵工只單靠招聘廣告上簡短描述嘅工作範圍同要求嘅學歷經驗就send份Resume出去,每一次嘗試都期望得到回音.
當然求職者無可能之前已經好了解間公司,好多人認為最多面試前先了解下公司背景,但事實上除左咁樣碰運氣,求職者係咪冇野可以做呢?
其實因為係咁被動嘅情況之下,求職者係可以藉著手頭上有嘅條件,審視下自己搵工轉工嘅流程,例如心態同文件上嘅準備,究竟係咪已經做到最好? 咩叫最好? 我哋唔敢講我哋嘅意見係最好,但至少我哋嘅求職錦囊比左一套標準你去量測,睇睇你自己嘅準備夠唔夠充足.
有時你見到有一啲人轉工可以愈轉愈好,甚至好似佢揀工去做咁,我地可以話你知唔係運氣咁虛無嘅,其實跟住求職錦囊嘅checkpoint,你都可以做到.
黎緊我哋求職錦囊會有一系列嘅文章,陪你一齊喺搵工轉工嘅路上關關過!


text:
前幾日看醫生發現有咗6周半, 但喺大約前二星期時因為牙痛照左兩張X光, 醫生話最好唔要個BB, 但係我好想要個bb, 點算好!
照X光係唔係影響好大?
neko1234意見:
我剛有左都有照牙齒X-RAY(3-4個WEEKS.唔知自己有左)
我問過醫生都話應該無大問題
(不過你問醫生係咪一定無問題,我諗十個九個都唔敢寫包單架啦)
照牙齒X-RAY 嘅幅射量很少
如果照肺或內臟問題就大,因為幅射量大,又比較近子宮
怕幅射影縮胎兒變畸形
如果擔心,就做密D檢查,同埋做詳細嘅結構檢查
發現有問題,都可以及早決定唔要
而家我BB都6個月大啦,暫時都無咩問題
你可以睇下以下政府單張-準媽媽的口腔常識(佢裡面都係寫話幅射量好低)
uncle9意見:
我唔係咩專業, 又唔係做醫生既, 不過我對個醫生講既野亦有d保留… 我建議妳認真搵個專科醫生睇好d. . .
首先,我唔係想話個醫生錯,但要記住妳係第一次問個case,仲係咁早期,比我都會”提一提”妳可以唔要喇,估妳仲有機會再懷孕嘛 (除非妳已經3X歲)
唔通拍心口叫妳去馬咩…萬一生落黎(touchwood先) 有d乜野嘅,無論係遺傳好,後天又好,妳都會返去剷佢喇. . . 係咪?
另外,牙醫同妳照 X-ray果陣有冇比個pad妳墊住條頸? 如果有,而妳又記得當時係托得好好嘅,咁又應該唔使太擔心嘅. . .
alice@@意見:
講真丫, 我認為無論你走去問幾多個醫生都係一樣比唔到一個確實既答案比你
雖然幅射係好低, 但唔代表冇影響, 都唔代表一定對個BB有影響, 答案冇人知…
所以一定要由你同你老公一齊去決定…
如果你選擇左要既話, 就要接受BB可能有任何既問題..
如果你選擇左唔要既話, 都有可能BB根本冇事, 而冇左一條生命…
所以…樓主你好好諗清楚……
lork意見:
呢d問題真係唔太適合放上黎討論區.
聽我地一班完全唔關事既人的意見,同問路於盲一樣.
同親戚,朋友,最緊要係你另一半傾.
風險方面,問醫生啦.
siupat意見:
我曾經睇過一期雜誌,入面有篇野係提到照x-ray, 佢講到照2,3次係冇問題
而且你仲係照面添
講真, 呢個會係個好重要既決定, 我諗你都會睇多一兩位婦產科先再作打算架
pigskin1121hk意見:
我諗你應該問多幾位婦產科醫生, 可能會比較好D, 如果唔好彩大部份醫生都叫你唔好要既話, 咁你都應該做出一個決定, 決定要唔要你就自己選擇
不過我想提醒你, 如果個BB係有問題, 而你又堅持生出黎既話(為自己私心),
唔該你做好媽媽嘅責任, 唔好生左出黎後悔唔要佢, 我唔想你害左個BB一世!
今次冇未下一次囉, 好過害左人喇!


text:
關嘉敏拍跳樓戲緊張到瞓唔着 埋位腳震唔敢望下面
2022年08月11日 20:01
東網電視更多新聞短片
女星關嘉敏(Carman)最近忙於拍攝舞綫新劇《你好,我的大夫》,日前Carman要拍攝一場跳樓戲,首次拍攝危險動作的她直認前一晚感到好緊張.她說:「個腦不停諗應該點樣演繹好?應該點樣跳落去好?到真係要埋位企上去都有少少腳震㗎,唔係好敢望下面,所以就周圍望下風景,仲見到何廣沛喺樓下同我say hi,好快就無咁緊張喇,跳咗一,兩次後,居然仲覺得好好玩同興奮.」
之後她跟同劇的蔡思貝(Sisley)要拍攝一場躺在氣墊上的戲份,仲吸引埋張振朗同李日朗圍觀,她笑說:「佢哋笑我哋不停喺氣墊上面自拍,但唔知係咪太刺激,拍完嗰晚我就成晚都瞓唔着喇.」腦海全部都是高空跳落去的畫面,她說:「雖然拍呢場戲係有啲刺激,但要提醒觀眾朋友,呢啲危險動作需要有專業人士在場指導,大家切勿模仿啊! 今次劇情係講我因為個病而有輕生既念頭,好彩有Sisley捨身相救,最後我哋一齊跌咗落氣墊,佢仲因為咁樣擦損咗手臂.長氣都要提多次觀眾朋友,有心事唔開心要搵朋友傾訴,千祈唔好有輕生既諗法啊!」
問到Sisley有冇特別難忘事,她說:佢表示:「其實睇住Carman企上去,我都有啲覺得緊張同埋覺得好牙煙,但幕後嘅同事真係好專業,所以都唔擔心嘅.到拍我同Carman喺氣墊上面嘅戲份,我哋仲氣墊上面萌芽咗感情線,因為氣墊放氣,我哋就要抱埋一齊,感情就係咁發生咗喇.」


text:
日前,TVB熱播劇集《C9特工》一連20集終於播完,除咗劇中男女主角好搶鏡之外,仲有「落選港姐」簡淑兒喺劇中化身完美女神形象出鏡獲得觀眾一致好評.
講到簡淑兒,其實佢自細就跟住屋企人移民美國,父母係珠寶商人,回流香港之后曾經入住西九龍豪宅凱旋門,佢一直網民指係千金小姐.
對于被指係千金小姐,簡淑兒多次笑住否認,佢表示父母喺美國做珠寶小生意,仲話自己同屋企人財政獨立.
入行初期嘅簡淑兒,因為樣貌唔算出眾,所以被安排做娛樂新聞主持,後尾經過「大進化」變成仙氣女神之后全力殺入劇組,當年佢喺《愛回家》飾演可愛秘書人氣急升.
簡淑兒自從舊年簽約做「TVB親生女」之后更加係劇接劇冇停手,佢仲有《踩過2》同《一笑渡凡間》兩部劇未出街,一直畀視作「花樽」嘅佢,睇嚟開始備受TVB重用.
對此,簡淑兒嘅富貴父母開始有微言,皆因當初父母畀佢返嚟參加港姐,只係為咗磨煉,吸收經驗,無奈簡淑兒入行7年依然係零代表作.
據悉,簡家其實有兩個仔女,不過唔係人人有興趣,有天分繼承珠寶生意,因為簡淑兒喺美國讀過藝術設計,佢父母覺得佢有潛力做珠寶,想佢翻屋企幫手,簡淑兒梗係明白父母係為她好.
簡淑兒為咗可以繼續拍劇,佢應承屋企人會從頭學做珠寶生意,寧愿辛苦兩邊兼顧,如果再過多幾年演藝事業真係毫無起色,佢就會返公司繼承家業.
簡淑兒呢排唔使拍劇嗰陣,都會返珠寶公司寫字樓,佢每次都會逗留幾個鐘,有需要嘅時候亦會實地巡視分店業務,從低做起.
其實,簡淑兒嘅父母一早將珠寶公司做得有聲有色,成立28年除咗香港嘅零售業務同出口生意之外,2009年更喺香港創建咗珠寶品牌Dazzle,呢幾年更由簡淑兒擔任代言人,成為珠寶店嘅御用生招牌.
唔理點樣,都係希望簡淑兒喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
「管理」
點解海洋公園會搞到今時今日嘅局面?好唔容易先至捱過逆境,有好嘅盈利,有好嘅團隊,但係點解要換走一個咁做得嘢嘅主席?其實大家應該最記得係盛智文嘅年代,因為好多新嘢都係佢接管嘅年代創造出嚟,就好似萬聖節嘅「十月全城哈囉喂」.而好多嘅獎項都係盛智文年代所獲得,包括國際遊樂園及景點協會博覽會(IAAPA)頒發頂尖榮譽大獎「2012 Applause Award」(全球最佳主題公園),成為首座亞洲主題公園獲得嚟個大獎!
「質素」
一個好嘅管理層係可以扭轉局勢,但係偏偏當情況好嘅時候就換走一個扭轉局勢嘅主席,取而代之嘅係一個大家都唔識嘅人去管理海洋公園.因為一個錯誤嘅決定,搞到海洋公園面臨關門大吉!大家都好期待嘅水上樂園咁點算呢?其實老實講就算而家搵返盛智文都未必扭轉到個局面.況且俾人無啦啦踢走,俾你都唔會再返去啦.不過如果再唔換人嘅話,真係年年係咁蝕,唔通係咁問政府攞錢咩?
「問題」
好啦問題嚟啦,邊個當日踢走盛智文?咁今日邊個叫政府係時候放手?答案就好明顯啦!好多人話海洋公園已經完成歷史任務,又話如果用嚟做地產項目仲符合經濟效益.其實香港係需要一個主題樂園,只係經營不善.當然好多人謀住海洋公園塊地,因為始終係南區,有價有市.如果我哋撇除係唔係集體回憶,究竟海洋公園嘅價值係邊?當然唔係死撐,只係大家應該諗下點解有咁多人想佢死先!


text:
最近因為搬咗嚟石硤尾附近,所以都周圍行吓希望搵番D地方可以俾小朋友閒時落街玩吓,今日發現到呢個兒童遊樂場都覺得幾特別可以同大家分享吓
呢個遊樂場冇名架喎!! 位於石硤尾邨 美賢樓 及 美笙樓之間
雖然都係一般的瀡滑梯但係個設計都同平時屋邨見開的唔同
顏色上都唔係一般既紅紅黃黃!
反而用咗沉沉既藍綠色為主
上面仲有多個望遠鏡玩具俾小朋友玩!
設施感覺上都蠻新淨!
喺側邊有個好似風帆既設施好得意
芊芊好鍾意坐喺度用手轉轉轉個小鏍漩槳
其實成架風帆都可以轉, 不過好難轉!!
要噴番少少WD40先得 ^.^
再過隔離見到呢個繩網陣都好特別
有得爬嚟爬去Hysan梗係好開心啦!
因為平時喺屋企爬床俾我鬧到飛起!
呢度唔算多人! 所以玩得好自在好暢快
芊芊就爬唔到啦, 因為太高囉! 唯有坐喺度望住哥哥玩啦
呢條梯好得意上上吓會扭曲咗
所以都唔容易爬!
芊芊自己發揮創意搵嘢嚟玩
呢張綠色搖搖櫈瞓喺度搖嚟搖都幾好玩
不過好跣囉...
一坐上吓就跣咗落嚟 (見下圖)
哥哥跳戰繩網要爬過去完成佢! 加油
最後芊芊都係番過隔離瀡滑梯冇你咁好氣!
呢度都仲有其他少少悠閒設施
仲有呢個話大唔大話細唔細既圓型廣場仔
喺周圍地方唔多既時侯呢個廣場仔用嚟踩吓單車都唔錯!
Photo by CANON 5D Mark III, Len | EF 24-70mm f/2.8L IS II USM
(節錄於兩次行程)
呀劍評語: 以普通屋邨遊樂場嚟講都唔算差架啦! 始終巿區好難可以好似新界地方咁! 如果可以多番D飲水機之類配套設施及洗手間會比較好!
石硤尾邨 兒童遊樂場 簡介
暫時未有


text:
- 競馬知舍
超之選20210106
今期係2021年第一個谷草賽日,一共會跑九場賽事,頭場開跑時間亦會提早到6點9開跑,當中季內唯一一場谷草分級賽一月盃就會喺第四場進行.講到呢項三級賽,掛頭牌嘅「馬克羅斯」同全場最低分嘅「狂舞派」喺評分上足足差成37分,「狂舞派」到底係志在參與定會有驚嘉喜俾到大家,都係要跑過之知.另一方面,都值得留意一月盃嘅參賽馬入面其實並無一匹曾經喺季內勝出賽事,變相喺刨馬時除咗要睇馬匹級數之外,亦都好需要睇各匹馬嘅狀態同往績.
講到全日重心,我就會揀第六場嘅「開心威龍」.「開心威龍」喺外地時出戰過六場取得三冠兩季成績,當中喺來港前最後一場出戰一級賽阿堅斯錦標跑入季軍後就賣到香港.「開心威龍」喺今季季初先落地操練,雖然落地時間只有四個月,但係從佢嘅出跳同試閘,都可以睇到馬匹頗為適應水土.當中「開心威龍」喺上月中曾經過一課1200米谷閘,當時馬匹雖然喺全程被扣實下以中後位置過終點,但係馬匹喺過終點後嘅餘勢相當唔錯,即使鞍上人並冇著意推騎都能夠自動湧上,反映已屆作戰水準.過往有唔少喺阿堅斯錦標交出表現嘅馬匹都會被賣到香港服役,而佢哋來港後大多都能夠喺高班賽事交出表現,水準上頗為可靠.因此今次馬匹出戰合其腳法嘅1000米賽事,亦可以搏佢憑質在港一出即勝.


text:
近月由於受疫情影響,許多家庭都多咗去超市大手入貨,又或者多咗幫襯網店購買食物,為求心安亦以防萬一.雖然缺糧嘅情況未必真係會出現,但係家中就往往先出現另一問題:個雪櫃被「打爆」咗,冇晒位!講開 雪櫃收納 / 冰箱收納,好多人都話要向日本主婦學習,其實佢哋嗰一套都唔係乜嘢高深學問或秘密招式,只係一啲簡單原則同技巧.
家庭
疫情持續之下,學校宣告停課,而且仲未知會停到幾時.小朋友而家多咗時間留喺屋企,點樣善用時間,相信已經令家長十分懊惱.Boxful更要提醒家長們,呢期更要加倍注意小朋友嘅 家居安全 !你以為小童留在家中好安全,其實家居有好多陷阱,隨時釀成家居意外!以下提提大家一啲家居安全貼士嘅重點.
《收納幸福到你家:改變上百個台灣家庭的整理奇蹟》呢本書,可以話係台灣人嘅收納天書.作者廖心筠係台灣首位上門收納專家,亦係第一個收納教學專家,佢仲獲得日本Jalo生活規劃師一級認證.想了解佢最出名嘅「 三軍收納法 」,又唔想睇晒成本書?本文為你作簡要介紹.
學生放暑假話長唔長,一踏入8月就已經進入尾聲,要收拾心情準備 開學 .作為家長嘅你,好應該趁呢個時候鼓勵同幫助孩子們執拾房間,為新學年作好準備,同時訓練佢哋有良好嘅家居生活習慣.即睇以下嘅開學前執屋小貼士!
所謂「三歲定八十」,好多習慣都係自小培養出來.有啲父母發覺仔女大個咗之後,唔願意 執屋 ,從不收拾房間家居,甚至有啲唔好嘅個人生活習慣,都係因為錯過咗自小培養嘅先機.如果你仔女仲細,咁就要好好掌握關鍵期,早日教導佢哋自行收拾嘅好習慣.
一般人嘅諗法係,要喺過年前大掃除,執乾淨間屋迎接新一年.呢個傳統智慧當然係冇錯.只不過,你有冇發現過完年,過完節之後,間屋反而仲亂過之前多多聲?所以Boxful就特別提提你:過完年更加要 執屋 呀!以下係一啲相關小貼士:
因為「土地問題」,香港好多人都住喺蝸居,就算係結婚生仔之後嘅小家庭,往往都只能逼喺百零二百呎嘅實用面積之中.咁嘅情況之下,家中嘅儲物空間可謂捉襟見肘,如果家庭成員中仲有一個係 儲物狂 ,佢嘅收藏品塞滿屋……咁點算?


text:
「湊仔」
過去一個星期,兩公婆除咗湊仔都係湊仔.好乖個位郭大少突然唔見咗,當然佢繼續食,繼續瞓,同繼續扭計!有時都真係忙到出煙,尤其係我老婆.見到佢我都覺得辛苦,認真佩服餵人奶嘅媽媽!真心覺得你哋好勁!我老婆簡直就係同個香蕉枕二合為一.因為個仔係咁食,係咁食,老婆又怕佢唔飽.而郭大少唔夠飽就爆喊,等多陣都唔得,但係食兩食就好舒服咁又瞓得嗰一陣!好明顯就唔係十分飽啦!
「努力」
湊仔真係可以好忟憎,當然我老婆一定比我忟十倍.不過都見到佢好努力咁照顧個仔,有時自己忙到癲咗都唔忍心唔理佢哋.當然自己未必做得好好,不過真係希望盡量做好啲,減輕佢嘅負擔.我認真佩服有幾個細路嘅朋友,你哋真係好勁!遲啲真係要同你哋取下經!我而家得一個目標就係攪掂嚟個郭大少.不過每次見到佢同你笑,整個招牌酒凹,真係乜都抵番晒!希望佢快啲變返之前好乖嗰個郭大少啦!
「出街」
今個星期試過帶埋個仔出街,諗住兩公婆都好耐冇出去,就試下帶埋個仔去啦.雖然唔係好長時間,但係感覺就好似出咗去成日咁.出到街又要顧住啲盲毛,又要擔心個仔要食奶同換片,所以老婆話以後都係要點對點,唔好係條街到行.至於食飯,第一次就變左外賣返屋企,而第二次就兩公婆食食下諗住今餐可以有啖安樂茶飯食.點知郭大少突然醒咗,又要食奶.所以就滾水淥腳食完兼打包返屋企.真係一頭煙,哈哈!


text:
自從美國國防部列出35間中國軍事企業,禁止ETF同埋指數基金投資佢哋,中海油身為其中一間,喺11月尾開始被拋售,但呢個可能係中長線嘅投資機會:
1)同上次美國制裁俄侶(486 HK)唔同,美國今次冇直接影響中海油嘅業務,即使有嘅話,美國業務好似只係佔5%(有錯請更正,呢個純粹係我腦入面嘅數據),同埋睇返個制裁嘅文件,其實主要係影響中海油嘅母公司,唔係上市果一部份,但係相信唔少投資者(尤其係美國投資者)都唔想承擔風險,話晒而家咁多嘢投資,所以沽咗先算.
2)當美國投資者放貨,咁邊個接貨呢?其中一個比較significant嘅係北水接貨,總共接咗嘅數量都唔細.睇返深港通同滬港通嘅數據,內地資金嘅佔比係呢個月大幅增加,有興趣可以睇吓David Webb嘅網站,佢綜合得好好,北水有兩條水,分別係A00003同埋A00004.
3)以估值嘅角度嚟睇,北水接貨其實都有道理.如果睇返中長線,等政治因素慢慢淡化,同埋美國投資者放晒要放嘅貨之後,係減少沽壓嘅情況下股價絕對有機會回復返去內在價值.而中海油嘅內在價值算係比較少分歧,因為佢同油價嘅correlation好高,以而家油價喺$50附近,中海油嘅內在價值應該都係$10左右.


text:
「比賽」
嚟幾日喺網上面除咗政府啲笑話之外,我諗「蒙面歌王」一定係另一個網民嘅熱門話題.本來淨係睇媒體報導呢篇新聞都覺得冇乜嘢,但係越睇就越好笑.個比賽其實係源自一個韓國嘅綜藝節目,而每兩集就由八名隱藏年齡同身分嘅參賽者用佢哋嘅歌聲嚟進行淘汰賽.而《蒙面歌王-中國版》就由江蘇衛視同上海燦星製作攜手合作,由七月十九日開始,每個星期日同星期一播出.
「歌王」
其實我諗好多香港人一聽到「白棱鏡」開口唱第一句歌嘅時候,應該就認得出佢係「李克勤」!無論衣著,身高,髮型,唱功,橫睇掂睇都一定係李克勤呀?真係好好笑,點諗都諗唔明點解巫啟賢可以認唔出佢係李克勤囉!真係瞌埋眼都聽得出係李克勤,佢把聲真係唔難認,仲有佢嘅招牌震音,所以竟然有人話佢係古巨基同許志安,真係無嘢呀?
「節目」
過去幾年,香港歌星都去內地參加歌唱比賽嘅綜藝節目,之前有「中國好聲音」,「我是歌手」到「蒙面歌王」等等.其實除咗錢之外,其實大家有無諗過另一個問題呢?香港本身嘅綜藝節目根本比唔上亞洲其他地方嘅質素.無論台灣,日本,韓國,甚至乎而家中國,都好睇過香港.香港一個咁細嘅市場,點樣可以養得起咁多歌星呢?所以去其他地方發展真係無可厚非,香港樂壇死係有原因,就係香港人唔識珍惜我哋呢班歌手.


text:
噚日又係去馬鞍山度教 Louisa同 Arthur,教緊 Louisa 樂理時,佢拎咗盒腰果餅出嚟食,我食過都真係幾好食噃,佢話佢識得有個 friend做 tourist guide去泰國時買俾佢嘅,佢個 friend仲話,每次都例必幫個阿婆買一箱返嚟,因為果個阿婆好得意 o架,每日都一定要食三粒,唔食嘅話就會唔舒服,仲要入院 o添啊!所以要長期有存貨喺屋企.我聽完之後仲好衰咁笑咗好耐,覺得好攪笑,我同 Louisa講,乜咁似醫生開藥嘅:每日一次,每次三粒,哈哈!
睇落個樣唔係太吸引,但食落口真係好好食 o架!
後來我發現原來個盒係原裝,唔係 Louisa用自己嘅盒裝住,我就好奇咁問佢:「依,咁呢個盒咪應該係密氣囉!」本來諗住叫佢食完唔好掉咗個盒,留番俾我,點知我都未開口,佢就話:「你啱呀,咁你連埋啲餅成盒攞返屋企啦,我俾個盒新嘅你.」我當然唔要啦,攪到好似開口問佢攞嚟食咁,因為我最主要都係想要個密實盒啫,但佢話個 friend買咗好多俾佢,唔緊要,你攞走啦!咁我就又再次多謝喇.
教完之後就例牌喺佢哋度食埋晚飯先至走,噚日 "家姐" 都嚟埋一齊食 o添,好熱鬧!食完飯,Louisa就拎啲生果出嚟食,當然梗係又喺阿蘇介紹果間九龍城專賣日本水果,24小時營業嘅生果舖度買 o架啦!其實我之前都食唔少佢買嘅呢啲高級日本水果,有車厘子,柑同李,當然個個都價值不菲,車厘子約幾百蚊一磅,柑就二三十蚊一個,至於梨就六七十蚊一個.不過貴還貴,其實都物有所值,事關當你一食落口便知龍與鳳,非同凡響:車厘子非常大粒,非常爽甜,佢哋形容為好似食緊蘋果仔咁;柑就最明顯,唔單止甜,仲非常軟熟,真係一啲渣都無 o架!之於日本梨就好似韓國豐水梨咁,不過當然更加甜,更加爽脆.Louisa 話俾我聽,有次佢喺公司無嘢做,諗住揸車去九龍城買啲水果返嚟同啲同事一齊食,點知咁啱佢又無咁多錢喺身,於是就問同事借住先:「我依家去買水果返嚟食,邊個可以借住錢俾我先呀?」
其中一個同事就好快咁話:「我有 $100,妳拎住去先啦!」
Louisa答:「$100夠鬼咩,起碼都二三千蚊啦!」
當堂全場人嘩然:「妳買咩水果呀,要買成二三千蚊!?」
好彩其中一人有咁多錢喺身,到買咗返嚟,唔駛幾耐,"含" 一聲就已經食哂,之後都異口同聲咁話,唔怪得之要咁貴囉!Louisa仲話依家班友仔被佢 train 到把嘴好尖,試過一次都係喺果間生果店度買啲稍為次一級嘅車厘子,擺咗喺度完全無人食,但所謂次一級都要成百蚊磅 o架!所以自此之後,佢哋公司班同事就成立咗一個專門要嚟買生果嘅基金,名為「生果金」,係 no limit o架喎,所以個個都輪住嚟 "領生果金"!
食完生果之後,Louisa 就即刻再打電話去間生果舖,睇吓有無佢想要嘅生果,當知道有之後,就立即同 Frankie 一齊揸車去買,順便車埋我同 "家姐" 到附近轉車返屋企.到咗九龍城之後,我同家姐都跟埋一齊落車,入去間生果店見識一吓,見到有個全場最貴嘅水果 — 西瓜,盛惠 $8888,真係睇到眼都突 !!!但其實只不過係夾硬將個西瓜種到幾何圖形,甚至人樣之嘛,我覺得一啲都唔值.買完哂嘢,Louisa 又送咗個日本蜜柑俾我食:
個蜜柑色澤好靚,仲好墜手 o添,一定好多汁 o架喇!
連啲柑肉都特別鮮橙色,唔似平時食開果啲噉帶白色.
其實呢個蜜柑都已經非常好食,只不過比起上次果種就遜色咗少少.我俾咗半邊我老豆試,佢一食落口都話好甜,好好食,但我話俾佢聽,依個已經唔係最好食,我曾經食過一個仲甜過佢,而且一啲渣都無,唔係誇張,真係好似食緊豆腐咁樣,我咁大個仔都未食過橘科類水果係一啲渣都無 o架!今次呢個相比起上次果個就差咗啲啲,因為帶少少酸,同埋有少少渣,本來 Louisa都想買番上次果隻,不過賣哂,要遲幾日先有貨返,咁就唯有 "粗粗哋" 啃住呢隻先啦!
題外話:Louisa話成日都見到阿蘇個司機揸車嚟買生果,佢真係有米,唔怪得之佢喺有線電視個「一粒鐘真人蘇」節目度都講,佢 BBQ 一次都洗成 $3000 囉!


text:
相信上星期嘅1300點調整,有人take profit,有人cut loss,而呢一兩日亦都有人急不及待咁買返,話晒都FOMO (fear of missing out).路飛都放咗啲貨,而今日嘅反彈差唔多去返沽出嘅價,所以我就開始諗:今次嘅操作有冇問題,需唔需要即刻買返?
當我睇返維亞生物嘅圖,即刻令我諗翻起好耐之前睇過嘅market cycle(見圖),成個過程直頭一模一樣(第一次買入係Stealth Phase既$3.8,第二次買入係Awareness Phase入面嘅Bear Trap既$4.5,到咗而家去到$7.5放貨,大約係Mania Phase既Greed/“New Paradigm”嘅部份).
諗一諗之後發現,即使現價同放出價一樣,唔同嘅地方在於公眾嘅參與度.仲記得一開始買嘅時候,計完個估值之後發現非常平,但係出奇完全冇人講,所以決定放big bet.到咗而家,每10分鐘秒投嘅聊天室就會有人問「1873上望多少,thanks」,呢個trade真係越嚟越crowded,所以由low risk high return已經轉變成high risk low return.
Crowded trade 既公司,大家都好清楚講緊係邊一啲,唔係話將來唔會升,但係相信會有比以前有更加大嘅volatility,所以路飛都係諗住將資金移去另外一啲行業,搵返啲未有人講嘅行業同公司,準備定一兩個月之後公眾將會討論嘅股票.


text:
《我唔信!講普通話嗰啲一定唔係香港人!》
(前言:聽朋友林非講,話見到土生土長嘅香港細路用支話(即係普通話)溝通,覺得不寒而慄;跟住有人就話佢哋係新移民,雙非,黑工子女,講到好似覺得真香港人冇事,唔使擔心噉.我覺得我要講吓自己對呢個現象嘅睇法同對策)
香港一向都多新移民,主權移交之後可能再多咗.但係以往嘅人喺學校,喺社區都會用粵語溝通,至少喺兩個人講唔同家鄉話嗰陣,粵語會係最正常嘅交際語.家吓呢,係成日見到兩個粵語人,用普通話溝通.就算次次你都話佢哋係新移民,一樣令人憂慮.何況而家已經去到土生土長香港人都噉樣做.
講到語言,一般人就冇乜腰骨,亦都難怪.「語言用嚟溝通」呢個概念好根深蒂固.否則我哋粵語邊度嚟咁多借詞先?大家關心內容,多過關心你用乜嘢話,所以轉台,一般人根本就唔會察覺,更莫講話會覺得唔妥嘞.
當然你可以話有容乃大,我哋應該接受香港係文化多元乜乜物物,所以多幾隻語言冇所謂.我知道有啲人好buy呢套:覺得只要保持到香港嘅特色,入面啲餡應該換乜都得.呢種心態好牙煙嘅.你叫全部香港人轉講港式英文溝崔世安式普通話,創造一種新混合語,我肯定會繼續保持到個「香港標籤」,但係我哋真係淨係要呢個標籤就夠?冇咗啲內涵都得?外來文化入侵,同化,其實從來都係咁做.迫你學,等你對呢種外來嘢習以為常,但係永遠將佢講成係高等啲嘅,跟住社會上個個仆到去學「高等文化」,之後慢慢溝淡晒原有嘅嘢,淪為外來文化嘅在地版.在地化咗嘅外來文化,更加難摵甩,更加易入口,你睇 Singlish ,台灣國語幾咁強勢?
仲有人會話,只要我講普通話保留到強烈口音,就可以令對方就範,就保護到自己嘅語言.你可以睇返上面.變種而在地外來文化係更加容易消滅自己嘅,呢啲破滅之道唔好行呀.
(離晒題添.)
而家係一種兩難嚟嘅.
如果大家純粹想要一個標籤,噉入面嘅嘢唔重要,細路出街講普通話,英文都冇問題.但係香港文化嘅定義就會過度多元,變咗一個無限漂移嘅龍門;如果你用日常講「廣東話」做指標,噉你就一定要排除好多人,要將好多香港土生土長嘅人當係文化上嘅外人,非香港人.
單單當廣東話係Shibboleth —— 識講就係香港人,唔講就係外人,係完全搞錯咗個問題.因為好多香港人係明明屋企講廣東話,出街都係要用普通話.識講而唔講,一樣係留唔住.
我哋要填返上面個 gap.唔好呃自己香港係咩多元社會,文化上今日嘅香港係以粵語為主軸.同時要承認,有一班香港人,佢哋嘅生活係偏離咗香港嘅主流,融入咗中國.
想保持到香港現存嘅語言文化,至少要鞏固一大班同時遊走於粵語文化同中國大陸點圈嘅人,而對粵語/廣東話嘅責任感係其中一點.
作為起步,我哋至少應該推廣以下幾點:
1)粵語族群,有責任認識並推廣粵語;
2)粵語母語者之間,溝通上應優先使用粵語;
3)盡量用粵文書寫;
4)避免接觸普通話資訊,以免粵語受單一語言影響;
5)生兒育女,同仔女溝通淨係用粵語;
6)鼓勵唔識粵語嘅人學習粵語.
上面六點,聽落好溫和?對好多人而言已經係終極法西斯.
不過點都好,希望大家試吓做.


text:
「TVB小花」湯怡同麥秋成喺上個月啱啱拉埋天窗,宜家大肚4個幾月嘅佢,呢日佢喺社交平台曬最新孕照,見到佢以BraTop裝露腰上陣,大曬孕肚.
相中見到湯怡明顯腹部脹起,而且佢嘅上圍似乎比昔日澎湃,佢更自爆自從有咗之后,真係食肥咗唔少,而且咁咁大個女第1次著大碼衫褲,真系要紀錄一下先.
另外,湯怡又曬出另一張靚相,相信係老公麥秋成為佢摣機,相當甜蜜.
講到湯怡,其實佢未入行之前係做模特兒,2006年參加《美女廚房》嘅美少女廚神選舉入行之後,2007年喺《寫意人生》飾演少女版黎姿,之後佢就轉向電影界發展.
不過入行初期,湯怡坦言自己性格慢熱,喺鏡頭前就會好唔自然,冇信心,即使公司曾經安排學唱歌跳舞,但都未有成功,所以佢自覺并唔係呢方面嘅材料.
湯怡更坦言都有過諗放棄嘅時候,想過搵一份穩定工作嘅念頭,不過佢未有放棄并變得努力,更向老師甄詠蓓學戲,終於喺2018年喺電影《某日某月》擔正做女主角.
感情方面,湯怡最令人有印象嘅應該係同洪卓立維持咗11年嘅戀情,二人昔日經常喺網上高調放閃,更屢傳婚訊,可惜2018年宣佈分手.
唔理點樣,都係希望湯怡喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
柏架山最適合一家大細及街方街里嘆個早茶之後去行,因為山腳就已經係鰂魚涌與太古交界,搭港鐵一出閘5分鐘都已經可以行到山腳! 上網碌過話柏架山有海拔532米 (用「海拔」呢個Term好似通常形容超高嘅山先會見到 ^.^)
明明係考試周,但係我都要帶埋哥哥嚟呼吸下新鮮空氣,下晝溫習就會醒神D (定係會攰到瞓着呢?)
如果人有三急可以到巿政街巿內,如果唔係都可以到「林邊屋」先去.另外如果想補及一下買番D水及乾糧,都可以到天穚通往街巿位置,在入口就有一檔士多仔.
行山對呢對成日攀山涉水嘅兄妹,絕對唔成問題啦!
我仲準備咗部相機俾哥哥可以邊行邊影
呢頭話佢勁,嗰頭就已經扮行到好辛苦...
好快就見到一個大"U"Turn位同埋小涼亭,可以俾晨運呀伯喺度伸一伸
三嫲孫行行下見到日光射落嚟,就伸手做手影扮兔仔
其實咁樣先係真正放假,唔駛睇時間,想做咩就去做,無聊無聊唔駛成日催佢哋「快D快D」
由起點行唔駛20分鐘就去到「林邊磚屋」,前身係太古糖廠及職員宿舍,依家已經係二級歷史古迹,同埋改建為生物多樣性自然教育中心
林邊生物多樣性自然教育中心,可到這連結再睇睇 http://bit.ly/2Apgfy5
再沿路向上,會見到「鰂魚涌樹木研習徑」,「金督馳馬徑」,「康柏郊遊徑」嘅入口,不過我哋繼續向大風坳進發
但係聽嫲嫲講,「鰂魚涌樹木研習徑」下面有個戰時爐灶,又話其實穿過「鰂魚涌樹木研習徑」都一樣可以上番去大風坳,所以一場嚟到就跟嫲嫲去睇吓
行咗一陣間就會見到一個古舊破屋,睇上去好似係個廁所,不過都已經俾樹生長撞破石牆
兩個八卦細路係都要好奇望一望 (不過大家要小心,因為石牆身後係一個大破口,可以跌落去㗎!)
行行下兩個開始執起樹枝來,哥哥仲話要幫手執垃圾,好在有備以嚟,俾佢哋一人一個膠袋
好快就嚟到最大嘅二戰爐灶啦
見到有個健身設施,兩個又要走埋去做一做運動
兩個要試試自己隻腳可以放到幾高,睇吓自己筋骨有幾柔軟
想像唔到當時有幾多大個大廚喺度煮飯,個場面一定好震撼
兩個攪笑到匿埋落去,不過我發現如果呢個地方,用嚟玩伏匿匿都應該會幾好玩
咁多個爐灶,呢個係最大最大...我估個煲可以煮到成100個人份量咁多
好唔捨得離開,但係因為要趕住行上山,所以影多張相就閃
原來行得唔遠,有另外一個爐灶,不過呢個就細少少
同其他行山友的狗仔玩起上嚟
行番出嚟就接駁番去「康柏郊遊徑」
仲會經過「漁農自然護理署-鰂魚涌管 理站」
兩個開始嗌辛苦啦!
終於行到上有「噴射風」之稱的位置
呢度係是畢拿山與柏架山之間的山坳,望落去風景真靚
路過仲有超冰涼山水(不過始終唔多唔少有細菌,所以千祈唔好飲用或者用嚟擦眼睛)
呢隻花未開嘅時侯好似一個個蝴蝶結咁
呢朵花超靚! 因為佢花瓣好似閃粉咁,加埋陽光射落嚟閃閃下好正
最後終於行到嚟涼亭,可以休息一下啦!今次就唔同小朋友行上天文波波,因為再行上去睇怕要日落先行完
我哋搵咗個位坐低食下水果抖一抖
今日重陽行山,周圍都係人,真係Touch Wood有咩意外都唔怕...
呢度居然仲有一個舊式兒童遊玩設施,條瀡滑梯仲係鐵皮架!好似發現寶物咁
當然俾佢哋放電玩餐飽啦 (趁機我都可以抖一抖)
長度
來回 6.0 公里
難度
★★
需時
約三小時
巴士2, 2A,77,81,99,102,106惠安苑下車.港鐵,太古城站B出口
終點交通
巴士,港鐵往各區
注意事項
帶備足夠食水,帽及防曬用品(特別經過大風坳一段).
搜尋
近期文章
文章分類
舊文重溫
- 2022
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


text:
我鄧肯打咗19年馬刺,從一而終,最興奮嘅唔係拎咗兩個MVP,同埋三個FMVP,而係幫馬剌由零開始,一步一步咁由1999年開始,贏咗五個NBA總冠軍.
諗返我由21歲入行開始,好彩有馬刺另一個傳奇David Robinson一路响我側邊好似阿哥咁教我呢樣嗰樣,我先可以响入行第二年,22歲就贏得我球員生涯嘅第一座NBA總冠軍. 無獨有偶嘅係卡哇依(Kawhi Leonard)又係响22歲就迎來球員生涯嘅最高峰,贏咗隊史第五座嘅NBA總冠軍同佢自己個人嘅FMVP. 好多人問係咪我「石佛」搞到卡哇依佢一啲都唔卡哇依,唧都唔笑吓,真係……關我蛋治咩! 係人都知佢唧都唔笑係因為佢16歲嗰陣佢老豆就無啦啦畀人射死咗,咁你仲覺得佢以後會笑得出咩……
我就唔同,我唧都唔笑係後天培養出嚟嘅. 至於點解,咁唔該你自己問吓Joey Crawford呢位「傳奇」球証喇,大佬……打咁耐波,我都從未聽過笑都要食T-Foul (我仲要係坐响後備席無出場),仲要食T食到畀佢趕離場直返更衣室,結果呢單野畀人講到今時今日都仲講緊,所以從此之後,我都無乜再响場上笑,除非真係好很好笑……
好似上次得鋪蠻勁嘅過氣超人侯活咁,比我搞到佢foul trouble要坐冷板櫈,佢對住我係咁trashtalk,我只好笑出嚟(鄧肯退休話你知 忠誠之重要),真係堅好笑;又好似對上一次Perkins咁,佢同我爭位,結果double technical,佢推咗我一野仲向住我背脊不停係咁鬧,我只好笑出嚟,你咪鬧飽佢囉……
話哂我都揸住個心理學學位,一個笑嘅威力有幾大? 我可以話你知,一個恥笑絕對勁過蕭公子嘅36字粗口真言. 當然,本身你都要有番咁上下江湖地位,個恥笑嘅威力先可以同被恥笑者嘅心靈傷害成正比. 例如,我可以恥笑啲人嘅背籃功同45度刷板波屎,但係侯活就絕對唔可以恥笑人哋啲刷板波同罰球屎,因為咁就會變咗「五十步笑百步」.
而家嘅馬刺雖然無咗我,而柏加仔亦已經漸漸變咗柏加佬,贊路比利都由擁有一頭飄逸嘅秀髮變咗「地中海」,但係馬刺依然十年如一日(正確嚟講係十九年如一日),年年穩入季後賽,所以我都可以安心退落嚟,放手畀班後生接棒.
而家NBA裡面,年資同地位同我差唔多嘅大前鋒,就只係剩番「德國槍」奴域斯基 同「狼王」KG,兩位「老」朋友,我唔等你地喇,錢同戒指我都搵夠嚕,我退休先.


text:
我盡量搵左唔同嘅方法減壓,減得黎又盡量唔好浪費自己時間,盡量確保時間都係用得其所.
1. 長假期/星期六,日
中六暑假其後差唔多逢假期都去自修室.自修室好處係人群壓力可以令你有比較心態,做得更快,但同時都好容易令你覺得好有壓逼感,所以我會盡量搵方法處理呢種壓力.通常我都會搵埋一樣有心讀書的好朋友一齊溫書,做戰友,眼訓嘅時候互相車醒大家,食lunch果半個鐘傾下計,之後再一齊chur,心靈上都叫有個支持.
另外我都會帶少量零食去自修室,可能做完一份paper個腦癱瘓就出去啪粒糖/朱古力/energy bar/咩都好,順便呼吸下新鮮嘅空氣,每2-3個鐘好頂唔順就比個15分鐘break自己,鬆下個腦先再對卷/溫書做嘢,頭痛就飲D暖水/食藥.BTW女仔每個月M到都會好攰,甚至有時會好痛/喉嚨痛/病(我就係)
中六打後更加要好好愛惜身體,平時已經要戒食/飲凍野同熱氣野,如果你真係戒唔到,至少黎M前一星期開始都要戒(如果唔係真係條路自己揀,______________… 我已經死過好多次…真係真心忠告).喉嚨痛盡量食番有2,4-dichlorobenzylethanol(或者有其他antiseptics)嘅喉糖,舒緩喉痛同時殺菌消炎,唔好淨飲蜜糖水,更加唔好黎緊M飲/食太多朱古力,朱古力同樣熱氣,容易令妳黎M期間喉嚨痛更嚴重.隨身帶定止痛藥,萬無一失!!男仔有咩注意點我就唔太清楚,如果有嘅話歡迎補充?♀
另外我都提過溫全日嘅話,個人建議多數時間9AM溫到7/8PM都好收手(除非太多野趕住溫),剩翻嘅時間同朋友食個晚飯傾下八婆野又好,呻下煩惱又好,咪鬼再溫書/掂D書!!由朝溫到晚會痴線?!唔好忘記你仲有幾多日子要捱,唔急於一時啦.食完晚飯如果早(8/9PM)我會去行海皮散步/由自修室步行返屋企(約半小時)當散步,聽下歌,放鬆下,返到去沖涼訓覺,咩都唔好諗,好好休息.
2. 返學日子
中六返完學又做完pre-mock通常已經好攰,如果未到1/2月我最多會自己操多1/2份paper(係屋企/學校/自修室),對埋答案然後就收工.中間可能會隔餐晚飯,晚飯之前我會每1/2日抽時間跑步(因為果陣太熱愛跑步),如果無時間就係屋企做體能(上Youtube search FitnessBlender/XHIT Daily/HIIT 會見到好多10分鐘內嘅workouts,好省時間但可以出到一身汗),畢竟適量運動可以比精神藥物更有效調節你嘅情緒,同時又維持健康(下省1000字).
至於煲劇果D個人就唔太建議,始終連續劇成日吊你癮?睇完短期內好難集中,日日都分心,戒得就戒左佢.當然,每個人都有適合自己嘅一套,我果套同你唔同唔代表你果套唔work,最緊要係搵到一個方法幫到你減壓又唔會令你太輕鬆/唔想讀書,等呢套方法陪你捱過DSE.面對人生一個重要嘅分岔口,有壓力係絕對正常,你亦唔係唯一一個,唔使怕左佢.當然,爆煲嘅時候你或者好難睇到希望,因為你個腦俾人hack左,但凡事俾個機會自己,應承自己做任何事之前,傷害自己之前揾個可靠冷靜嘅朋友睇住自己,唔好俾情緒吞噬.加油!!


text:
「宗教」
首先我自己係無宗教信仰,而我亦都尊重其他人嘅宗教信仰.只不過好多人話就話自己有宗教信仰,但係佢哋啲行為基本上睇唔出佢哋係一個教徒.而教宗方濟各係今個星期嘅一次彌撒當中,佢痛斥好多教徒都係偽善嘅雙面人!一方面會去彌撒,但係另一方面就說一套做一套!所以與其做咁嘅天主教徒,倒不如做無神論者!只不過係現實生活當中真係有好多嚟啲偽教徒嘅存在!
「尊重」
首先唔係我講㗎!係教宗方濟各講嘅!所以唔好話我歧視!其實我想講嚟樣嘢好耐,但係知道一定俾人鬧爆!只不過連教宗都講嚟個問題,我都想講下我嘅觀點.當然每個人都可以選擇去信奉任何宗教,但係如果因為某啲原因或者目的而去相信某個宗教嘅話,我就覺得有啲離譜!因為個啲人不單止唔尊重自己,亦都唔尊重人哋嘅宗教.就正如教宗所講,成為一位無神論者都比成為一位虛偽嘅天主教徒來得好.
「教徒」
而重點係好多人開口埋口都話自己係乜乜乜教徒,只不過我個人認為如果真係一個真正嘅教徒嘅話係出自內心,而唔係因為某些原因先至去信教!教宗對無神論嘅人一向都態度友善!當佢他成為教宗之後亦表明,係耶穌嘅救贖之下,無神論者都有機會上天堂.佢亦接受過一位無神論記者嘅採訪,明言企圖改變其他人嘅信仰係「莊嚴廢話」,認為每個人都要遵循善良並與邪惡鬥爭.
Also published on Medium.


text:
張艾嘉食肆「開talk」訓學員
現年六十六歲嘅張艾嘉,入行超過四十年,集編導演樣樣皆精嘅佢,喺圈內享有好高嘅江湖地位.難怪,大家都尊稱佢「張姐」前,「張姐」後,而藝人劉若英,李心潔同佢,就更加情同師徒.
早前,東姑就喺九龍城一間著名嘅潮州菜館遇到張姐,素顏戴住眼鏡,穿着T恤,牛仔褲嘅佢,打扮得非常隨便;仲好似做領隊咁,帶咗一班為數約卅人嘅後生仔女,分咗三張大圓枱開餐.
東姑聽見佢哋都係以國語交談,成班後生仔女相信係學生,對張姐必恭必敬;而張姐亦擺出老師嘅姿態,說話口脗似訓導,並且似足「開talk」講座咁.就算之後啲餸嚟到,佢都邊食邊講到唔停口,循循善誘一班後生仔女,分享佢過去幕前幕後嘅經驗.
據知,張姐過去為栽培台灣嘅新人不遺餘力,曾經捐出自己嘅酬勞成立「果實基金會」,培訓年輕演藝人員,相信呢班人應該係由台灣來港嘅學員.其實,佢哋當晚開餐嘅菜館,係一間星級食肆,連星爺周星馳及玄學家李居明都時有幫襯,相信張姐好人好到底,埋單都係佢掏腰包請客喇!
素顏戴眼鏡,穿着T恤,牛仔褲嘅張姐,似領隊咁帶埋一班台灣學員,到九龍城嘅著名潮州菜館開餐.
為栽培台灣演藝新人不遺餘力嘅佢,邀請大班學員來港交流,仲預備幾圍招呼佢哋,認真親切.
喺演藝界德高望重,享負江湖地位嘅張姐,席間似「老師」咁同大家「開talk」,而各人亦對佢敬重有加.
雖然啲餸嚟到,佢都冇一味掛住食,仲爭取時間不停口教導學員,傾囊相授「袋錢」入後生仔女嘅袋.


text:
今年係第一次整年糕,一向不甘於平凡嘅我,當然唔會就咁整底普通年糕啦!原本係諗住整白色嘅椰汁年糕 o架,不過 Ernest 媽咪話俾我聽,原來椰漿食得多對身體唔好,而且新年前 Ernest 就係因為食得太多用椰漿整嘅年糕而食滯咗,小小人仔都辛苦到自己話要入醫院,你話佢真係幾唔舒服至得 o架,Ernest 媽咪話,又椰漿又糯米,想唔滯都難啦! 就係因為呢個原因,再諗吓之前做冬先食過用椰漿煮嘅紅咖喱,所以我就改咗整黑糖薑汁年糕囉!一來未食過,二來諗住加咗薑汁整嘅年糕會甜甜哋又辣辣哋,應該會幾好食.於是我就參考咗仙姐個印尼椰糖年糕食譜作為基調,然後變化出呢個黑糖薑汁年糕喇!
就係因為呢個原因,再諗吓之前做冬先食過用椰漿煮嘅紅咖喱,所以我就改咗整黑糖薑汁年糕囉!一來未食過,二來諗住加咗薑汁整嘅年糕會甜甜哋又辣辣哋,應該會幾好食.於是我就參考咗仙姐個印尼椰糖年糕食譜作為基調,然後變化出呢個黑糖薑汁年糕喇!
材料:
糯米粉 260克
澄麵 40 克
黑糖 100 克
冰糖 100 克
水 300毫升
薑汁 50 毫升
- 先將黑糖,冰糖,水同薑汁煲滾,當所有糖都完全溶哂之後就熄火,攤凍.
- 糯米粉同澄麵混合好,將糖水慢慢加入,邊倒邊攪拌均勻.
- 粉漿開好之後,過篩入已搽油嘅糕盤內.
- 隔水蒸約個半鐘至熟透.
以上材料份量可做 8 吋年糕 1 底.
第一次整無經驗即係無經驗,中央位置有少少白色都唔知咩事,到切件嚟煎
先知原來係未蒸熟,攪到嗰個位好似溏心皮蛋咁!下次蒸年糕時,
喺真空煲拎出嚟之後要再上火蒸番小小時間至得.
呢個年糕好成功呀,煎好之後非常軟糯,又唔會太甜, Notes: - 如果唔想磨薑汁的話,可以切幾片薑加入 350 毫升水內一齊煲,但薑味應該會稍遜.
仲有少少薑嘅清香同辣味,非常好食.
- 加入澄麵可減低糕嘅黏性,糕身比較爽.
- 黑糖甜度比較低,所以同時加入冰糖增加甜度.
- 粉漿一定要過篩,因為會有較多開唔勻嘅粉粒.
Notes:
- 如果唔想磨薑汁的話,可以切幾片薑加入 350 毫升水內一齊煲,但薑味應該會稍遜.


text:
想問下如果只係懷孕幾日, 有冇懷孕特徵?定係要過了一個月先有? 如有, 又係點既呢?
小黃豆意見:
懷孕幾日only, 我諗無乜人會知道自己有左呀?最準確又最明顯既特徵咪係唔黎m咯! 但會有谷m既感覺 (肚有少少痛, 胸漲),通常發現時都係唔黎m之後幾日至幾星期不等, 睇你平時m準唔準!我初初有左時, 真係好攰, 不停咁瞓, 有時係office不自覺會瞓左添!我到左8-9 weeks左右先開始嘔/ 反胃,個肚唔會咁快大架, 我四個月先開始個肚大!有左體溫會高D, 不過我早期係沾寒沾凍咁!
solomandy意見:
我有左6 weeks都唔知, 食得, 瞓得, 不過一到10 weeks就大滯, 胃到咩咁!好彩只係嘔左一個月鬆d,不過我唔係特別累囉, 仲要行得好快架, 6個月都仲快步咁追巴士
abbychuchu意見:
我有一樣好特別嘅特徵, 未知有左之前個身(胸部附近)成日都好痕,之後講開,原來我有個朋友都係咁….
高橋家意見:
如果你留心小小會好易發覺, 就算係正常飲水量, 去洗手間次數會密左
catalunya意見:
懷孕幾日真係好難有特徵喎…嗰幾日只係受精卵著床, 賀爾蒙改變等等內在變化,之後係m 痛咁, 我嗰陣時個肚腩突然大左好多, 鬆泡泡咁,之前我冇肚腩, 仲會見到肋骨 (我磅數唔輕, 不過肥響手腳度)
pigskin1121hk意見:
我發覺自己好耐未黎M, 而且突然間好大食, 好想瞓覺 (我一向都唔鍾意瞓覺), 乳房痛, 跟住上網睇下懷孕有咩特徵, 先發覺自己同懷孕特徵好似, 之後就同老公去診所驗, 結果真係中左獎!
Dsee意見:
我應該係十九號 m 到,但到廿四號仲未到,於是用曼仔驗,中左,到廿五號到普通西醫驗,咩都冇,最後忍唔住再買曼仔驗晨尿,都係中左,於是我忍多日去家計會驗,今次終於有小小紅線,但好淺,所以只好等多一個星期再驗,但已經有眼瞓,肚餓等…網上的人話曼仔準d, 所以買嚟check, 但又真係得佢check 到, 醫生用的就check 唔到, 但我問左醫生朋友, 佢都話用晨尿 check 到有就有, 好少錯


text:
「失敗」
有幾多間公司真係可以稱得上係百年基業?其實真係無幾多間!好多歷史悠久,好有名嘅公司都會有被淘汰嘅一日.係弱肉強食嘅社會企業要不斷尋找出路去面對唔同嘅挑戰.有好多公司其實都試過低潮,甚至乎面臨倒閉嘅危機,而有啲幸運嘅當然可以扭轉形勢,再創佳績.而好多時問題在於專注,如果唔專注咁將自己嘅優勢發揮,唔認清楚個問題嘅話,往往就係導致失敗嘅原因!
「專心」
做任何嘢其實都需要專注,而專注係成功嘅一大關鍵!好多企業都因為不斷發展而忘記了自己當初嘅核心價值.而好多時因為過份分散投資而導致方向模糊,甚至因為唔同嘅業務問題而影響深遠.當然時間巨輪係唔會等你,有時候係需要改變,但係改變唔代表可以唔專注.如果真係無辦法兼顧咁多嘢嘅時候,其實係有必要化整為零,有基本從頭做起,將無關痛癢嘅嘢清理好再專注核心業務.
「管理」
其實過去咁多年,好多科技公司都會遇到同樣嘅問題.不斷轉型,不斷改革,不斷賣盤,不斷收購,其實都係為咗生存.好彩嘅改革成功,唔好再嘅就會變成歷史.相信好多人都知道有好幾個世界知名嘅企業都係咁.而佢哋成功扭轉形勢都係因為夠專注去解決問題.當然要改變就要有一個強勢嘅管理層同領導者.有時或者會覺得佢哋橫蠻無理,但係之後如果佢哋變成英雄嘅話,仲會有人質疑佢哋當初嘅決定嗎?
Also published on Medium.


text:
富豪B7L
富豪B7L係瑞典富豪出嘅一款低地台巴士底盤,喺1997年亮相,1998年公佈.佢重有掛接版本富豪B7LA.
富豪B7L有一副富豪D7C引擎打直擺喺車尾左邊,而水箱就擺喺引擎上邊.佢可以配唔同嘅單層及雙層車身,亦有啲係配富豪旗下嘅單層車身,以富豪5000(後改叫富豪7500.鋁合金車身骨架)或者富豪7000(後改叫富豪7700.不銹鋼車身骨架)等名義賣.
富豪B7L/B7LA主要喺歐洲大陸用.歐洲大陸用開左軑車,富豪B7L嘅車尾設計令架車可以擁有全低地台車廂,而隻尾門可以擺到有咁後得咁後,方便乘客上落.不過呢個設計喺一啲用右軑車嘅地區就出現問題:富豪曾經向澳洲同埋英國推介B7L,以取代B10BLE,但啲巴士公司唔鍾意B7L個車尾設計搞到車廂空間細咗,結果B7L喺澳洲同埋英國都冇乜人肯要,令富豪改向呢兩個國推介富豪B7RLE.
富豪初時亦諗住向英國市場推出B7L底盤嘅低地台雙層城市巴士.喺1997年英國嘅Coach & Bus展覽曾經有一架配Plaxton President樣辦車身嘅富豪B7L展出,不過英國嘅巴士公司就嫌佢嘅尾輪跨太長,結果富豪喺1999年推出橫置引擎嘅富豪B7TL低地台雙層巴士.富豪B7L喺歐洲(包括英國)亦有以開篷雙層巴士形式出現,另外亦有三軸版B7L雙層巴士(東蘭開夏Nordic車身)喺英國大格拉斯哥地區同埋丹麥行.
2005年,英國嘅Wright公佈佢新開發嘅電車形掛接巴士StreetCar.佢採用特別版富豪B7LA底盤,擁有好短嘅前輪跨,司機位喺頭軸上面,而水箱就搬咗上車頂.富豪同埋Wright總共出咗三四十架富豪B7LA/Wright StreetCar,由英國第一集團買入.
富豪B7L/B7LA喺2006年俾新嘅富豪B9L/B9LA取代.


text:
「品牌」
品牌其實唔等同商標!品牌指嘅係產品或者服務嘅象徵.而商標通常都係以符號作為識別嘅標記.品牌所涵蓋嘅領域必須包括商譽,產品,企業文化以及整體營運嘅管理.所以品牌唔係單薄嘅象徵,而係一個企業總體競爭或企業競爭力的總和.當成為一個真正的品牌嘅時候,係每個消費者嘅心中都已經形成咗一個對這個品牌嘅認識,而消費者對品牌嘅認識就形成嚟個品牌嘅內涵.
「建立」
要建立一個百年品牌有幾難,其實真係非常難!因為好多行業都有一個週期,而好多百年品牌都會經歷過好多風風雨雨.所以要創立一個品牌係一件非常艱難嘅事,而好多時創業唔係單純為咗賣盤或者上市,有時真係為咗一個理念.一個品牌通常背後都有一個故事,而且有好多原則同規範.要做好一個品牌係需要一定嘅堅持,當然唔係所有人都認同,不過嚟個亦係品牌嘅價值!
「現實」
如果問大家香港有啲乜嘢品牌唔知大家會講得出邊啲公司或者產品呢?香港其實有好多有名嘅品牌,只不過大家會唔會為香港人創立嘅品牌而自豪?近年好多人都係為創業而創業,希望搵到投資者,然後就賺大錢.不過其實有好多都係希望建立自己嘅品牌,默默耕耘嘅大家有無注意呢?有時香港人就係咁現實,有錢就代表成功,有錢嘅就係品牌,而其實嚟啲都只係表面嘢!
Also published on Medium.


text:
喜雙飛:脫界顏值擔當 美俄鬥省鏡
邊個男人唔鍾意樣靚身材正嘅脫星?喺雲集眾多索女嘅四仔界中,就有兩位經常被四仔迷拿嚟作比併,佢哋就係美國代表Lily Ivy及俄羅斯代表Kaisa Nord,唔知大家覺得邊個吸引啲呢?
女神美貌
如果要數現今美國四仔界嘅顏值擔當,Lily Ivy肯定係其中之一,事關佢五官標致,擁有模特兒嘅身材,絕對係女神級數!喺美國賓夕凡尼亞州出生嘅佢,入行前係一位人氣成人女主播,但原來佢仲有另一個不為人知嘅身份,就係心理學學生.佢表示自細對心理學有濃厚興趣,但入讀大學後卻發現當中唔少嘅理論,都要靠自己嘅經驗分析,由於佢社交經驗唔多,加上經濟壓力,於是佢就從事成人直播工作搵快錢,同時增加自己嘅社交經驗同技巧,亦可以從中更了解男性嘅諗法.
直至2015年佢就投身四仔界,憑住出眾嘅外形而火速冒起,更成為首屈一指嘅顏值脫星,之後佢更踩入埋裸模界,實行全方位搵錢,而佢嘅四仔作品同寫真更紅到去歐洲,足見實力強勁.
Lily Ivy
出生日期:1995年8月16日
身高:168cm
三圍:32D-22-32
魅力爆棚
嚟自俄羅斯嘅Kaisa Nord,不論樣貌及身材都絕對係模特兒級數,而早喺佢投身四仔界之前,已經喺歐洲嘅寫真界拍露點寫真,更擁有極高人氣,同時佢亦以展銷女郎身份喺各大展銷活動上登場.至於點解後來會走去做脫星?理由好簡單,就係為咗錢!
話說喺2018年一個活動上,佢認識到著名美國四仔片廠Tushy嘅老闆,對方被佢嘅魅力深深迷倒,於是邀請佢演出一套四仔短片,雖然Kaisa Nord未有透露收咗幾多片酬,但有業界人士話肯定係天后級價錢.之後呢套四仔短片喺2019年1月於Tushy官網上發布,就係話題性兼人氣度極高嘅《Perfect Plan》.稱呢套作品為話題作嘅原因,在於佢唔單止係Kaisa Nord嘅處女作,更係一套以後門為主題作品,對於當時係四仔新人嘅Kaisa Nord嚟講,甫出道就演出咁重口味嘅題材,睇嚟呢個銀彈絕對火力十足!
Kaisa Nord
出生日期:1993年7月19日
身高:167cm
三圍:34D-26-34
第1回合:鬥樣貌
雖然話靚樣嘅標準好主觀,但亦可以從粉絲嘅評價中,獲得相對客觀嘅評審.嚟自美國嘅Lily Ivy樣貌絕對符合亞洲男士心目中金髮美女嘅口味,尤其係一對迷人電眼,更散發出女神般嘅魅力.不過歐美兩地嘅男士卻反而覺得Kaisa Nord更加迷人,而呢點亦可以喺各大討論區得到證實,睇嚟東西方男士嘅評審標準真係有啲分別呀!
第2回合:鬥身材
裸模出身嘅Kaisa Nord,身材梗係一流,尤其係一對34D巨乳夠晒吸睛,而長期鍛煉深蹲嘅佢,更練出34吋美股,渾圓得嚟又彈力十足.而作為人氣成人女主播嘅Lily Ivy,身材同樣有睇頭,不過佢對車頭燈唔夠前者咁勁,臀圍亦冇咁豪華,好彩一對美腿亦夠煞食.
第3回合:鬥獎項
擁有迷人外形嘅Lily Ivy,挾住人氣成人女主播之名,喺2015年進軍四仔界,先後多次獲得「最佳新進脫星」及「最佳性愛演出」嘅提名.不過Kaisa Nord就更勁,2019年出道嘅佢,喺2020年舉辦嘅XBIZ頒獎禮奪得「最佳床上演出獎」,明顯更勝一籌.
Report:女神化身
作為脫界嘅顏值擔當,Lily Ivy同Kaisa Nord兩位脫星嘅美貌都係無可挑剔,只係私心啲講,小弟會比較鍾意Lily Ivy多啲,覺得佢簡直係女神嘅化身.不過講到喺歐美兩地人氣嘅話,卻係Kaisa Nord稍勝一籌,否則兩位又點會經常被四仔迷用嚟比較呢?
撰文:魂
人人做記者
爆料方法 :
爆料熱線:
(852) 3600 3600
傳 真:
(852) 3600 8800
SMS:
(852) 6500 6500
電 郵:
MMS:


text:
通常講起夾Band,在大家腦海中係咪即刻浮現一班十幾廿歲嘅後生仔係度玩緊如雷貫耳嘅音樂,原來係澳門有一隊Band已經有成廿年歷史,成員仲係橫跨兩代(二十出頭至知命之年),佢哋嘅音樂係點樣呢?點解可以由那些年嘅黃毛小子夾Band到依家中壯熟男?
Vibration簡介:Vibration成軍於1995年,為本澳門長青搖滾樂隊之一,成員包括主音及結他手Ringo,結他手阿John,低音結他手金名,鼓手Machi及Keyboard手Rico.
Z:你哋幾個係點樣走埋一齊組Band?Vibration個名係點嚟?
V:係90年代初我哋幾個本身係唔認識的,各玩唔同嘅樂器,因為那時澳門樂壇嘅圈子好細,好多時每一次夾Band都要搵唔同嘅人先 “齊腳” ,所以次次都會係唔同人,後來偶然嘅機會係個show到大家認識咗,咁啱大家玩嘅樂器唔同,湊合就成為一隊Band,就係咁1995年Vibration 正式成立.
Vibration解震動,聲音需要透過空氣震動才能傳播,有聲音才能產生音樂,所以我哋希望通過我哋嘅 “震動”(聲音)傳播音樂,令聽者有所共鳴.
Z:咁Vibration嘅音樂路向係?
V:最初成立嘅時候我哋沒有特定嘅音樂路向,如果講音樂類型係POP加ROCK,反而我哋係想透過音樂傳達一些訊息,通過我哋嘅能力(音樂)讓大家對夾Band有真正嘅認識.尤其係我哋初組成嘅年代,夾Band很多時俾人標籤為不正當嘅活動,所以我哋想俾大家知道夾Band其實係一個十分正面嘅嗜好,通過音樂可以適當宣泄情緒,而近幾年我哋亦都會透過歌曲反映一些社會現象,諷刺時弊,表達對事物的懷念或感慨等,同埋希望令夾Band嘅歌曲都係可以 “唱俾屋企人聽” .
Z:我知道Vibration中間有一段時間暫停咗,係因為什麼原因,又係咩原因大家決定重組Vibration?
V:我哋現家嘅成員組合已經係第三代.係大約2000年嘅時候因為大家各有各忙,而我哋玩音樂係為咗 “尋開心” ,以 “為樂(快樂)而玩樂(音樂) ” 作宗旨,所以大家有共識暫停咗一段時間,為生活而忙碌.但其實大家都有一種 “心癮” ,希望可以重組Vibration,其間大家亦曾參與其他樂隊組合.直到2006年我哋現家其中一位成員(金名)攪咗一場表演邀請Vibration( “Vibration融和友愛木結他音樂會” )出場,而中間亦都參與一些小型音樂會,我哋便正式 “重組復出” ,並有新嘅成員加入,2009年開始便一直係現時嘅陣容.
Z:玩咗Band咁多年,除咗唱別人嘅歌外也有一些創作,現時你哋有幾多首原創作品?當中邊一首係你哋最鍾意或最有感覺的?
V:原創歌曲有10首,其中最鍾意係〈Angel Smile〉,首歌係唱俾下一代聽,我哋亦都好樂意同大家分享呢首歌,呢首歌可以話訂立咗我哋唱歌嘅一個路向──給年輕人帶來正面嘅價值觀.
Z:我哋知道你哋出過好多大大小小嘅Band Show,邊一次印象最深刻呢?
V:2011年3月攪嘅Mini Rock Inn,佢係我哋嘅小型專場,亦都係成立至今嘅一個小小總結,係呢次活動上文哥Ringo仲同女兒同場演出,展現夾Band其實係可以兩代人同時去做嘅事情,係一項開心健康嘅親子活動添!
Z:眼見香港樂壇Band Sound重現(Mr,Rubber Band,Color等),你哋覺得澳門Band有機會發展嗎?你哋對澳門樂壇有咩睇法?
V:現時澳門Band壇可以話百花齊放,有不少年青人主動走出來組Band,也有女仔參與,並擁有自己嘅作品.因為資訊科技嘅發達,透過網絡可以將自己嘅音樂俾全世界人知道,多了宣傳嘅途徑,而學習音樂如錄音mixing等嘅機會也比以前多好多.整個樂壇參與嘅人層面廣泛咗不少,亦都更為普及,以前澳門樂壇某一段時期就只係某一個年齡段嘅人玩Band,但現家樂壇老中青輩都有,係一個健康同正面嘅發展方向.
另外,可能因為澳門經濟好轉,多咗商業性的吸引力,商業機構嘅邀請多咗,有較多嘅演出機會.另外,以前除咗少數幾個社團攪Band Show同埋政府嘅一些支持外,就只可以靠Band自己尋找演出機會,現家多咗一些音樂團體嘅推動,而政府嘅資助也提高了不少,機會同支持嘅力量多元咗.
Z:頭先你哋講過一些Vibration 嘅長遠方向同目標,咁短期嘅目標又係什麼?
V:依家正籌備推出大碟,作為我哋音樂歷程嘅一個記錄,亦係我哋創作嘅一個總結.因為係出碟嘅關係,會好細緻聽到效果,比平時現場夾Band嘅要求更高,係提升和自我認知(如有哪些缺點和不足)嘅過程.
Z:最後,Vibration可以話係澳門Band嘅前輩,有咩可以寄語後浪呢?
V:我哋認為最緊要唔怕衰,勇於嘗試,亦都要有較大的包容性和把目光放遠些,不單着眼自己樂隊嘅得失而忽略澳門Band壇整體,又或忠於自己嘅音樂而排斥其他.現時看到澳門Band壇比較共融,大家相互協作,沒分你我,希望能一直保持咁樣嘅氣氛.
後記:筆者本身對音樂認識唔深,更遑論去睇Band Show,而且一直也有一種感覺,就係Band嘅音樂都係比較吵耳,同自己style唔係好夾,而且都係年輕人嘅天下,不過今次採訪後有幸現場聽到Vibration演唱〈Angel Smile〉,發覺原來Band Sound係可以好多元,包容性很大,而且玩Band並唔係年輕人嘅專利,人生唔同嘅階段可以展現唔同嘅Band Sound,而一隊Band當中中青兩輩一齊可能會有更耀眼嘅火花呢!
https://www.youtube.com/watch?v=nHcxSSZWeow


text:
話說小妹最近要撈埋人事部,請緊設計師同媽劇停,招聘廣告一出,海量嘅人send cv嚟,本身我已經忙到甩碌,所以只係用咗好少時間去篩啲 cv,有幾個設計師嘅cv都係一張極低清嘅圖,我連佢叫咩名都睇唔清楚,直情睇到我好似去配眼鏡驗眼咁,呢啲低級錯誤大家千其唔好犯,然後有啲揀咗極潦草嘅字,好難睇我就會自動跳過.
不過今次主力係想講in「媽劇停」人嘅事,第一個係有幾年經驗嘅男人,仲識少少設計,大我兩年,但係望落去成四十幾歲,嚇親我,究竟佢做過啲咩搞到咁滄桑,其實成個interview我都覺得佢對答得宜,有經驗人工又唔貴,但係我一in完腦細就走嚟同我講:「喂,呢個睇個樣都知唔掂啦,點解你見親都係仔,無女嘅!」呢個世界真係好現實,好多腦細都會睇樣,唔一定要靚仔靚女,但睇落一定要smart,精精神神同整潔.
其實我唔係淨係想見仔,但係打咗十幾個電話都無人聽,有啲又放我飛機,得佢同另一個女人肯嚟見,呢個女人大我7,8年,經理級人馬,我係請助理,即係under我,其實我都知佢未必啱做,但見佢人工都唔貴就見吓.我不嬲對嚟見工嘅人都好客氣,首先我比咗張form佢填,填完之後我就叫佢等等,雖然只係講咗幾句,但係我已經唔多鍾意佢,佢應該以為我係人事部嘅小薯仔所以對我態度有啲差.
「你簡單介紹吓自己先.」我說.
「好吖!中文定英文吖?我兩樣都得!」女人得戚地說,我心諗我用中文問你,咁你覺得係中文定英文,你咁叻,用泰文吖笨!
「我有好多年marketing經驗,所有嘢都識做,例如係abcdefg,有時會砌proposal報tender,你知唔知tender係乜?即係…下刪一萬字.」女人滔滔不絕地說,佢真係當我乜都唔識,雖然我睇落後後生過佢,但我大大話話都有七,八年marketing經驗!
「點解上一份工無做?」我問. 「因為佢哋請咗個好貴嘅manager就犧牲咗我.」女人說,我心諗哦,正常吖.
「你仲有無啲咩想問?」我說. 「呢度嘅marketing team有幾多人?」女人問.
「我囉!」我得戚地說,心裡暗笑,然後佢就呆咗,問我係咪負責埋人事部,又讚我寫啲嘢好好,可惜已經太遲喇,我最憎啲狗眼看人低嘅人.
無論係見人事部定係部門主管都好,其實都應該保持基本禮貌,因為就算係小薯仔,佢都絕對有權篩走你.見工有自信係好,但係唔可以太串同自大,因為唔係你一個人叻就可以做晒所有嘢,其他工我唔知,但係marketing係好著重溝通,仲要係同唔同部門嘅人溝通,亦講求team work,所以佢呢啲係絕對係可以拜拜佢條尾,亦難怪佢之前份份工都做唔長.見工其實真係有好多趣事,無論係見人定畀人見,呢啲就當係反面教材啦,做人都係兼虛啲好.


text:
《《六國論》粵譯 (林非)》
戰國六國亡國,唔係因為武備落後,打仗唔掂,而係因為想買通秦國.買通秦國買到自己無晒實力,咪死路一條囉.有人話「六國全部玩完,都係因為想買通秦國咩?」計我話「唔買通嘅係被想買通秦國嘅國家拖累呀,因為無咗盟友互相照應,又點可以獨善其身喎.因為我話係衰在『買通秦國』呀!」
秦國除咗攻城掠地攞到領土外,閒閒地都拎個「邑」,有時甚至得到成個城.比較之下,秦國由六國到拎返唻嘅領土,同佢哋真係用軍隊打仗贏返唻嘅領土比,大小相差簡直有一百倍咁多.咁班諸候因為想買通秦國而割出去嘅領土,同佢哋真係打敗仗而失去嘅領土,比例上亦係一比一百咁多.咁你睇到,秦國最想要嘅嘢,諸候最大鑊嘅事,根本就唔係打仗.
諗吓你哋伯爺,冒住風霜雨露,披荊斬棘,先得嗰丁屎咁多嘅領土.啲子孫唔愛惜,郁啲就話送畀人,當係草一樣.今日割五城,聽日又割十城,然後先得一晚好瞓.起身一睇,秦兵又殺到.但係諸候嘅領土係有限,而暴秦嘅欲望係無窮無盡,割得越多,佢就越中意打你,因為一打你就有城雙手奉上喎.咁仗都未正式打,強弱勝負已經好明顯啦,搞到亡國,根本就好正常.古代人話:「用割地和同秦國交往,好似抱住木柴去救火咁,柴唔燒晒,火係唔會熄.」呢句說話真係講得好中.
喂阿哥,咁齊國人從來都未試過割地畀秦國吖,最後都係步上五國後塵覆滅,又點解呢?因為佢哋幫秦王贏政都唔幫五國囉.五國收晒皮,齊國咪又係不能倖免.燕國同趙國嘅君主,開頭都叫做有啲遠見,守得住唔割地畀秦國.咪就係因為咁,燕國雖然係小國,但好後先滅亡,呢啲咪就係勇武抗秦嘅奇效囉.一路係去到燕丹請咗荊軻去刺秦王,先至大鑊之嘛.趙國曾經同秦國交戰五次,輸兩次贏三次,後來秦國又去打趙國,趙國嘅李牧打退咗秦軍好多次添啦.一直到李牧因為有人打佢小報告而被殺,先搞到邯鄲變成秦國嘅一個郡之嘛,可惜趙國勇武抗秦有頭無尾呀.再講吖,燕國同趙國處於當時嘅處境,係秦國已經將其他國家滅得七七八八嗰時,佢哋嘅處境可以話係無人無物,打輸仗而滅國,你估佢哋想嘅咩.假如當年想買通秦國嘅三個國家各自珍惜自己嘅領土,齊國人唔好黐埋去秦國到,唔好玩咩刺客嘅屎橋,好嘅將軍仍然打好佢份工,咁我諗邊個贏邊個輸,邊個生邊個死,都仲可以同秦國死過,無人知結果會係點.
唉,用割畀秦國嘅地封賞畀天下間嘅謀臣,用擦秦國鞋嘅心去禮待吓天下間嘅奇才,大家一齊用力向西抵抗,咁我諗秦國人食嘢都要背脊骨落呀!真係悲,形勢咁好,而畀秦國人一路積落唻嘅淫威嚇窒,日削月割,搞到亡國.治國嘅人,好心你哋就唔好淆呢啲「歷史積落」嘅淫威啦!
蝦,六國同秦,大家都係諸候,雖然國勢渣過秦國,都尚且有可以唔「卸」佢而贏佢嘅勢喺到.假如擁有成個天下,但又走去學六國滅國所做嘅事,就真係仲廢過六國咯.